(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΠΓ΄

Δευτέρα 25 Φεβρουαρίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Γ. Κουμουτσάκου, σελ.
3. Ανακοινώνεται ότι τη συνεδρίαση παρακολουθούν μαθητές από το 3ο Δημοτικό Σχολείο Αριδαίας Πέλλας, μέλη από τον Πολιτιστικό Φιλοπεριβαλλοντικό Σύνδεσμο Ρισιανών «Η ΑΣΤΕΡΙΣ» και μαθητές από το 6ο Γυμνάσιο Κέρκυρας, σελ.
4. Κατάθεση Εκθέσεως Επιτροπής Κανονισμού:

Η Επιτροπή Κανονισμού της Βουλής καταθέτει την έκθεσή της στην πρόταση του Προέδρου της Βουλής: «Για την τροποποίηση διατάξεων του Κανονισμού της Βουλής - Μέρος Β’ (ΦΕΚ 51Α’/10-4-1997) και Μέρος Κοινοβουλευτικό (ΦΕΚ 106Α’/24-6-1987), όπως ισχύουν» και στην πρόταση του Προέδρου της Βουλής: «Οργανισμός του Ιδρύματος της Βουλής για τον Κοινοβουλευτισμό και τη Δημοκρατία», σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Οικονομικών, με θέμα: «Φημολογούμενη κατάργηση της ΔΟΥ Αχαρνών», σελ.
 β) Προς τον Υπουργό Υγείας:, σελ.
 i. με θέμα: «Οριακή η κατάσταση στο Εθνικό Σύστημα Υγείας», σελ.
 ii. σχετικά με τη στήριξη Του Πολυδύναμου Ιατρείου Δοξάτου στον Δήμο Δοξάτου στον Νομό Δράμας από την πολιτεία, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Η Υπουργός Πολιτισμού και Αθλητισμού, ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Εσωτερικών, Ψηφιακής Πολιτικής, Τηλεπικοινωνιών και Ενημέρωσης, Εργασίας, Κοινωνικής Ασφάλισης και Κοινωνικής Αλληλεγγύης, Προστασίας του Πολίτη, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Διοικητικής Ανασυγκρότησης, Μεταναστευτικής Πολιτικής, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, ο Αναπληρωτής Υπουργός Οικονομικών, καθώς και οι Υφυπουργοί Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης και Πολιτισμού και Αθλητισμού κατέθεσαν στις 22-2-2019, σχέδιο νόμου: «Επιτροπή επαγγελματικού αθλητισμού και άλλες διατάξεις», σελ.
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Οικονομίας και Ανάπτυξης: «Εταιρικοί μετασχηματισμοί και εναρμόνιση του νομοθετικού πλαισίου με τις διατάξεις της Οδηγίας 2014/55/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 για την έκδοση ηλεκτρονικών τιμολογίων στο πλαίσιο δημοσίων συμβάσεων», σελ.
3. Α. Συζήτηση και ψήφιση, σύμφωνα με τις διατάξεις του άρθρου 76 του Συντάγματος και του άρθρου 118 του Κανονισμού της Βουλής:
 α) Της πρότασης του Προέδρου της Βουλής: «Για την τροποποίηση διατάξεων του Κανονισμού της Βουλής-Μέρος Β’ (ΦΕΚ 51 Α’/10-4-1997) και Μέρος Κοινοβουλευτικό (ΦΕΚ 106 Α’/24-6-1987), όπως ισχύουν», σελ.
 β) Της πρότασης του Προέδρου της Βουλής: «Οργανισμός του Ιδρύματος της Βουλής για τον Κοινοβουλευτισμό και τη Δημοκρατία», σελ.
4. Β. Έγκριση του «Κανονισμού Λειτουργίας της Επιτροπής του άρθρου 3Α του ν. 3213/2003 - Κανονισμός Λειτουργίας της Ειδικής Υπηρεσίας Επιτροπής Ελέγχου Δηλώσεων Περιουσιακής Κατάστασης», σελ.
5. Ψηφοφορία (δι' εγέρσεως) επί του παρεμπίπτοντος θέματος, σχετικά με το αν πρέπει να αναβληθεί η συζήτηση του Κανονισμού της Βουλής ως προς το δεύτερο θέμα, σελ.

ΠΡΟΕΔΡΕΥΟΝΤΕΣ

ΓΕΩΡΓΙΑΔΗΣ Μ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί του Κανονισμού της Βουλής:
ΒΟΥΤΣΗΣ Ν. , σελ.
ΓΕΩΡΓΙΑΔΗΣ Μ. , σελ.
ΓΚΙΟΛΑΣ Ι. , σελ.
ΚΟΖΟΜΠΟΛΗ - ΑΜΑΝΑΤΙΔΗ Π. , σελ.
ΛΟΒΕΡΔΟΣ Α. , σελ.
ΠΑΠΠΑΣ Χ. , σελ.
ΠΑΦΙΛΗΣ Α. , σελ.
ΤΖΑΒΑΡΑΣ Κ. , σελ.
ΤΡΑΓΑΚΗΣ Ι. , σελ.

Β. Επί διαδικαστικού θέματος:
ΓΕΩΡΓΙΑΔΗΣ Μ. , σελ.
ΚΑΜΜΕΝΟΣ Δ. , σελ.
ΛΟΒΕΡΔΟΣ Α. , σελ.
ΞΥΔΑΚΗΣ Ν. , σελ.
ΠΑΝΑΓΟΥΛΗΣ Ε. , σελ.
ΠΑΠΠΑΣ Χ. , σελ.
ΠΑΦΙΛΗΣ Α. , σελ.
ΤΡΑΓΑΚΗΣ Ι. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Γ. Επί των επικαίρων ερωτήσεων:
ΓΡΗΓΟΡΑΚΟΣ Λ. , σελ.
ΚΥΡΙΑΖΙΔΗΣ Δ. , σελ.
ΞΑΝΘΟΣ Α. , σελ.
ΠΑΝΑΓΟΥΛΗΣ Ε. , σελ.
ΠΑΠΑΝΑΤΣΙΟΥ Α. , σελ.
ΣΚΟΥΡΟΛΙΑΚΟΣ Π. , σελ.

ΠΑΡΕΜΒΑΣΕΙΣ:
ΞΥΔΑΚΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΠΓ΄

Δευτέρα 25 Φεβρουαρίου 2019

Αθήνα, σήμερα στις 25 Φεβρουαρίου 2019, ημέρα Δευτέρα και ώρα 17.10΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στην ειδική ημερήσια διάταξη, έχω την τιμή να ανακοινώσω στο Σώμα τα εξής:

Η Επιτροπή Κανονισμού της Βουλής καταθέτει την έκθεσή της στην πρόταση του Προέδρου της Βουλής: «Για την τροποποίηση διατάξεων του Κανονισμού της Βουλής – Μέρος Β΄ (ΦΕΚ 51Α΄/10-4-1997) και Μέρος Κοινοβουλευτικό (ΦΕΚ 106Α΄/24-6-1987), όπως ισχύουν» και στην πρόταση του Προέδρου της Βουλής «Οργανισμός του Ιδρύματος της Βουλής για τον Κοινοβουλευτισμό και τη Δημοκρατία».

Η Υπουργός Πολιτισμού και Αθλητισμού, ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Εσωτερικών, Ψηφιακής Πολιτικής, Τηλεπικοινωνιών και Ενημέρωσης, Εργασίας, Κοινωνικής Ασφάλισης και Κοινωνικής Αλληλεγγύης, Προστασίας του Πολίτη, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Διοικητικής Ανασυγκρότησης, Μεταναστευτικής Πολιτικής, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, ο Αναπληρωτής Υπουργός Οικονομικών, καθώς και οι Υφυπουργοί Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης και Πολιτισμού και Αθλητισμού κατέθεσαν στις 22-2-2019 σχέδιο νόμου: «Επιτροπή επαγγελματικού αθλητισμού και άλλες διατάξεις».

Παραπέμπεται στην αρμόδια Διαρκή Επιτροπή.

Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Οικονομίας και Ανάπτυξης: «Εταιρικοί μετασχηματισμοί και εναρμόνιση του νομοθετικού πλαισίου με τις διατάξεις της Οδηγίας 2014/55/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 για την έκδοση ηλεκτρονικών τιμολογίων στο πλαίσιο δημοσίων συμβάσεων».

Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αποφάσεις Βουλής: Α. Συζήτηση και ψήφιση, σύμφωνα με τις διατάξεις του άρθρου 76 του Συντάγματος και του άρθρου 118 του Κανονισμού της Βουλής:

α) της πρότασης του Προέδρου της Βουλής «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51 Α΄/10-4-1997) και Μέρος Κοινοβουλευτικό (ΦΕΚ 106 Α΄/24-6-1987), όπως ισχύουν» και

β) της πρότασης του Προέδρου της Βουλής «Οργανισμός του Ιδρύματος της Βουλής για τον Κοινοβουλευτισμό και τη Δημοκρατία».

B. Έγκριση του «Κανονισμού Λειτουργίας της Επιτροπής του άρθρου 3Α του ν.3213/2003 - Κανονισμός Λειτουργίας της Ειδικής Υπηρεσίας Επιτροπής Ελέγχου Δηλώσεων Περιουσιακής Κατάστασης».

Κύριοι συνάδελφοι, σας υπενθυμίζω ότι ο ως άνω Κανονισμός εγκρίνεται από το Σώμα ως έχει. Επί των προτάσεων του Προέδρου της Βουλής θα λάβουν τον λόγο οι εισηγητές, οι ειδικοί αγορητές και οι Κοινοβουλευτικοί Εκπρόσωποι, αν το επιθυμούν, για πέντε λεπτά.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, θα μπορούσα να έχω τον λόγο;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μάλιστα.

**ΑΝΔΡΕΑΣ ΛΟΒΕΡΔΟΣ:** Θα σας παρακαλέσω, επειδή αύριο το πρωί στις 11 η ώρα συνεδριάζει το Διοικητικό Συμβούλιο του Ιδρύματος της Βουλής για τον Κοινοβουλευτισμό και τη Δημοκρατία και θα του ανακοινωθεί η απόφαση της Ολομέλειας, να προσέξετε τα εξής και αν μπορείτε να κάνετε δεκτή μία πρότασή μου.

Το Διοικητικό Συμβούλιο του Ιδρύματος δεν έχει λάβει γνώση αυτών των αλλαγών. Οι αλλαγές είναι εκτεταμένες –το γνωρίζετε- αφορούν τον Οργανισμό του που θεσπίστηκε επί προεδρίας του Αποστόλου Κακλαμάνη το 1999 και στο Διοικητικό Συμβούλιο συμμετέχουν πρώην Πρόεδροι της Βουλής, πρώην Πρωθυπουργοί και οι νυν Αρχηγοί των κομμάτων ή, εάν δεν μπορούν, οι Κοινοβουλευτικοί τους Εκπρόσωποι. Πρόκειται για μία υψηλοτάτου επιπέδου διοίκηση του οργανισμού.

Δεν πρέπει να τους προσβάλει το Σώμα. Δεν πρέπει, δηλαδή, να λάβουν γνώση των αλλαγών που γίνονται στο Ίδρυμα, αφού αυτές γίνουν. Είναι προτιμότερο, επειδή η συνεδρίαση αύριο πρέπει να γίνει, καθώς υπάρχουν για ορισμένα οικονομικά θέματα καταληκτικές ημερομηνίες. Θα μπορούσαμε να συζητήσουμε σήμερα τα δύο θέματα από τα τρία που ανακοινώσατε και για το τρίτο, αυτό που αφορά στον Οργανισμό, στην αυριανή συνεδρίαση να ζητηθεί η γνώμη του Διοικητικού Συμβουλίου και στη συνέχεια, έχουμε χρόνο, τις επόμενες μέρες να ψηφίσουμε και τον Οργανισμό.

Είναι ζήτημα σεβασμού και από την αντίθετη σκοπιά προσβολής και αγένειας. Θα πρέπει αυτά να τα αποφύγουμε.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λοβέρδο, αυτό δεν το είπατε στη Διάσκεψη των Προέδρων. Το μάθατε τώρα;

**ΑΝΔΡΕΑΣ ΛΟΒΕΡΔΟΣ:** Όχι, δεν το έμαθα τώρα, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όπως, καταλαβαίνετε, όμως, έχει ετοιμαστεί ένα ολόκληρο πλαίσιο εδώ. Τέλος πάντων.

**ΑΝΔΡΕΑΣ ΛΟΒΕΡΔΟΣ:** Δεν υπάρχει κανένα πλαίσιο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Καλά, σας ακούσαμε.

**ΑΝΔΡΕΑΣ ΛΟΒΕΡΔΟΣ:** Όχι, με συγχωρείτε. Έβαλα άλλα θέματα, για τα οποία μου ειπώθηκε ότι είναι ζήτημα της Ολομέλειας. Είναι, λοιπόν, ζήτημα της Ολομέλειας να το δει αυτό το θέμα τώρα και να πάρει απόφαση. Η πρότασή μας είναι συγκεκριμένη.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Κοζομπόλη, έχετε τον λόγο για ένα λεπτό.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Έχει αποφασιστεί η αλλαγή του καταστατικού χάρτη του Ιδρύματος από το καλοκαίρι του 2018. Έχει εργαστεί εντατικά η Επιστημονική Επιτροπή και όλοι όσοι εμπλέκονται για τις συγκεκριμένες αλλαγές. Επειδή μέσα στις αλλαγές, είναι και η αλλαγή του τρόπου του οικονομικού ελέγχου του Ιδρύματος και συγκεκριμένα στο Ελεγκτικό Συνέδριο υπάγεται ο προληπτικός και ο κατασταλτικός έλεγχος και αυτά όλα ήταν να τελειώσουν μέχρι 31-12-2018, έχουμε πάρει μια παράταση μέχρι 28-2-2019. Επομένως, πρέπει να δημοσιευτεί στο ΦΕΚ η αλλαγή του καταστατικού Ιδρύματος και να προχωρήσουν οι εργασίες. Δεν υπάρχει δυνατότητα άλλης αναβολής.

Θέλω, επίσης, να πω ότι τα μέλη του Διοικητικού Συμβουλίου εννοείται πως δεν προσβάλλονται, γιατί δεν είναι μια αλλαγή που αποφασίστηκε ξαφνικά. Είναι αλλαγές που προετοιμάζονται, συζητούνται από το καλοκαίρι του 2018.

Για αυτό πρέπει να προχωρήσουμε σήμερα, κυρία Πρόεδρε, και να ληφθεί απόφαση.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Τζαβάρας έχει τον λόγο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κυρία Πρόεδρε, με τις υπό συζήτηση τροποποιήσεις του καταστατικού του Ιδρύματος της Βουλής επιφέρονται αλλαγές, μεταξύ των άλλων πολύ σοβαρές, όσον αφορά τη λειτουργία του Διοικητικού Συμβουλίου του Ιδρύματος.

Μέχρι να ολοκληρωθεί επομένως και με βάση το άρθρο 4 του εν ισχύι καταστατικού, το Διοικητικό Συμβούλιο διοικεί το Ίδρυμα. Και πράγματι, ένα διοικητικό συμβούλιο που αποτελείται από υψηλού κύρους πολιτικά πρόσωπα, όπως είναι οι πρώην Πρόεδροι της Βουλής, όπως είναι ο ίδιος ο Πρόεδρος της Βουλής, όπως είναι οι Πρόεδροι των Κοινοβουλευτικών Ομάδων της Βουλής, είναι αδιανόητο να μην έχει συμμετάσχει στη συζήτηση αυτών των τροποποιήσεων και κυρίως να μην έχει ξεκινήσει από το Διοικητικό Συμβούλιο μια τέτοια πρωτοβουλία.

Σήμερα, πράγματι, θα έπρεπε να έχουμε και τις απόψεις του Διοικητικού Συμβουλίου, πολλώ δε μάλλον που στις σημερινές υπό συζήτηση τροποποιήσεις, στο άρθρο 5 παραδείγματος χάριν, είναι φανερό ότι το Διοικητικό Συμβούλιο που θα διοικήσει, αν γίνουν δεκτές αυτές οι τροποποιήσεις, έχει εντελώς διακοσμητικό χαρακτήρα, δεδομένου ότι δεν υπάρχει η λέξη «διοικεί» για πρώτη φορά. Και είναι εντυπωσιακό αυτό, που το συγκεκριμένο Ίδρυμα θα έχει δηλαδή Διοικητικό Συμβούλιο το οποίο δεν θα διοικεί τις υποθέσεις.

Συμφωνώ, λοιπόν, με τον κ. Λοβέρδο. Θα πρέπει οπωσδήποτε να μην συζητηθούν σήμερα αυτές οι τροποποιήσεις του Ιδρύματος και να λάβει γνώση αύριο που συνεδριάζει το Διοικητικό Συμβούλιο, να έχουμε τις απόψεις. Γιατί θεωρώ ότι περισσότερο από το οποιοδήποτε άλλο όργανο της Βουλής αυτοί που νομιμοποιούνται, ουσιαστικά τουλάχιστον, πολιτικά δε είναι αυτοί που αποτελούν μέλη του Διοικητικού Συμβουλίου που έχει την αρμοδιότητα του λαμβάνειν αποφάσεις για τη διοίκηση του συγκεκριμένου Ιδρύματος.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Τζαβάρα, πάντως είναι εξουσία της Ολομέλειας της Βουλής να ψηφιστεί αυτό. Το λέω με αφορμή αυτά που είπατε. Να συνεννοούμαστε στο τι ισχύει.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εγώ είπα την άποψή μου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Απέναντι σε αυτά που είπε η εισηγήτρια του ΣΥΡΙΖΑ, η κ. Κοζομπόλη, για τις προθεσμίες κ.λπ. δεν κάνατε κάποιο σχόλιο. Ούτε εσείς, κύριε Λοβέρδο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Είναι άλλο θέμα αυτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πώς είναι άλλο θέμα;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Είναι άλλο θέμα. Εσείς μου λέτε τι γνώμη έχω για αυτά που είπε η κ. Κοζομπόλη.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Λέω ότι έγινε όπως έγινε και τα γνωρίζουν αυτά τα μέλη του Διοικητικού Συμβουλίου.

Ο κ. Γκιόλας έχει τον λόγο.

**ΙΩΑΝΝΗΣ ΓΚΙΟΛΑΣ:** Κυρία Πρόεδρε, όσα ακούστηκαν από τους συναδέλφους είναι νεωστί προβαλλόμενοι ισχυρισμοί. Στην επιτροπή που έγινε την προηγούμενη εβδομάδα κανένας δεν μίλησε περί του αν υπάρχει και μη αναγκαιότητα του απερχόμενου Διοικητικού Συμβουλίου να γνωμοδοτήσει για τις αλλαγές τις οποίες επέρχονται διά του παρόντος νομοσχεδίου.

Συνεπώς δεν υπάρχει κανένας απολύτως λόγος. Οι αρμοδιότητες του Διοικητικού Συμβουλίου δεν τροποποιούνται, δεν έχουμε καμμία ανάγκη και χρεία το απερχόμενο Διοικητικό Συμβούλιο να νομοθετήσει. Τουναντίον, οι επιτροπές, κατ’ επανάληψη και με την βοήθεια των υπαλλήλων και των εκπροσώπων των υπαλλήλων της Βουλής, έχουν αποφανθεί και έχουν εισφέρει ό,τι χρειάζεται, προκειμένου να καταστρωθεί αυτό το μεγάλο πόνημα που πράγματι έχει απασχολήσει τη Βουλή από το καλοκαίρι, όπως είπε η συνάδελφος, και επιτέλους πρέπει να τελειώνει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Παφίλης έχει τον λόγο.

**ΑΘΑΝΑΣΙΟΣ ΠΑΦΙΛΗΣ:** Θέλω να πω ότι εμείς ήμασταν το μοναδικό κόμμα που είχαμε διαφωνήσει με τη συγκρότηση αυτού του Ιδρύματος για τον Κοινοβουλευτισμό και τη Δημοκρατία και θα τα εξηγήσω αργότερα, όταν θα μπούμε επί της ουσίας.

Επομένως, ξέρουμε ποιες είναι οι αλλαγές και το τι κατεύθυνση έχει συνολικά. Νομίζω ότι αυτός ο καβγάς που γίνεται αν πρέπει ή δεν πρέπει να συζητηθεί είναι δευτερευούσης σημασίας. Δεν μας αφορά, δηλαδή.

Συνεπώς, προχωρήστε, όπως νομίζετε και βρείτε τα εσείς που συμφωνείτε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Παππάς.

**ΧΡΗΣΤΟΣ ΠΑΠΠΑΣ:** Κυρία Πρόεδρε, σε ό,τι αφορά το Ίδρυμα, όπως είπαμε και στη συνεδρίαση του Κανονισμού της Βουλής, είμαστε αντίθετοι σε ό,τι αφορά το Ίδρυμα, τους σκοπούς, την κατεύθυνση, το ταμείο του και το Διοικητικό του Συμβούλιο. Είτε γίνει λοιπόν σήμερα η συζήτηση είτε γίνει αύριο ή μεθαύριο, αυτή είναι η τοποθέτησή μας.

Όμως, απορώ γιατί όταν στην επιτροπή δεν υπήρχε τηλεοπτική κάλυψη, ο κ. Τραγάκης με τη Νέα Δημοκρατία –που είναι μέλος της Επιτροπής Κανονισμού της Βουλής- ήταν μελιστάλαχτος σε ό,τι αφορά το Ίδρυμα, τη συζήτηση, την παρουσίαση που μας έκανε η Πρόεδρος του Ιδρύματος και τώρα που υπάρχει τηλεοπτική κάλυψη, σύρεται πίσω από τον κ. Λοβέρδο που ξεκίνησε το θέμα.

Κάντε όπως νομίζετε. Εμάς δεν μας ενδιαφέρουν τα ιδρύματα, μας ενδιαφέρουν ο ελληνικός λαός τον οποίο εσείς αδικείτε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Τραγάκης.

**ΙΩΑΝΝΗΣ ΤΡΑΓΑΚΗΣ:** Εμένα, κυρία Πρόεδρε, με ενδιαφέρει το Ίδρυμα γιατί επιτελεί έναν καταπληκτικό σκοπό από το 1999 που δημιουργήθηκε. Το οργανόγραμμα του Ιδρύματος και ο Οργανισμός του έχει πολύ θετικά στοιχεία. Θα πρέπει να το συζητήσουμε, αλλά και εγώ θα συμφωνήσω όχι σήμερα.

Το θέμα του Διοικητικού Συμβουλίου το είχα θέσει κι εγώ στην επιτροπή και είχα πει ότι υπάρχει θέμα Διοικητικού Συμβουλίου. Δηλαδή σε ό,τι αφορά το Διοικητικό Συμβούλιο, μπορεί αυτό να μην έχει πράγματι αποφασιστικό ρόλο, διότι δίνει τις κατευθύνσεις και ελέγχει τον προϋπολογισμό του Ιδρύματος. Έχει σημασία το ότι έχω μπροστά μου τον Κανονισμό του 1999, στις 9 Ιουνίου, ο οποίος λέει ότι «το Ίδρυμα διοικείται». Και όταν λέει «διοικείται το ίδρυμα από το Διοικητικό Συμβούλιο», σημαίνει ότι πρέπει να λάβει γνώση το Διοικητικό Συμβούλιο.

Αύριο το πρωί το Ίδρυμα έχει Διοικητικό Συμβούλιο. Θα γίνει το Διοικητικό Συμβούλιο του Ιδρύματος το πρωί, θα λάβουν γνώση όλων αυτών, θα εκφέρουν τις απόψεις τους και εμείς, αύριο το απόγευμα, θα μπορέσουμε να βρεθούμε πάλι την ίδια ώρα, να συζητήσουμε. Τις ημερομηνίες τις προλαβαίνουμε. Έχουμε πάρει ήδη μία παράταση μέχρι τις 28 Φεβρουαρίου, θα μπορέσουμε να πάρουμε κι άλλη μία παράταση, όσο θέλετε, έναν μήνα, δέκα μέρες, για να μπορέσει ο προϋπολογισμός του Ιδρύματος να επικαιροποιηθεί, διότι η λήξη ήταν 31 Δεκεμβρίου του 2018.

Η δική μου πρόταση είναι, λοιπόν, να συζητήσουμε τα δύο μέρη τώρα, που μπορούμε να τα συζητήσουμε. Θα συζητήσουμε για τον Οργανισμό του Ιδρύματος αύριο το απόγευμα, μετά την ενημέρωση του Διοικητικού Συμβουλίου. Το Διοικητικό Συμβούλιο μπορεί να εκφέρει απόψεις. Οι απόψεις του Διοικητικού Συμβουλίου δεν είναι δεσμευτικές για τη Βουλή, η οποία νομοθετεί και καθορίζει το πώς θα διοικείται το Ίδρυμα. Και από εκεί και πέρα να το συζητήσουμε αύριο το απόγευμα, για να κλείσει το θέμα, για να μην έχουμε διαφωνίες.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με όλον το σεβασμό στα μέλη του Διοικητικού Συμβουλίου, εάν επιμείνετε στο ότι πρέπει να μη γίνει, θα το θέσω σε ψηφοφορία.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας ακούμε.

**ΑΝΔΡΕΑΣ ΛΟΒΕΡΔΟΣ:** Το θέμα των καταληκτικών ημερομηνιών που έθεσε η κ. Κοζομπόλη, ξεπερνιέται, στην πολύ ακραία περίπτωση και με Ολομέλεια την Πέμπτη, όπου υπάρχει κενό νομοθετικής εργασίας. Ένα το κρατούμενο. Δεύτερον, ο κ. Παπαθεοδώρου είχε εκφράσει την επιφύλαξή μας στις συνεδριάσεις. Τρίτον, είναι δυνατόν να προβλέπεται μέσα στον Οργανισμό, αυτόν που θα ψηφίσουμε, ότι το Διοικητικό Συμβούλιο του Ιδρύματος δεν ελέγχει τη λειτουργία του και εμείς να μην τους έχουμε ρωτήσει;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Άρα είναι στην ουσία η διαφωνία σας, όχι ότι δεν ενημερώθηκαν.

**ΑΝΔΡΕΑΣ ΛΟΒΕΡΔΟΣ:** Εάν αυτό δεν το αντιλαμβάνεται ένας συνάδελφος ή μια συνάδελφος ως προσβολή, τι θα ψηφίσουμε τότε; Εάν, δεν το αντιλαμβάνεστε ως προσβολή, δεν υπάρχει λόγος να ψηφίσουμε. Κάντε ό,τι θέλετε. Αλλά επειδή αύριο ο δικός σας Πρόεδρος θα είναι ένας από τους πρώην Προέδρους που θα συμμετέχει, δεν θα ήθελε να του φέρνει η Ολομέλεια, χωρίς να τον ρωτήσει, μια πολιτική επιλογή αλλαγής ενός Οργανισμού. Μήπως υπάρχει άλλη σκοπιμότητα και δεν θέλετε να τους ρωτήσετε; Είναι λάθος οι σκέψεις αυτές. Εγώ δεν τις κάνω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, αναρωτιέμαι, κύριε Λοβέρδο, εσείς γιατί θέτετε το θέμα τώρα.

**ΑΝΔΡΕΑΣ ΛΟΒΕΡΔΟΣ:** Εάν αποφασίσετε να μην ακούσετε αυτήν την παράκληση, τότε στις ομιλίες μας θα αλλάξει το επίπεδο συνομιλιών μας επί του Κανονισμού της Βουλής και θα πάει να γίνει ένα κανονικό επίπεδο συγκρουόμενων πολιτικών κομμάτων.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Άρα, απειλείτε τώρα;

**ΑΝΔΡΕΑΣ ΛΟΒΕΡΔΟΣ:** Πρέπει, όμως, να καταλάβετε ότι κάτι σας λέμε αυτήν τη στιγμή.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Πολύ ωραία, καταλάβαμε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εγώ προσωπικώς που δεν είμαι στην Επιτροπή Κανονισμού δεν καταλαβαίνω τίποτα απολύτως και καλό είναι να μιλάτε καθαρά να τα ακούει και ο ελληνικός λαός.

**ΑΝΔΡΕΑΣ ΛΟΒΕΡΔΟΣ:** Για τον ελληνικό λαό τα λέω, όχι για εσάς.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, ωραία.

Τον λόγο έχει ο Πρόεδρος της Βουλής κ. Βούτσης.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Λυπούμαι, γιατί μια τακτική που δεν την είχαμε συνηθίσει τα προηγούμενα χρόνια, τον τελευταίο καιρό –ευτυχώς σήμερα όχι επενδυμένη με τη φρασεολογία για το ότι η χώρα βρίσκεται σε φάση δημοκρατικής εκτροπής- έρχεται με την έννοια ενός αιφνιδιασμού. Λυπούμαι πραγματικά, διότι δύο μέρες την προηγούμενη εβδομάδα συζητήσαμε στην Επιτροπή Κανονισμού και δεν ηγέρθη τέτοιο ζήτημα, δηλαδή διαδικαστικό ζήτημα, σε σχέση με το Διοικητικό Συμβούλιο του Ιδρύματος.

Αυτές οι επεξεργασίες που έχουν γίνει, έχουν γνωστοποιηθεί προς όλους και έχουν σταλεί προς όλους, εδώ και μερικές εβδομάδες. Αυτή η διαδικασία θα είχε τελειώσει εδώ και καιρό, εάν δεν υπήρχαν ενδιάμεσα τα θέματα που αφορούσαν στις Πρέσπες, στη συνταγματική Αναθεώρηση κ.λπ.. Ήρθαν μάλιστα από κάποιους πρώην Προέδρους της Βουλής κάποιες παρατηρήσεις. Κάποιες από αυτές ενσωματώθηκαν ή ελήφθησαν υπ’ όψιν.

Θέλω να είμαι πάρα πολύ σαφής. Θεωρώ εντελώς απολίτικη και επικίνδυνη για τη Βουλή μια οιονεί ιδιοκτησιακή αντίληψη που ενδεχομένως υπάρχει στα μυαλά κάποιων. Εμένα δεν με αφορά αυτό το ζήτημα. Θέλω να πω, δηλαδή, ότι η κωλυσιεργία σε σχέση με αυτό το ζήτημα είναι εντελώς απαράδεκτη. Το Ίδρυμα έχει γίνει πλέον ένας αρκετά μεγάλος Οργανισμός που θα ήθελε εδώ και χρόνια τον εκσυγχρονισμό του και σε επίπεδο καταστατικού, οργανογράμματος, λειτουργίας και σε επίπεδο οικονομικό. Εννοώ δηλαδή ότι είναι εξαιρετική η διαδικασία που έχει γίνει, κύριε Λοβέρδο. Είναι εξαιρετικά τα ζητήματα τα οποία αναφέρονται μέσα, σε ό,τι αφορά το Ελεγκτικό Συνέδριο, σε ό,τι αφορά τον προληπτικό και κατασταλτικό έλεγχο και σε ό,τι αφορά ένα πραγματικά σύγχρονο οργανόγραμμα για το Ίδρυμα, το οποίο -κατά κοινή ομολογία- κάνει πολύ καλή δουλειά.

Το Ίδρυμα έχει πολυσχιδείς δραστηριότητες και αυτές δεν γίνονται γενικά και αόριστα από κάποιους εργαζόμενους στους οποίους συνηθίζεται, όταν ερχόμαστε σε αυτήν την Αίθουσα, να επιδαψιλεύετε τιμές για το πόσο καλά λειτουργούν. Γίνονται υπό την καθημερινή λειτουργία και διοίκηση της Εκτελεστικής Επιτροπής και των άξιων στελεχών της Επιστημονικής Επιτροπής. Δεν έγινε καμμία αλλαγή στο Ίδρυμα αυτά τα τέσσερα χρόνια. Το λέω για κάποιους που ήταν μαθημένοι να λειτουργούν μόνο με «δικούς» τους ανθρώπους. Δεν έγινε καμμία αλλαγή στο Ίδρυμα.

Έμειναν όλοι οι άνθρωποι, βοήθησαν και βοηθούν και σε επίπεδο Επιστημονικής Επιτροπής και παντού. Μάλιστα, στον προηγούμενο γενικό γραμματέα δόθηκε παράταση και αφού έληξε για δεύτερη φορά η θητεία του, ύστερα άλλαξε με την κ. Μαρωνίτη.

Δεν έχει επισυμβεί τίποτα ούτε σε επίπεδο λειτουργίας, προγράμματος, δημόσιας παρουσίας του ιδρύματος, το οποίο να δημιουργεί κάποιο πρόβλημα, να δημιουργεί μια ένταση, πόσω μάλλον να λειτουργεί υπέρ του υπαινιγμού του κ. Λοβέρδου, ο οποίος περίπου απείλησε πως, αν συνεχιστεί η κουβέντα, θα είναι σε ένα άλλο επίπεδο.

Εγώ προκαλώ αυτό το άλλο επίπεδο, διότι γνωρίζω πάρα πολύ καλά για το Ίδρυμα και γνωρίζω επίσης εξαιρετικά το τι προσπάθησε να συμμαζέψει και το τι συμμαζεύει η παρούσα διοίκηση του Ιδρύματος από κάθε άποψη, και από την οικονομική άποψη και από την άποψη τού πώς ήταν διαρθρωμένες οι λειτουργίες, οι συμβάσεις του Ιδρύματος, η καθημερινότητά του. Και με τη βοήθεια όλων από όλες τις πλευρές παράγεται ένα εξαιρετικό έργο.

Δεν γνωρίζω αν την άλλη περίοδο θα είμαι καν Βουλευτής ή αν θα είμαι πρώην Πρόεδρος της Βουλής ή αν θα συμμετέχω με οποιονδήποτε ρόλο στο Διοικητικό Συμβούλιο του Ιδρύματος. Θέλω, όμως, να είμαι πάρα πολύ ευθύς. Η δουλειά παράγεται κατά 99% με βάση τις γενικές οδηγίες, που δίνει μία φορά τον χρόνο το ΔΣ του Ιδρύματος και την έγκριση του προϋπολογισμού από την Εκτελεστική Επιτροπή, από τον εκάστοτε Πρόεδρο της Βουλής, από την Επιστημονική Επιτροπή. Δεν πρόκειται για ένα Διοικητικό Συμβούλιο -και το γνωρίζουν αυτό πολύ καλά οι συνάδελφοι, που εκπροσωπούν και τους Αρχηγούς των κομμάτων, οι οποίοι έρχονται εκεί και έχουν έγκαιρα όλα τα στοιχεία- το οποίο παρακολουθεί καθημερινά τις διαδικασίες και δίνει κατεύθυνση σε αυτές και με αυτήν την έννοια του αφαιρούνται κάποιες αρμοδιότητες. Τίποτα δεν αφαιρείται.

Αυτά δε, τα οποία παραλάβαμε θελήσαμε και θέλουμε ακόμα να τα εξορθολογήσουμε -για να χρησιμοποιήσω μια πολιτικά σωστή έκφραση- είναι εξαιρετικά δυσχερή. Να σας αναφέρω μόνο παραδείγματος χάρη -ίσως δεν το γνωρίζετε- την ευθύνη, που έχει το Ίδρυμα για το Γράμμο, για το Πάρκο Εθνικής Συμφιλίωσης και το πόσο δύσκολο είναι και το τι παρεμβάσεις πρέπει να γίνουν εκεί και με έξοδα και με προσοχή, έτσι ώστε να μπορεί να λειτουργεί. Ευτυχώς, για την ώρα δεν έχει γίνει κάτι στο Γράμμο ή αλλού.

Άρα, δεν υπάρχει καμμία έννοια εκκρεμότητας και γνωμοδότησης, κατά τον Κανονισμό. Αυτό έγινε στην Επιτροπή Κανονισμού. Φέραμε τις εισηγήσεις, ήρθαν οι εισηγήσεις και είχαν μοιραστεί πάρα πολύ έγκαιρα. Όποιος θεωρεί ότι έχει κάποια ιδιοκτησιακή αντίληψη, γιατί υπήρξε Πρόεδρος πριν από μερικά χρόνια εδώ ή εγώ επειδή είμαι τώρα Πρόεδρος -εγώ για τον εαυτό μου δεν την έχω, που είμαι τώρα Πρόεδρος- ας αρθρογραφήσει. Ελάχιστοι αρθρογραφούν και συχνά, οι περισσότεροι πρώην συνάδελφοι παράγουν πολύ καλή πνευματική δουλειά δημόσια. Τους σεβόμαστε πάρα πολύ είτε έτσι είτε αλλιώς. Αρθρογραφούν, γράφουν βιβλία και έχουν θέσεις, ακόμα και στην Ακαδημία. Πιστεύω ότι, έτσι όπως αποδεικνύεται και από τα Πρακτικά είναι εξαιρετικά ευτυχείς, διότι το Ίδρυμα, που έβαλαν πρώτα αυτοί το λιθαράκι, για να γίνει, λειτουργεί πλέον σε ένα άλλο επίπεδο, το οποίο τυγχάνει της κοινής αναγνώρισης όλων των πνευματικών ιδρυμάτων της χώρας, της κοινής γνώμης, φορέων, των δεκάδων χιλιάδων ανθρώπων, που έρχονται εδώ και ξεναγούνται και στις εκθέσεις που γίνονται.

Δεν αντιλαμβάνομαι αν υπάρχει ένα πρόβλημα ουσίας, με βάση τον τρόπο που το θέτετε, δηλαδή οικονομικής διασπάθισης -θέλω να είμαι πολύ ανοικτός- διοικητικής χειραγώγησης, λάθους πολιτικού προσανατολισμού σε αυτά που κάνει το Ίδρυμα. Και εν πάση περιπτώσει, αν υπήρχαν αυτά, εδώ ήμασταν κάθε μέρα όλα αυτά τα χρόνια, να τα πούμε. Και να τα πούμε και στην Επιτροπή Κανονισμού.

Άρα, δεν δέχομαι ότι υπάρχει ούτε διαδικαστικό θέμα ούτε επενδεδυμένο διαδικαστικά πολιτικό θέμα. Και γι’ αυτό, θα παρακαλούσα σήμερα να συνεχίσει η διαδικασία. Όποιος θέλει να πει πράγματα επί της ουσίας, να τα πει και επιφυλάσσομαι να υπάρξουν καταλυτικές απαντήσεις, κύριε Λοβέρδο, τις οποίες ίσως δεν γνωρίζετε, διότι ενημερωθήκατε από τον συνάδελφό σας, τον κ. Παπαθεοδώρου ή από άλλους παράγοντες, που εν πάση περιπτώσει, δεν έχουν πλέον τον πρώτο λόγο μέσα στη Βουλή ούτε στα του Ιδρύματος της Βουλής.

Μπορεί να έχουν μία γενική άποψη, μερικές φορές και υβριστική, η οποία εκφέρεται απέναντί μας τα τελευταία χρόνια. Δεν έχουν απαντηθεί αυτά ούτε υπάρχει καμμία πιθανότητα να απαντηθούν. Πλην, όμως, η πραγματικότητα του Ιδρύματος, διότι είστε και πανεπιστημιακός και παρακολουθείτε την εξέλιξη του Ιδρύματος, είναι πολυσήμαντη.

**ΑΝΔΡΕΑΣ ΛΟΒΕΡΔΟΣ:** Συμμετέχω στο Ίδρυμα.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Βεβαίως, συμμετέχετε. Πέρσι και πρόπερσι είχατε κανένα πρόβλημα από αυτά που είχαν παρουσιαστεί; Έχει καταγραφεί τίποτα;

**ΑΝΔΡΕΑΣ ΛΟΒΕΡΔΟΣ:** Είναι θέμα αγένειας…(δεν ακούστηκε)

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Είναι θέμα αγένειας το ότι έγινε μία μεγάλη προσπάθεια να εξορθολογιστούν καταστάσεις, να εναρμονιστούν, να φτιαχτεί επιτέλους ένας κανονισμός -τον οποίον δεν γνωρίζαμε καν ότι υπήρχε -ούτε εσείς που συμμετείχατε το γνωρίζατε- να μπει μία τάξη στα οργανογράμματα, να ενισχυθεί αυτή η προσπάθεια; Είναι αγένεια αυτό το πράγμα; Με συγχωρείτε πάρα πολύ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, αυτή είναι ανάλυση επί της ουσίας. Θα τα πούμε αυτά.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Μα, επί της ουσίας είναι η αντίρρησή σας και είναι πάρα πολύ σαφές. Δεν είναι διαδικαστικό το ζήτημα.

**ΑΝΔΡΕΑΣ ΛΟΒΕΡΔΟΣ:** Είναι βαθύτατα πολιτικό!

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Επειδή είναι βαθύτατα πολιτικό, κύριε Λοβέρδο, σας λέω κι εγώ ότι, όποιος έχει να πει πολιτικά πράγματα, θα τα πει στην Ολομέλεια της Βουλής. Δεν θα τα πει εν κλειστώ ,όταν βρισκόμαστε ως Διοικητικό Συμβούλιο μία φορά τον χρόνο, απλώς για να γράφονται στα Πρακτικά τα θέματα.

Θα παρακαλούσα, λοιπόν, όσοι συμμετέχετε κιόλας -πόσω μάλλον που συμμετέχετε κι εσείς και από τη Νέα Δημοκρατία και από αλλού, διότι δεν έρχονται οι Αρχηγοί των κομμάτων, ευλόγως- ό,τι είναι, να τα πείτε εδώ ενώπιον και του ελληνικού λαού και στο μόνο αρμόδιο, σε τελευταία ανάλυση, όργανο, που είναι η Ολομέλεια της Βουλής. Αν θέλετε, δηλαδή, να μην υπάρξει κανονισμός, όπως δεν υπήρχε…

**ΑΝΔΡΕΑΣ ΛΟΒΕΡΔΟΣ:** Σε τελευταία ανάλυση. Εγώ μιλάω για μία προτελευταία

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Η προτελευταία ανάλυση είναι η Επιτροπή Κανονισμού σε δύο συνεδριάσεις, η εκτελεστική επιτροπή, ο Πρόεδρος της Βουλής. Αυτή είναι η προτελευταία. Το Διοικητικό Συμβούλιο ετησίως εγκρίνει τον προϋπολογισμό, ο οποίος, δεν έχει γίνει μερικούς μήνες πριν, και συμμετέχει στη διαμόρφωση του γενικού προγράμματος, των εκδηλώσεων, εκδόσεων κ.λπ..

Δεν έχουν μπει τέτοια αντικείμενα εδώ. Είναι άλλο το αντικείμενο του αυριανού Διοικητικού Συμβουλίου. Δεν υπεισέρχεται σε αυτά τα ζητήματα. Το Ίδρυμα δεν λειτουργεί από το Διοικητικό Συμβούλιο του, ούτε κατά διάνοια. Και ουδέποτε μπήκε θέμα στο Διοικητικό Συμβούλιο του Ιδρύματος, που να αφορά στον τρόπο λειτουργίας του Ιδρύματος. Μπαίνει επί του προγραμματισμού, του απολογισμού και των οικονομικών στοιχείων.

Εάν έχει συμμετάσχει κανείς, έστω και μία φορά, σε Διοικητικό Συμβούλιο του Ιδρύματος, αυτό το γνωρίζει. Απορώ: σε αυτή την ύλη, σε αυτή την ατζέντα, τι ζητάτε να κάνει το Διοικητικό Συμβούλιο αύριο; Περί αυτού πρόκειται. Γι’ αυτό σας λέω ότι εκπλήσσομαι από ένα αιφνιδιασμό, ο οποίος προφανώς, έχει έναν γενικότερο πολιτικό σχεδιασμό, που δεν μπορώ να αντιληφθώ, ούτε είμαι και υποχρεωμένος, άλλωστε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ως προς το παρεμπίπτον, λοιπόν, ζήτημα, θα προχωρήσουμε σε ψηφοφορία δι' εγέρσεως.

**ΧΡΗΣΤΟΣ ΠΑΠΠΑΣ:** Κυρία Πρόεδρε, εμείς δηλώνουμε «παρών».

**ΑΘΑΝΑΣΙΟΣ ΠΑΦΙΛΗΣ:** Κυρία Πρόεδρε, κι εμείς δηλώνουμε «παρών».

**ΔΗΜΗΤΡΙΟΣ ΚΑΜΜΕΝΟΣ:** Κι εγώ «παρών», κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όποιος ή όποια συνάδελφος, λοιπόν, πιστεύει ότι πρέπει να αναβληθεί η σημερινή συζήτηση, ως προς το δεύτερο θέμα, παρακαλώ να εγερθεί.

(Εγείρονται οι αποδεχόμενοι την αναβολή της σημερινής συνεδρίασης)

Προφανώς ηγέρθησαν οι λιγότεροι.

Νομίζω, λοιπόν, τώρα ότι μπορούμε να μπούμε στη συζήτηση. Τον λόγο έχει για πέντε λεπτά η κ. Κοζομπόλη, η οποία είναι η εισηγήτρια από τη πλευρά του ΣΥΡΙΖΑ.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ευχαριστώ, κυρία Πρόεδρε.

Η συζήτηση που προηγήθηκε, πράγματι, προκαλεί ερωτηματικά και δεν μπορώ να αντιληφθώ κι εγώ τον λόγο. Θέλω να επισημάνω ότι επί τρεισήμισι χρόνια συνεδριάζει τακτικά η Επιτροπή Κανονισμού της Βουλής κι έχει αλλάξει όλο τον κώδικα, που αφορά το προσωπικό και τη διαχείρισή του, έχει μαζέψει τις διάσπαρτες, τις αόριστες, τις αόρατες, τις κρυμμένες διατάξεις, τις έχει κάνει έναν κανονισμό, ο οποίος μάλιστα είναι κωδικοποιημένος και έτοιμος να εκδοθεί και με διαφανείς διαδικασίες. Απορώ γιατί, στις δύο τελευταίες συνεδριάσεις, υπάρχει αυτό το ενδιαφέρον.

Εντύπωση, επίσης, μου προκαλεί ότι σε δύο συνεδριάσεις στην επιτροπή δεν εγέρθηκε από κανέναν τέτοιο θέμα.

Τρίτον, θέλω να θυμίσω το εξής: Ο κανονισμός, ο Οργανισμός του Ιδρύματος έχει τεθεί ως θέμα ημερήσιας διάταξης πριν από την προηγούμενη συνεδρίαση, πριν από την ψήφο εμπιστοσύνης στη Βουλή. Και αναβλήθηκαν τότε τα δύο θέματα και μετά εισήχθη μόνο το ένα. Ως εισήγηση, ως πρόταση δηλαδή το έχουμε εμείς, η Επιτροπή Κανονισμού, τουλάχιστον έναν μήνα στα χέρια μας. Δεν λέω για τις συζητήσεις, που γίνονται από το καλοκαίρι του 2018. Επομένως, θεωρώ ότι όλη αυτή η διαδικασία είναι προσχηματική και σίγουρα κρύβεται κάτι άλλο.

Κυρίες και κύριοι Βουλευτές, σήμερα συζητάμε δύο θέματα. Το κύριο, όμως, είναι αυτό που προαναφέρθηκε, ο Οργανισμός του Ιδρύματος της Βουλής για τον Κοινοβουλευτισμό και τη Δημοκρατία.

Το 1997, ως γνωστόν, αποφασίστηκε η σύσταση του νομικού προσώπου της Βουλής, με σκοπό τη διάδοση των αρχών του Κοινοβουλευτισμού και της Δημοκρατίας. Το 1999 ψηφίστηκε η σύσταση του Οργανισμού του Ιδρύματος, που λειτούργησε για πρώτη φορά το 2004. Το Ίδρυμα με τη δράση του, συμβάλλει στην εξωστρέφεια και στο άνοιγμα της Βουλής στην κοινωνία, ενισχύοντας έτσι τους δεσμούς των πολιτών με τη Βουλή και το έργο της.

Η επιδίωξη αυτή υλοποιείται, μέσα από τη δημιουργία και την προσφορά στην κοινωνία, υψηλής ποιότητας πολιτιστικού και μορφωτικού έργου. Στο πλαίσιο αυτό, το Ίδρυμα της Βουλής διοργανώνει εκθέσεις, εκδηλώσεις, εκπαιδευτικά προγράμματα και πραγματοποιεί εκδόσεις. Επίσης, το Ίδρυμα εκπονεί ή αναθέτει ερευνητικά προγράμματα και μελέτες και συνεργάζεται με φορείς στην Ελλάδα και το εξωτερικό για την υλοποίηση δράσεων που σχετίζονται με το έργο του.

Τον Ιούλιο του 2018, με σκοπό τον εκσυγχρονισμό και τη διασφάλιση της εύρυθμης και διαφανούς λειτουργίας των οικονομικών του Ιδρύματος, αποφασίστηκε τροποποίηση του Οργανισμού του Ιδρύματος. Και θα αναφερθώ επιγραμματικά ακολούθως.

Προβλέφθηκε ότι οι δαπάνες του Ιδρύματος υπάγονται από 01-01-2019 στον προληπτικό έλεγχο του Ελεγκτικού Συνεδρίου και ομοίως ορίστηκε ότι και τα απολογιστικά στοιχεία του Ιδρύματος υπάγονται στον κατασταλτικό έλεγχο του Ελεγκτικού Συνεδρίου, ο οποίος είναι ετήσιος και διενεργείται μετά το τέλος κάθε οικονομικής χρήσης.

Επίσης, παρ’ ότι είχε προβλεφθεί αρχικά -το 1999 που συστάθηκε ο Οργανισμός του Ιδρύματος- εσωτερικός κανονισμός λειτουργίας του, ουδέποτε αυτός εκπονήθηκε, ενώ η οικονομική του λειτουργία και η διοικητική του διάρθρωση κινούνταν σε ένα ρευστό προβληματικό και ασαφές πλαίσιο.

Έτσι, καταρτίστηκε και κωδικοποιήθηκε, σε ένα ενιαίο συνεκτικό κείμενο, ένας σύγχρονος Οργανισμός του Ιδρύματος της Βουλής, που αποτυπώνει τη σημερινή του εικόνα και κατοχυρώνει τη μελλοντική δυναμική του. Συμπεριλαμβάνει για πρώτη φορά εσωτερικό κανονισμό προσωπικού -δηλαδή πειθαρχικό δίκαιο, κατάσταση προσωπικού κ.λπ.- ο οποίος είναι λεπτομερής και εύκολα εφαρμόσιμος.

Επανακαθορίζει τα όργανα του Ιδρύματος, που είναι ο Πρόεδρος, το Διοικητικό Συμβούλιο. Και εδώ, επιτρέψτε μου να πω, ότι δεν αλλάζουν οι αρμοδιότητες του Διοικητικού Συμβουλίου. Πουθενά! Δεν καταλαβαίνω γιατί αυτή η ανησυχία. Είναι όλα τα όργανα ως είχαν -δεν τα επαναλαμβάνω, γιατί δεν έχω τον χρόνο- μόνο που θεσμοθετείται η επιστημονική επιτροπή, η οποία ήδη λειτουργούσε, αλλά δεν είχε θεσμοθετηθεί.

Ορίζεται η διαδικασία επιλογής των προϊσταμένων και συνιστώνται πενήντα πέντε οργανικές θέσεις προσωπικού και κατανέμονται ανά επίπεδο εκπαίδευσης. Εδώ θέλω να πω ότι δεν υπήρχε αριθμός οργανικών θέσεων. Μπορούσε να ήταν απεριόριστος ο αριθμός.

Ρυθμίζονται ειδικότερα ζητήματα του προσωπικού του Ιδρύματος, όπως ότι οι προσλήψεις γίνονται από την εκτελεστική επιτροπή και καλύπτουν οργανικές θέσεις, ενώ τίθενται συγκεκριμένες προϋποθέσεις για αποσπάσεις προσωπικού, διάρκεια κ.λπ., τα προσόντα διορισμού, οι αποδοχές του προσωπικού, το ωράριο εργασίας. Εδώ θέλω να πω ότι, επειδή ήταν ασαφές, ήταν δύσκολο να αποζημιωθούν οι εργαζόμενοι για την υπερωριακή τους απασχόληση, η οποία μέχρι σήμερα ήταν αρρύθμιστη.

(Στο σημείο αυτό κτυπάει του κουδούνι λήξεως του χρόνου ομιλίας της κυρίας Βουλευτού)

Θέλω δύο λεπτά ακόμα, κυρία Πρόεδρε, γιατί δεν θα προλάβω να τα πω.

Επίσης, καθορίζονται τα πειθαρχικά παραπτώματα και οι πειθαρχικές ποινές, σύμφωνα με το Πειθαρχικό Δίκαιο και την ανάλογη εφαρμογή των κανόνων του Ποινικού Δικαίου και της ποινικής δικονομίας και η πειθαρχική διαδικασία. Τέλος, τίθενται οι προϋποθέσεις για τη διαδικασία σύναψης συμβάσεων και παροχής προμηθειών.

Εκτός του Οργανισμού του Ιδρύματος για τον Κοινοβουλευτισμό και τη Δημοκρατία έχουμε και τροποποιήσεις μερικότερες στο δεύτερο μέρος, στο οποίο, με προτεινόμενες προσθήκες, η προβλεπόμενη από το 2015 μείωση των θέσεων μετακλητών υπαλλήλων στα γραφεία πρώην Προέδρων της Βουλής και πρώην Πρωθυπουργών δεν εφαρμόζονται, στην περίπτωση που τα ανωτέρω πρόσωπα είναι Βουλευτές ή Ευρωβουλευτές.

Επίσης, προτείνεται κατά μία ακόμα βουλευτική περίοδο η περαιτέρω μείωση των μετακλητών υπαλλήλων των άνω προσώπων.

Επαναπροσδιορίζονται οι αρμοδιότητες του Τμήματος Κοινοβουλευτικών Αρχείων. Εδώ ουσιαστικά, δεν υπήρχε συγκεκριμένο τμήμα και φτιάχνεται.

Εξορθολογίζονται οι διατάξεις για τη διάρθρωση του Γραφείου του Ειδικού Γραμματέα της Βουλής, χωρίς να αυξάνονται οι θέσεις εργαζομένων.

Τέλος, προτείνεται η δημιουργία δύο γραφείων στον τομέα τηλεοπτικού και ραδιοφωνικού σταθμού στον τηλεοπτικό και ραδιοφωνικό σταθμό της Βουλής.

Στο Κοινοβουλευτικό Μέρος προτείνεται προσθήκη στο άρθρο 41 Β, με το οποίο αναβαθμίζονται οι σχέσεις του Κοινοβουλίου με την Ευρωπαϊκή Ένωση.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Κυρίες και κύριοι συνάδελφοι, πριν δώσω τον λόγο στον κ. Τραγάκη, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής είκοσι τρεις μαθητές και μαθήτριες και τρεις εκπαιδευτικοί συνοδοί τους από το 3ο Δημοτικό Σχολείο Αριδαίας Πέλλας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Τραγάκης.

**ΙΩΑΝΝΗΣ ΤΡΑΓΑΚΗΣ:** Εγώ θα χρειαστώ περισσότερο χρόνο, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πέντε λεπτά είναι ο χρόνος σας.

**ΙΩΑΝΝΗΣ ΤΡΑΓΑΚΗΣ:** Όχι, όχι. Θα βάλετε δέκα λεπτά, κυρία Πρόεδρε. Όσο δικαιούμαι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχουμε και ερωτήσεις. Έχουμε πολλά.

**ΙΩΑΝΝΗΣ ΤΡΑΓΑΚΗΣ:** Εγώ θα ξεκινήσω με ευχαριστίες. Το συνηθίζω κάθε φορά που παίρνω τον λόγο στην Ολομέλεια της Βουλής και ειδικά όταν μιλάω για τον Κανονισμό.

Οι ευχαριστίες μου πηγαίνουν κατ’ αρχάς, στο προσωπικό της Βουλής, το οποίο ευχαριστώ πάρα πολύ για τη συμμετοχή του σε όλες τις εκδηλώσεις και για το γεγονός ότι είναι εκείνοι, που είναι ο καθρέφτης της Βουλής και έχουν στοχοποιηθεί άδικα, διότι οι πολιτικές μας διαφορές στοχοποιούν τους υπαλλήλους της Βουλής.

Και για να είμαι ξεκάθαρος, θέλω να πω εκ προοιμίου πως ό,τι συζητήσαμε στον Κανονισμό ήταν και με τη συναίνεση του Συλλόγου των Υπαλλήλων της Βουλής.

Θα ήθελα να ευχαριστήσω, επίσης, όλους τους διατελέσαντες Γενικούς Γραμματείς του Ιδρύματος. Όλοι έχουν επιτελέσει το έργο, που τους αναλογούσε, έχουν βάλει ένα λιθαράκι.

Τώρα θα αναφερθώ στον Οργανισμό του Ιδρύματος. Ο Οργανισμός του Ιδρύματος, από τις 9 Ιουνίου του 1999, που δημοσιεύτηκε στην Εφημερίδα της Κυβερνήσεως, αναθεωρήθηκε το 2004 από την κ. Μπενάκη, που την εκτελεστική επιτροπή από τριμελή την κάναμε πενταμελή. Το 2018 δε πήραμε μια πρωτοβουλία στην Ολομέλεια της Βουλής, η οποία έπρεπε να γίνει, για τα οικονομικά του Ιδρύματος. Διότι το Ίδρυμα πλέον, όπως και η Βουλή, έχει τον προληπτικό και κατασταλτικό έλεγχο του Ελεγκτικού Συνεδρίου. Είναι κάτι που έπρεπε να γίνει και έγινε. Είναι πολύ λογικό.

Να πω κάτι για τον Οργανισμό. Είναι πολύ λεπτομερής ο Οργανισμός. Μάλιστα, τον έχετε αποκαλέσει σχολαστικό. Έχει πολλές λεπτομέρειες. Θα μπορούσε να είναι πιο σχοινοτενής, πιο λιτός. Παρ’ όλα αυτά, έχει αρκετά θετικά στοιχεία τα οποία είχαμε κατά καιρούς συμφωνήσει όλοι μας να γίνουν κάποτε. Για τον Κανονισμό τους Ιδρύματος, για τον Οργανισμό του Ιδρύματος μιλάμε από το 2005, αν δεν απατώμαι. Πάντοτε λέγαμε «πότε θα κάνουμε τον Οργανισμό»; Και έγινε ο Οργανισμός.

Ο Οργανισμός έχει μια ιδιομορφία. Είναι νομικό πρόσωπο ιδιωτικού δικαίου, διέπεται από κανόνες νομικού προσώπου δημοσίου δικαίου και χρηματοδοτείται από τη Βουλή. Είναι υβριδικός, δηλαδή. Εξαρτάται από τρία μέρη η λειτουργία του Οργανισμού. Εγώ θα μιλήσω για το Διοικητικό Συμβούλιο τώρα, επειδή ετέθη το θέμα, το είχα θέσει εγώ.

Σύμφωνα με τη διάταξη της ιδρύσεώς του Ιδρύματος το 1999 , -ξεκινάει έτσι- «Το Ίδρυμα διοικείται από το Διοικητικό Συμβούλιο», που σημαίνει ότι το Διοικητικό Συμβούλιο έχει και διοικητικές αρμοδιότητες;

Αν ανατρέξουμε, όμως, στην παράγραφο 4 πάλι, θα δείτε πως εκεί λέει ότι δίνει τις κατευθύνσεις, διότι είναι λογικό, πρώην Πρωθυπουργοί και πρώην Πρόεδροι Βουλής να μην μπορούν να ασχοληθούν με τα διοικητικά ή τα εκτελεστικά. Δίνει τις κατευθύνσεις. Εκεί είναι η δική μου ένσταση, εάν ερωτήθηκε το Διοικητικό Συμβούλιο να δώσει κατευθύνσεις για τον Οργανισμό λειτουργίας του Ιδρύματος. Είναι ένα θέμα, το οποίο πρέπει να αντιμετωπιστεί.

Είναι ακόμα πάνω στα θεωρεία τα παιδιά από την Αριδαία και θέλω να πω ότι το Ίδρυμα -διαφωνώ ριζικά- είναι ο καθρέφτης της Βουλής. Είναι ο μεγαλύτερος διαφημιστής. Εκατό χιλιάδες παιδιά επισκέπτονται ετησίως τη Βουλή και το Ίδρυμα και τις εκθέσεις που κάνει το Ίδρυμα. Αυτοί είναι οι καλύτεροι διαφημιστές μας.

Κάποτε, κι εγώ ήμουν στη θέση του κ. Βούτση και προήδρευα. Αρκετές φορές, βρίσκω -ακόμα και τώρα- στον δρόμο ανθρώπους που είχαν έρθει πριν από δέκα, δεκαπέντε χρόνια στη Βουλή και λένε πόσο ωραία ήταν που είχαν δει την Έκθεση του Ιδρύματος της Βουλής, αλλά και την ίδια τη Βουλή.

Τώρα σε ό,τι αφορά την Εκτελεστική Επιτροπή, πράγματι η Εκτελεστική Επιτροπή, από πενταμελής έγινε επταμελής. Εκεί υπάρχει μία ένσταση πώς διοικείται, πώς ορίζονται. Ο Γενικός Γραμματέας του Ιδρύματος είναι από τα τρία πέμπτα της Διάσκεψης των Προέδρων. Στον Οργανισμό πώς λειτούργησε εξαρχής; Από τα τρία πέμπτα ήταν και οι δύο άλλοι συμμετέχοντες στην τριμελή επιτροπή, αλλά μετά διευρύνθηκε. Τα καινούρια μέλη, δηλαδή, είναι ο Πρόεδρος της Επιστημονικής Επιτροπής.

Εδώ θα πω για την Επιστημονική Επιτροπή, που δημιουργήθηκε. Η Επιστημονική Επιτροπή, που λειτουργεί τώρα, αν δεν απατώμαι, απαρτίζεται από δεκατρία άτομα. Εδώ προβλέπει ότι θα είναι από εννιά έως δεκαεπτά. Το ερώτημά μου κι εμένα στην επιτροπή ήταν, γιατί να είναι τόσο πολυμελής, από εννιά έως δεκαεπτά και γιατί να υπάρχει τόσο μεγάλη απόσταση;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, θα μιλήσω δέκα λεπτά.

Η απάντηση ήταν -τη βρήκα και λογική την απάντηση αυτή- ότι στους συμμετέχοντες είναι άνθρωποι επιστημονικού κύρους, άνθρωποι οι οποίοι προσφέρουν πραγματικά και στις εκθέσεις και στις εκδόσεις της Βουλής, άνθρωποι οι οποίοι λειτουργούν και κάνουν συμβούλιο τουλάχιστον μία φορά τον μήνα, δηλαδή κάνουν περίπου δώδεκα συνεδριάσεις τον χρόνο και η αμοιβή τους είναι 100 ευρώ. Αντιλαμβάνεστε, λοιπόν, ότι δεν υπάρχει οικονομικό κίνητρο. Είναι θέμα προσφοράς.

Γιατί να είναι δεκαεπτά; Πόσοι να είναι; Να είναι δεκαπέντε; Δεκατρείς είναι τώρα. Δεκαεπτά είναι το ανώτατο όριο. Ρώτησα, γιατί να είναι το ανώτατο όριο δεκαεπτά; Η απάντηση ήταν -και αυτή λογική- ότι ετοιμάζουμε τώρα τα διακόσια χρόνια από την Παλιγγενεσία και θα χρειαστούμε περίπου δυο ανθρώπους ακόμα να συμμετέχουν στην Επιστημονική Επιτροπή του Ιδρύματος. Είναι λογικό και αυτό.

Θα ήθελα να αναφερθώ, επίσης, στο ίδρυμα σε ό,τι αφορά τα πολλά τμήματα. Το έκανα παρατήρηση εγώ. Έχει πολλά τμήματα. Έχει τριάντα δύο εργαζομένους, για να ξέρετε -θα πάω και στο άρθρο 22- το Ίδρυμα και τρεις αποσπασμένους από τη Βουλή, που τώρα έχει μείνει ένας. Φτάνουν αυτοί; Ναι, είναι εντάξει. Θα δούμε. Θα το πω στο άρθρο 22. Είναι πολλά, όμως, τα τμήματα, έξι τμήματα για τριάντα δύο υπαλλήλους, άντε να γίνουν τριάντα πέντε ή τριάντα έξι.

Είχα ζητήσει εγώ μία ενοποίηση. Παραδείγματος χάριν, εδώ στη Βουλή ο γενικός διευθυντής είναι και οικονομικών και διοικητικών. Ας είναι, λοιπόν, και στο ίδρυμα το τμήμα και διοικητικών και οικονομικών υπηρεσιών. Είναι μία πρόταση την οποία είχα κάνει εδώ.

Θα έρθω τώρα στο άρθρο 22, το οποίο έχει βληθεί.

Όσον αφορά στο άρθρο 22, όταν είδα τον αριθμό πενήντα πέντε, το πρώτο μου ερώτημα ήταν: Γιατί πενήντα πέντε και πού είναι οι πενήντα πέντε; Τι πάτε να κάνετε; Πάτε να κάνετε προσλήψεις πενήντα πέντε ατόμων; Πήρα μια απάντηση. Παραδείγματος χάριν, μέσα στα πενήντα πέντε άτομα είναι οι τριάντα δύο που υπηρετούν ήδη στο ίδρυμα. Είναι τριάντα δύο άτομα που υπηρετούν στο ίδρυμα. Μάλιστα, ρώτησα τον Πρόεδρο και τον ρώτησα ευθαρσώς. Του λέω: «Πρόεδρε, πας να κάνεις διορισμούς;». «Όχι», μου λέει. «Άντε να χρειαστεί έναν, δύο, τρεις, τέσσερις ανθρώπους να πάρω ακόμα». Εγώ κρατάω αυτή τη δέσμευση του Προέδρου.

Και τι κάναμε τότε για τους υπηρετούντες στο Ίδρυμα; Υπήρχε μία μεγάλη αδικία, το έθιξε και η κ. Κοζομπόλη, σε ό,τι αφορά τις υπερωρίες. Υπάρχει μία ομάδα εργαζομένων στο ίδρυμα, παραδείγματος χάριν οι ξεναγοί, οι οποίοι δουλεύουν σχεδόν επί δωδεκαώρου βάσεως κάθε μέρα για να ξεναγούν τα παιδιά μας και δουλεύουν και επί δωδεκαώρου βάσεως τα Σαββατοκύριακα. Αυτό είναι πολύ σημαντικό. Εκεί έπαιρναν είκοσι ώρες όλοι οι υπάλληλοι. Τώρα γίνεται μία κατανομή των υπερωριών σε ό,τι αφορά αυτό.

Τώρα, για τον προληπτικό και τον κατασταλτικό έλεγχο μίλησα και νομίζω ότι έπρεπε να γίνει και έγινε.

Θα αναφερθώ τώρα και στο Δεύτερο Μέρος σε ό,τι αφορά, κατ’ αρχάς, τους πρώην Πρωθυπουργούς και πρώην Προέδρους της Βουλής -το ότι μετατίθεται κατά μία Περίοδο και από τη ΙΖ΄ πάει στη ΙΘ΄ Περίοδο-, τους μετακλητούς υπαλλήλους, που έχουν βέβαια, αλλά τους αφαιρούνται ορισμένοι.

Κοιτάξτε να δείτε. Ένας πρώην Πρωθυπουργός, παραδείγματος χάριν, έχει κι άλλες δραστηριότητες και πολλές δραστηριότητες. Λογικό είναι. Το βρίσκω λογικό -και δεν είναι πολλοί αυτοί. Μη νομίζετε ότι είναι πολλοί αυτοί. Είναι περίπου δεκαπέντε άνθρωποι όλοι κι όλοι. Αφορά πρώην Πρωθυπουργούς και πρώην Προέδρους της Βουλής. Και βέβαια, καθώς εγώ θέλω να είμαι τίμιος, δεν αφορά ούτε τον κ. Βούτση ούτε την κυρία Προέδρο που ήταν προηγουμένως, διότι αυτό θα ισχύσει μετά από δύο βουλευτικές περιόδους. Αυτή είναι η πραγματικότητα και αυτή είναι η αλήθεια.

Θέλω όμως κάτι να πω, κύριε Πρόεδρε, για τη βιβλιοθήκη. Πρέπει να γίνει ειδικός κανονισμός για τη βιβλιοθήκη και να κάνουμε, ας πούμε, κατανομή αρμοδιοτήτων. Αυτή η κατανομή αρμοδιοτήτων θα πρέπει να είναι μια κατανομή αρμοδιοτήτων η οποία πρέπει να γίνει με τους υπηρετούντες εκεί στη βιβλιοθήκη της Βουλής, γιατί η βιβλιοθήκη της Βουλής είναι ένας θησαυρός. Κρατήστε το αυτό. Πέρα από το ότι είναι ένας θησαυρός, γίνεται προσπάθεια ώστε από την Μπενάκειο Βιβλιοθήκη να έλθει, παραδείγματος χάριν, το αρχείο Τσουδερού ή να έλθει εδώ η Βιβλιοθήκη Παπαδημητρίου, να αποδεχθούμε δωρεές. Ξέρετε ότι πάρα πολλοί αφήνουν δωρεά στη Βουλή τη βιβλιοθήκη τους ή το αρχείο τους. Η αποδοχή, λοιπόν, πρέπει να γίνεται με καταμερισμό των αρμοδιοτήτων στην ίδια τη βιβλιοθήκη. Γι’ αυτό μιλάω και για την κατανομή των αρμοδιοτήτων.

Έχω δύο παρατηρήσεις για το Κανάλι της Βουλής. Εγώ συμφώνησα με τον κ. Παφίλη στην επιτροπή για αυτό το θέμα. Δηλαδή, για το Γραφείο Επιλογής του Προγράμματος και το Γραφείο Σύνθεσης και Ροής Προγράμματος πρέπει να υπάρχει μια διακοινοβουλευτική επιτροπή η οποία να ασχολείται με αυτό για το Κανάλι της Βουλής. Νομίζω ότι αυτό πρέπει να το κάνετε δεκτό, κύριε Πρόεδρε. Δεν είναι τίποτα. Θα συμφωνήσουμε όλοι. Πάντα συμφωνούμε σε ορισμένα όταν υπάρχει συναίνεση.

Θα κλείσω με αυτά που πρότεινε η Επιτροπή Ευρωπαϊκών Υποθέσεων και η Γενική Διεύθυνση Διεθνών Σχέσεων της Βουλής, που μπήκαν αυτούσια οι προτάσεις τους. Ήταν προτάσεις τις οποίες είχαμε επεξεργαστεί από παλιά. Είχα διατελέσει αρκετά χρόνια Πρόεδρος και των Ευρωπαϊκών Υποθέσεων. Είχα συμμετάσχει σε πέντε COSAC και είχα προεδρεύσει στη μία. Ένα αίτημα, το οποίο είχαμε πάντοτε τότε, ήταν το άρθρο 13. Δηλαδή, στην τελευταία COSAC που προήδρευα εγώ είχα θέσει μετ’ επιτάσεως το άρθρο 13. Θα σας πω τι αφορά το άρθρο 13. Είναι η πορεία της Νομισματικής και Οικονομικής Ένωσης ανά εξάμηνο, δηλαδή να έρχεται στη Βουλή η έκθεση ανά εξάμηνο.

Και μια άλλη καινοτομία σε ό,τι αφορά αυτό το θέμα των διεθνών σχέσεων είναι ότι πλέον ο επίτροπος, ο οποίος διορίζεται από τη χώρα μας, θα περνά από ακρόαση από την Επιτροπή Ευρωπαϊκών Υποθέσεων της Βουλής. Είναι λογικό. Από τους σαράντα τρεις συμμετέχοντες οι είκοσι επτά χώρες τον επίτροπο τον ακροώνται. Γιατί, λοιπόν, κι εμείς να μην ακροώμεθα τον επίτροπο τον οποίο θα στείλουμε στην Ευρωπαϊκή Ένωση;

Επί της αρχής εγώ είμαι σύμφωνος. Επί ορισμένων άρθρων πιθανόν να επιφυλαχθώ αφού θα ακούσω και τον κύριο Πρόεδρο.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κύριος Λοβέρδος.

**ΑΝΔΡΕΑΣ ΛΟΒΕΡΔΟΣ:** Κυρίες και κύριοι Βουλευτές, ας αρχίσουμε από το τέλος. Δεν έχουμε αντίρρηση για τον Κανονισμό Λειτουργίας της Επιτροπής του άρθρου 3Α ως έχει. Από εμάς δεν υπάρχει καμμία αντίρρηση ως προς αυτό.

Σε ό,τι αφορά το έτερο, το δεύτερο θέμα, που σχετίζεται με τη λειτουργία της Βουλής και ειδικά με την Επιτροπή Ευρωπαϊκών Υποθέσεων, είμαστε σύμφωνοι. Καλή είναι η σκέψη αυτή για την ακρόαση του επιτρόπου. Μπορεί να γίνει και χωρίς να υπάρχει σχετική πρόβλεψη. Αν υπήρχε, ακόμη καλύτερα. Και εδώ δεν έχουμε αντιρρήσεις.

Έχουμε αντίρρηση, όμως, κύριε Πρόεδρε, στον οργανισμό και είμαι υποχρεωμένος να επαναλάβω όσα προείπα.

Θα ξεκινήσω πάλι από την αρχή. Εάν κάποιος μπορεί να ισχυριστεί ότι δεν έγινα κατανοητός όταν έθεσα θέματα ευγένειας και μη προσβολής, αυτός δεν καταλαβαίνει. Όμως για τις ανάγκες του κοινοβουλευτικού έργου ας τα επαναλάβω.

Υπάρχει ένα διοικητικό συμβούλιο, διατηρείται και από τον οργανισμό με τη σημερινή του τροποποίηση, από το 1999, που συγκροτείται από υψηλοτάτου κύρους πολιτικά πρόσωπα και αυτόν ή αυτήν που επέλεξε η Βουλή ως Πρόεδρό της τον νοούμε ως πρόσωπο υψηλού κύρους. Έναν πρώην Πρωθυπουργό, που ο ελληνικός λαός επέλεξε να είναι το πρώτο πολιτικό πρόσωπο της χώρας, τον νοούμε ως πρόσωπο υψηλού πολιτικού κύρους. Τους αρχηγούς των πολιτικών κομμάτων, που εκλέγονται μέσα από δημοκρατικές διαδικασίες, τους εννοούμε ως πρόσωπα υψηλού πολιτικού κύρους. Αυτοί συγκροτούν το διοικητικό συμβούλιο του Ιδρύματος της Βουλής για τον Κοινοβουλευτισμό και τη Δημοκρατία.

Δεν μπορείς, όταν είσαι νυν Πρόεδρος της Βουλής, να τους προσβάλλεις. Πώς τους προσβάλλεις; Όταν τους αναθέτεις κάποια καθήκοντα και με αυτόν τον οργανισμό, αλλά για τις αλλαγές που αφορούν τις αρμοδιότητές τους δεν τους ρωτάς. Γιατί δεν τους ρωτάς; Τα νοείς ως πρόσωπα πολιτικού κύρους υψηλοτάτου επιπέδου για να σου κάνουν τι; Για να είναι εκεί; Για να προσέρχονται στη μία συνεδρίαση που ορίζεις από τις τρεις έως ελάχιστο αριθμό συνεδριάσεων του διοικητικού συμβουλίου, όταν ορίζεις ότι αυτό το διοικητικό συμβούλιο κατευθύνει τη λειτουργία του ιδρύματος και αυτό δίνει τις βασικές οδηγίες στην εκτελεστική επιτροπή για να λειτουργήσει, αλλά και στην Επιστημονική Επιτροπή; Είναι λογικό να θες να συνεδριάζει μία φορά; Και η πρόβλεψη αντιστοιχεί στην πραγματικότητα. Μία φορά συνεδρίασε το διοικητικό συμβούλιο το 2018.

Γιατί τους προσβάλλετε αυτούς τους ανθρώπους; Μήπως –για να μπούμε τώρα στην ουσία- επειδή τους αφαιρείτε δυνατότητες λειτουργίας, όπως αυτή που προείπα; Μήπως, λόγω αυτού του άρθρου του σχεδίου νόμου που προβλέπει περί διορισμών; Και θέλω να το διαβάσω.

Κύριε Τραγάκη, πολύ επιεικής είστε. Το συγκεκριμένο άρθρο -είναι το άρθρο 22- καταλήγει στην παράγραφο 4. Αφού εξαγγέλλει πενήντα πέντε θέσεις προσωπικού, στην παράγραφο 4 η πλήρωση των κενών θέσεων γίνεται με βάση τις ανάγκες του ιδρύματος, για την πρόσληψη εισηγείται ο γενικός γραμματέας του ιδρύματος, ο οποίος φέρει το θέμα και τα λοιπά.

Γιατί να είναι εγγύηση από πλευράς σημερινής «Πλειοψηφίας-Μειοψηφίας» μία γνώμη, μία λέξη, μία διαβεβαίωση ότι δεν θα κάνουμε προσλήψεις; Δεν αύξησαν τους μετακλητούς υπαλλήλους; Δεν πολλαπλασίασαν τους μετακλητούς υπαλλήλους; Το έκαναν! Γιατί εδώ αυτό να μην σας ανησυχεί; Αύριο, στη συνεδρίαση του διοικητικού συμβουλίου του ιδρύματος αυτά θα ακουστούν από προηγούμενους Προέδρους, από μέλη της διοίκησης του ιδρύματος. Γιατί να μην έχει γίνει μια εναρμονισμένη λειτουργία το προηγούμενο χρονικό διάστημα, ούτως ώστε αυτά να αποφευχθούν;

Ρωτάει ο Πρόεδρος: «Υπαινίσσεστε κάτι βαρύτερο;». Αυτά υπαινίσσομαι. Όταν έκανα τη διαδικαστική μου πρόταση, αυτά υπαινισσόμουν, όχι κοσμογονικές, κύριε Πρόεδρε, καταστάσεις και συμπτώματα, αλλά συγκεκριμένες πολιτικές αιτιάσεις που υπάρχουν, που μπορούν να υπάρξουν, που έπρεπε να τις έχετε ακούσει.

Υπάρχει ζήτημα που σχετίζεται με τη γραφειοκρατία. Όπως το διάβασα και όπως το διαβάζει οποιοσδήποτε ρίχνει μία ματιά, είναι ένας δαιδαλώδης οργανισμός που αποτυπώνεται στις κανονιστικές διατάξεις της λειτουργίας του. Είναι το Ίδρυμα για τον Κοινοβουλευτισμό και τη Δημοκρατία ένα Ίδρυμα που απαιτεί τέτοιο κανονισμό λειτουργίας;

Είναι αυτό τάξη, κυρία Κοζομπόλη; Είναι αυτό τάξη ή είναι γραφειοκρατία; Και δεν μου λέτε –ίσως, βέβαια, οι εμπειρίες σας να είναι αυτά τα τελευταία τέσσερα χρόνια- εσείς οι προηγούμενοι συνάδελφοι, κάναμε κάθε βδομάδα συνεδρίαση της Ολομέλειας, όπως κάνουμε τώρα, για να αλλάζουμε τον Κανονισμό της Βουλής; Αυτό είναι υπερβολή. Είναι υπερβολή, η οποία δεν σχετίζεται, όμως, με τις διευθετήσεις των θεμάτων. Όπου υπάρχουν πολλοί κανονισμοί, πολλές διατάξεις, πολλές ρυθμίσεις, υπάρχει θεσμική ακαταστασία. Το έχει διδάξει αυτό η ελληνική γραφειοκρατία επί δύο αιώνες. Έχουμε εδώ συναδέλφους και συναδέλφισσες που δεν το έχουν πάρει χαμπάρι; Δεν ακούν τι λέει η ελληνική κοινωνία για την πολυνομία και τη γραφειοκρατία; Έπρεπε να ακούν. Αυτός ο Κανονισμός είναι το πρότυπο των δήθεν θεσμικών εγγυήσεων που οδηγούν σε συνθήκες λειτουργίας απολύτως γραφειοκρατικές.

Ακόμη, όσον αφορά τις δαπάνες του ιδρύματος, έχουν τριπλασιαστεί, ως ενημερώθηκα, τα τελευταία χρόνια για δραστηριότητες, για τις οποίες –εν πάση περιπτώσει- θα συζητήσουμε και αύριο ή οποτεδήποτε μας δοθεί η ευκαιρία. Δεν είναι και τόσο αναγκαίες.

Και εν πάση περιπτώσει, μου λέτε να σας πω για τον πολιτικό προσανατολισμό. Δεν θέλω να κάνω τέτοια σχόλια. Ωστόσο κύριε Πρόεδρε, η έκθεση για τον Ρήγα Φεραίο, γι’ αυτή την μεγάλη προσωπικότητα του ελληνισμού, έξω, έχει και μια ολόκληρη στήλη με την ΕΚΟΝ Ρήγας Φεραίος. Γιατί δεν έχετε για την Αντι-ΕΦΕΕ; Δεν κατάλαβα δηλαδή. Αν θέλατε να μιλούσαμε και για πολιτικό προσανατολισμό. Δεν θέλω, όμως, να την πάω τη συζήτηση εκεί.

Υπάρχουν κι άλλες ενδείξεις που θα μπορούσα να σας τις αναφέρω, ως μιας απόπειρας να ξαναδούμε την ιστορία αλλιώς. Αλλά, εν πάση περιπτώσει, το δικό μου κόμμα, το οποίο…

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κύριε Λοβέρδο, δεν έχει για την ΕΚΟΝ Ρήγας Φεραίος. Κάπου τα διαβάσατε και τα λέτε…

**ΑΝΔΡΕΑΣ ΛΟΒΕΡΔΟΣ:** Παρακαλώ, θέλω να σας ακούσω.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κάπου το διαβάσατε αυτό…

**ΑΝΔΡΕΑΣ ΛΟΒΕΡΔΟΣ:** Καλά. Έξω είναι! Έξω είναι!

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Λέτε ψέματα.

**ΑΝΔΡΕΑΣ ΛΟΒΕΡΔΟΣ:** Και ο αντιδικτατορικός αγώνας…Να βάλετε όλες τις οργανώσεις του αντιδικτατορικού αγώνα. Σας παρακαλώ!

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Σας λέω ότι λέτε ψέματα!

**ΑΝΔΡΕΑΣ ΛΟΒΕΡΔΟΣ:** Σας παρακαλώ, ψέματα δεν λέω ποτέ!

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Τώρα λέτε.

**ΑΝΔΡΕΑΣ ΛΟΒΕΡΔΟΣ:** Λάθη μπορεί να κάνω, αλλά ψέματα δεν λέω ποτέ. Να πάτε έξω να τα δείτε!

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Εσείς να τα δείτε!

**ΑΝΔΡΕΑΣ ΛΟΒΕΡΔΟΣ:** Εσείς να τα δείτε!

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Θα τα ακούσετε σε λίγο.

**ΑΝΔΡΕΑΣ ΛΟΒΕΡΔΟΣ:** Και θα μπορούσα να πω και άλλα για τον πολιτικό προσανατολισμό, αφού το θέλετε.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Θα τα ακούσετε στη συνέχεια. Είστε θρασύς, να το ξέρετε!

**ΑΝΔΡΕΑΣ ΛΟΒΕΡΔΟΣ:** Όπως και θα μπορούσα να πω και αυτό που σχεδιάζετε και το ακούσαμε από το Κανάλι της Βουλής.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συντομεύετε, κύριε Λοβέρδο!

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Ελάτε το ΠΑΣΟΚ!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Λέω, συντομεύετε!

**ΑΝΔΡΕΑΣ ΛΟΒΕΡΔΟΣ:** Θα συντομεύσω. Θα χρησιμοποιήσω ένα ή δύο λεπτά ακόμη. Το κάνατε και για προηγούμενο συνάδελφο. Δεν επικαλούμαι τα ίδια, αλλά ένα δύο λεπτά ακόμη θα ήθελα. Άλλωστε το τελευταίο μου λεπτό…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, αλλά δεν δημιουργείται έθιμο εδώ πέρα να μιλάει ο καθένας όσο θέλει.

**ΑΝΔΡΕΑΣ ΛΟΒΕΡΔΟΣ:** Δεν σας αρέσουν, κυρία Πρόεδρε, προφανώς αυτά που λέω. Γι’ αυτό μου κάνετε διαδικαστική παρατήρηση. Ειδάλλως θα με αφήνατε να πω ένα λεπτό ακόμη τα τελευταία μου λόγια.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πείτε τα.

**ΑΝΔΡΕΑΣ ΛΟΒΕΡΔΟΣ:** Ακούσαμε από το Κανάλι της Βουλής πώς οργανώνετε τη Βουλή των Εφήβων. Το πρώτο πράγμα που σκεφτήκαμε και ήρθε στο μυαλό μας είναι μια κομματικοποίηση που θα περάσει πια από αυτό το κακώς εννοούμενο κομματικοποιημένο πολιτικό σύστημα της χώρας και στα σχολεία. Δεν είναι χρήσιμα πράγματα αυτά. Αλλά εμείς δεν είχαμε πρόθεση να βάλουμε σε αυτή την Αίθουσα θέματα πολιτικού προσανατολισμού του ιδρύματος.

Είχαμε σκοπό να σας πούμε: «Ακούστε πρώτα και μετά νομοθετήστε». Εσείς έρχεστε να πείτε ότι η νομοθετική αρμοδιότητα ανήκει στην Ολομέλεια; Ευχαριστούμε πολύ! Το ξέραμε αυτό. Θέλαμε, όμως, να σας πούμε ότι αυτό που έχει προηγηθεί και που έχει συγκροτήσει το ελληνικό Κοινοβούλιο, έτσι όπως το βρήκατε, συγκροτήθηκε με προσπάθειες, με κόπο ορισμένων ανθρώπων.

Θέλω να αναφερθώ, εδώ, στον κ. Κακλαμάνη και με αυτό να κλείσω. Αν δείτε λίγο –δεν είναι ώρα τώρα και θα εκληφθεί ως κριτική εναντίον της σημερινής Πλειοψηφίας που εν μέρει είναι, εν μέρει όμως δεν είναι- πώς διαρθρώθηκε το προσωπικό της Βουλής, θα δείτε ότι παρά τη γιγαντιαία αλλαγή που έγινε επί της προεδρίας Κακλαμάνη, έντεκα ετών, όπου η Βουλή απέκτησε νέα κτήρια, απέκτησε την υποδομή που σήμερα έχει, απέκτησε τη δυνατότητα να φιλοξενεί στο γκαράζ της τόσους ανθρώπους και να απαλλάσσει το κέντρο της Αθήνας από προβλήματα, απέκτησε θεσμικές λειτουργίες που ουδέποτε είχε, μια Βουλή που αναμορφώθηκε στα έντεκα χρόνια Κακλαμάνη χρησιμοποίησε εκατό ανθρώπους παραπάνω. Σήμερα έχουμε, από τότε που παραλάβατε εσείς, συν τετρακόσιους, απ’ όσο ενημερώνομαι.

Δεν νομίζω, κύριε Πρόεδρε, ότι σας ωφελεί αυτή η συζήτηση. Πιστεύω ότι αν είχατε επιδείξει στοιχειώδη ευγένεια…

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Συνεχώς λέτε ψέματα. Θα πάρετε πολύ σκληρές απαντήσεις!

**ΑΝΔΡΕΑΣ ΛΟΒΕΡΔΟΣ:** Θα τα πείτε όσο θέλετε.

**ΙΩΑΝΝΗΣ ΓΚΙΟΛΑΣ:** Ποιος σας είπε για τους συν τετρακόσιους;

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Είστε ψεύτης!

**ΑΝΔΡΕΑΣ ΛΟΒΕΡΔΟΣ:** Πώς είπατε;

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Καταλάβατε; Είστε ψεύτης!

**ΑΝΔΡΕΑΣ ΛΟΒΕΡΔΟΣ:** Ψεύτης, κύριε Πρόεδρε, είστε εσείς και να κατεβάσετε κάτω το δάκτυλό σας.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Είστε ψεύτης! Είστε ψεύτης!

**ΑΝΔΡΕΑΣ ΛΟΒΕΡΔΟΣ:** Να κατεβάσετε κάτω το δάκτυλό σας.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Το κάνετε επίτηδες.

**ΑΝΔΡΕΑΣ ΛΟΒΕΡΔΟΣ:** Να κατεβάσετε κάτω το δάκτυλό σας.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Θα το κάνω όπως θέλω το δάκτυλό μου.

**ΑΝΔΡΕΑΣ ΛΟΒΕΡΔΟΣ:** Δεν σας έχω ξαναδεί έτσι.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Λυπάμαι πάρα πολύ!

**ΑΝΔΡΕΑΣ ΛΟΒΕΡΔΟΣ:** Δεν σας έχω ξαναδεί έτσι. Όπως και τώρα, έτσι και αύριο στη συνεδρίαση του ιδρύματος θα τα ακούσετε αυτά, λέξη προς λέξη, κύριε Πρόεδρε.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Σιγά!

**ΑΝΔΡΕΑΣ ΛΟΒΕΡΔΟΣ:** Και από κανέναν δεν έχετε το δικαίωμα να αφαιρείτε τον λόγο. Να είστε Πρόεδρος όλων των Ελλήνων και όχι Πρόεδρος του κόμματός σας.

Εδώ, έχετε τιμηθεί με την ψήφο των συναδέλφων για να είστε Πρόεδρος των τριακοσίων. Επιλέγετε, να είστε Πρόεδρος της Πλειοψηφίας-Μειοψηφίας. Δικό σας θέμα είναι αυτό!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λοβέρδο, τα συμπληρώσατε κι εσείς τα δέκα λεπτά.

**ΑΝΔΡΕΑΣ ΛΟΒΕΡΔΟΣ:** Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Παππά, θα μιλήσετε; Νόμιζα ότι είπατε ότι δεν θα συμμετάσχετε.

**ΧΡΗΣΤΟΣ ΠΑΠΠΑΣ:** Ποιος το είπε αυτό, κυρία Πρόεδρε; Κυρία Πρόεδρε, μπορούμε να μιλήσουμε;

(Θόρυβος στην Αίθουσα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι. Υπάρχει μια αναστάτωση.

Ορίστε, έχετε τον λόγο.

**ΧΡΗΣΤΟΣ ΠΑΠΠΑΣ:** Υπάρχει μια αναταραχή του «δημοκρατικού τόξου».

Θα ξεκινήσω την αναφορά μου με το άρθρο 1 και το άρθρο 3 παράγραφος 2 της προτεινόμενης από τον κ. Βούτση τροποποίησης του Β΄ Μέρους του Κανονισμού της Βουλής.

Το άρθρο 1 αφορά τις θέσεις μετακλητών υπαλλήλων σε πρώην Προέδρους της Βουλής, πρώην Αρχηγούς Κομμάτων, πρώην Αντιπροέδρους, πρώην Πρωθυπουργούς, πρώην Προέδρους Κοινοβουλευτικών Ομάδων.

Όπως θα ίσχυε και όπως ψηφίστηκε τη 10η Νοεμβρίου του 2015, πριν δηλαδή την προτεινόμενη τροποποίηση, πριν από τη σημερινή του κ. Βούτση, από την έναρξη της επόμενης κοινοβουλευτικής περιόδου, της ΙΗ΄ Κοινοβουλευτικής Περιόδου, τι θα γινόταν; Οι έξι θέσεις σε γραφεία πρώην Προέδρων της Βουλής θα μειώνονταν σε τρεις. Οι πέντε θέσεις σε γραφεία πρώην Πρωθυπουργών θα μειώνονταν σε τρεις. Η μία θέση σε γραφεία πρώην Αντιπροέδρων της Κυβέρνησης θα καταργείτο εντελώς. Η μία θέση σε γραφεία πρώην Προέδρων Κοινοβουλευτικών Ομάδων, επίσης, θα καταργείτο εντελώς.

Με την τροποποίηση που προτείνεται και σε συνδυασμό με τη φράση που υπάρχει «και για δύο βουλευτικές περιόδους μετά τη λήξη της θητείας του», η μείωση ή η κατάργηση δεν θα ισχύσει για τους σημερινούς, αλλά και για τους προηγούμενους Προέδρους της Βουλής, Πρωθυπουργούς, Αντιπροέδρους Κυβέρνησης, Προέδρους Κοινοβουλευτικών Ομάδων από την επόμενη κοινοβουλευτική περίοδο, αλλά θα διατηρήσουν αυτοί τις θέσεις μετακλητών υπαλλήλων, χωρίς μείωση ή κατάργηση για άλλες δύο κοινοβουλευτικές περιόδους.

Σε συνδυασμό, επίσης, με την παράγραφο 2 του άρθρου 3 της πρότασης, οι φέροντες τις παραπάνω ιδιότητες και μετά τη λήξη των δύο επομένων κοινοβουλευτικών περιόδων, αν είναι εν ενεργεία Βουλευτές ή Ευρωβουλευτές, συνεχίζουν να διατηρούν στα γραφεία τους, ως πρώην, τις θέσεις των μετακλητών υπαλλήλων, επιβαρύνοντας λοιπόν έτσι τον προϋπολογισμό της Βουλής, δηλαδή, σε τελική ανάλυση, επιβαρύνοντας τον γονατισμένο οικονομικά ελληνικό λαό.

Μια ακόμη, λοιπόν, διευκόλυνση της «πρώτης φοράς αριστερά» στο σύστημα της ανομίας και στο έργο του, που έχει καταντήσει να ψηφίζει προδοτικές συμφωνίες, όπως αυτή της εκχώρησης του ονόματος της Μακεδονίας μας στο κρατικό μόρφωμα των Σκοπίων.

Ομιλούμε για μια Βουλή η οποία από το 2010 -για να μην αναφερθώ σε ολόκληρη την αμαρτωλή μεταπολιτευτική περίοδο της κλεπτοκρατίας- ψηφίζει μνημόνια για τη φτωχοποίηση του ελληνικού λαού και την ολοκληρωτική εξάρτηση της χώρας. Πρόσφατα, βγήκε στις ειδήσεις, δημοσιεύεται παντού: Το 65% του λαού με δυσκολία τα φέρνει βόλτα και το 30% του λαού ζει σε συνθήκες φτώχειας και δυστυχίας, για να συντηρεί την οικονομική και πολιτική νομενκλατούρα, στην οποία ανήκουν τόσο ο ΣΥΡΙΖΑ όσο και η Νέα Δημοκρατία.

Πέρα από όλα τα άλλα, τους ενώνει το ότι συμφωνούν και στη συζητούμενη τροποποίηση. Τα ακούσαμε πριν από λίγο. Είναι αυτοί οι ίδιοι, ΣΥΡΙΖΑ και Νέα Δημοκρατία, που πραξικοπηματικά, με φωτογραφικές μεθοδεύσεις, έχουν αποκλείσει την τρίτη πολιτική δύναμη της χώρας, τη Χρυσή Αυγή, από το να έχει αντιπρόεδρο στο Προεδρείο της Βουλής, όπως δικαιούται. Οι ίδιοι είναι που έχουν κόψει την κρατική χρηματοδότηση σε ένα κόμμα που δεν χρωστάει στις τράπεζες, όπως αυτοί. Είναι αυτοί, τελικά, που έχουν αποκλείσει τη Χρυσή Αυγή από την κρατική τηλεόραση.

Εμάς δεν μας αγγίζουν οι μεθοδεύσεις αυτές. Εσείς, όμως, εκτίθεστε στα μάτια του ελληνικού λαού, ο οποίος βλέπει πως χωρίζετε τους Έλληνες σε «δικούς σας» και σε πολίτες που αποκλείετε και περιφρονείτε και γι’ αυτό στις εκλογές που έρχονται, τόσο στις ευρωεκλογές όσο και στις βουλευτικές, όποτε και αν γίνουν αυτές, ο ελληνικός λαός θα σας τιμωρήσει.

Διαβάζω από τα Πρακτικά της Βουλής -των οποίων ένα μέρος καταθέτω και στη σημερινή συζήτηση- τα εξής. Λέει ο κ. Βούτσης, απαντώντας μου, «Πρέπει να γνωρίζετε όλοι, διότι είναι συνευθύνη, όλοι μαζί το κάνουμε αυτό…».

Τι λέτε, κύριε Βούτση; Ποιά συνευθύνη; Ποιοί όλοι μαζί; Τη συνευθύνη για την καταλήστευση της χώρας με τα μνημόνια την έχει και η Χρυσή Αυγή; Για τον κατήφορο των κομμάτων σας, του ΣΥΡΙΖΑ και της Νέας Δημοκρατίας, τα οποία αποκαλύφθησαν, συνεργαζόμενα και αλληλοχειροκροτούμενα στην Αίθουσα αυτή; Συνεργαζόμενα σε έναν κοινό αγώνα, σε έναν αντιλαϊκό αγώνα εναντίον του λαϊκού εθνικιστικού κινήματος;

Καμμία συνευθύνη, λοιπόν, κύριε Βούτση, τουλάχιστον σε ό,τι αφορά τη Χρυσή Αυγή. Καμμία συνευθύνη με όλους εσάς που αυτάρεσκα αυτοαποκαλείσθε «δημοκρατικό» ή «συνταγματικό τόξο».

Εμείς, λοιπόν, το κίνημα της εθνικής αντίστασης, σας λέμε ένα μεγάλο «όχι».

Συνέχισε, μάλιστα, ο κ. Βούτσης και θα σας τα διαβάσω ακριβώς όπως ήταν στα Πρακτικά της Επιτροπής: «…ότι υπήρξαν πολύ διακριτικές πιέσεις, ενστάσεις, από πλευράς πρώην Προέδρων, Αρχηγών, Πρωθυπουργών, κυρίως απ’ αυτούς που κάνουν έργο, δηλαδή γράφουν βιβλία, είναι στην Ακαδημία. Δεν θέλω να τους ονοματίσω ακριβώς. Είναι παρόντες και ενεργοί, είναι παρούσες, οι οποίοι και το τελευταίο διάστημα και πριν –σας επαναλαμβάνω, διακριτικά- μας έθεταν το ζήτημα ότι θέλουν βοήθεια, κρατάνε το γραφείο τους, κάνουν μία δουλειά και δημόσια και άλλη. Εννοώ και ανθρώπους που δεν είναι ακόμη Βουλευτές».

(Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά το προαναφερθέν απόσπασμα πρακτικού, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πρώτον, κύριε Βούτση, γιατί να μην τους ονοματίσετε; Εννοείτε τον κ. Παπαδήμο, τον μνημονιακό εγκάθετο της Μέρκελ, που το κόμμα σας αντιπολιτευόταν δήθεν και τώρα χαϊδεύει; Εννοείτε τους πολιτικούς δολοφόνους του ελληνικού λαού, τον Γιώργο Παπανδρέου, τον Σαμαρά, τον Σημίτη; Αυτών των πολιτικών προσώπων θέλετε να παρατείνετε τη θητεία των μετακλητών τους υπαλλήλων, των σφουγγοκωλάριών τους;

Δεύτερον, κύριε Βούτση, πολύ συγκινητικό αυτό για τους συγγραφείς που κάνουν δουλειά και δημόσια και άλλη. Να τους συνδράμουμε, να τους βοηθήσουμε τους ανθρώπους. Να βοηθήσουμε αυτούς τους πρώην, τον Παπανδρέου, τον Σαμαρά, τον Σημίτη. Συγκινηθήκαμε πράγματι. Πολύ συγκινηθήκαμε. Μόνο στα φανάρια που δεν βγήκαν οι άνθρωποι να καθαρίζουν τζάμια!

Σοβαρολογείτε, κύριε Πρόεδρε; Αλλά θα μου πείτε, τι ρωτάω; Σε τελική ανάλυση, τι σας ενδιαφέρει; Το μάρμαρο δεν το πληρώνετε εσείς, το πληρώνει ο ελληνικός λαός.

Στο σημείο αυτό, να αναφέρω ότι αμέσως μετά την τοποθέτηση του κ. Βούτση –διαβάζω από τα ίδια Πρακτικά της 21ης Φεβρουαρίου- ο κ. Τραγάκης, πριμοδοτώντας την πρόταση του ΣΥΡΙΖΑ, με «σθεναρή» αντιπολιτευτική διάθεση όπως αποδεδειγμένα κάνει η φιλελεύθερη ψευτοδεξιά του Κυριάκου Μητσοτάκη, είπε επί λέξει κάποια πράγματα, τα οποία ακούσαμε και σήμερα, αλλά θα σας τα διαβάσω από τα Πρακτικά της επιτροπής, όπως τα είπε αμέσως μετά τον κ. Βούτση: «Είναι καθαρή η τροποποίηση και δεν επιδέχεται αμφισβήτησης».

Ναι, κύριε Τραγάκη, είναι ξεκάθαρο και στην περίπτωση σήμερα του Κανονισμού της Βουλής και δεν επιδέχεται αμφισβήτησης ότι είστε το ίδιο μαγαζί. Είστε συνυπεύθυνοι στη δυστυχία και προδοσία του ελληνικού λαού. Το αποδείξατε και σήμερα μετά την ομιλία σας σ’ αυτή τη φαινομενικά ανώδυνη συζήτηση, μια συζήτηση για την τροποποίηση του Κανονισμού.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Παππά, ολοκληρώστε, σας παρακαλώ. Ο χρόνος σας έχει τελειώσει.

**ΧΡΗΣΤΟΣ ΠΑΠΠΑΣ:** Ένα λεπτό, κυρία Πρόεδρε. Κι ο προηγούμενος μίλησε για εντεκάμισι λεπτά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Τραγάκης ευθύνεται που το έκανε δέκα λεπτά «de facto».

**ΧΡΗΣΤΟΣ ΠΑΠΠΑΣ:** Ευχαριστώ πολύ, κυρία Πρόεδρε.

Είναι, λοιπόν και το σημερινό μία επιπλέον πρόβα της μεγάλης συγκυβέρνησης που ετοιμάζετε;

Εμείς, συνολικά, για λόγους πολιτικούς, αλλά και για λόγους ουσίας, τοποθετούμεθα και ψηφίζουμε «όχι». Ψηφίζουμε «όχι» και για το ίδρυμα και για τους σκοπούς του, την κατεύθυνσή του, το πλούσιο ταμείο του, το διοικητικό του συμβούλιο, το νομικό πρόσωπο ιδιωτικού δικαίου, αλλά και το παιδομάζωμα που κάνει φέρνοντας εδώ καθημερινά όλους τους μαθητές και όλα τα σχολεία.

Λέμε «όχι», λοιπόν, γιατί είμαστε στο πλευρό του λαού, του οποίου η συντριπτική πλειοψηφία εναντιώνεται στη εκχώρηση του ιερού μας ονόματος, του ονόματος της Μακεδονίας μας.

Κυρία Πρόεδρε, να το ακούσετε κι εσείς, να το ακούσουν και οι συριζαίοι. Η Μακεδονία είναι μία και είναι ελληνική!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Παφίλη, έχετε τον λόγο. Απ’ ό,τι βλέπω, δεν υπάρχει αγορητής, οπότε θα μιλήσετε εσείς.

**ΑΘΑΝΑΣΙΟΣ ΠΑΦΙΛΗΣ:** Μάλιστα, κυρία Πρόεδρε. Ευχαριστώ.

Θα μιλήσουμε συγκεκριμένα για τις τροποποιήσεις που γίνονται και στο πρώτο μέρος και στο δεύτερο μέρος.

Στο άρθρο 1, όπως και στο άρθρο 3 παράγραφος 2, δεν συμφωνούμε. Το είπαμε και στην επιτροπή. Δεν υπάρχει κανένας λόγος να διατηρείται ένας τέτοιος αριθμός μετακλητών σε πρώην Προέδρους της Βουλής, Αντιπροέδρους, εκλεγμένους Πρωθυπουργούς, Αρχηγούς κομμάτων, κ.λπ..

Το επιχείρημα ότι κάνουν κάποιο επιστημονικό έργο κ.λπ., κατά τη γνώμη μας, δεν στέκει, γιατί υπάρχουν κι άλλοι άνθρωποι που μπορεί να είναι πιο αξιόλογοι -και είναι- και κάνουν επιστημονικό έργο παντού και οι οποίοι δεν στηρίζονται από κανέναν, παρά μόνο από τις δικές τους δυνάμεις και πιθανά από διάφορες ομάδες που τους υποστηρίζουν ή άλλα ιδρύματα. Επομένως, δεν συμφωνούμε με αυτό το θέμα.

Τώρα στο άρθρο 5 που αφορά το κανάλι της Βουλής έγινε συζήτηση και στην επιτροπή. Εδώ συγκροτούνται δύο επιτροπές. Η μία είναι για τον έλεγχο του προγράμματος και η άλλη είναι τεχνική. Εμείς θέσαμε και θέτουμε το θέμα ότι δεν μπορεί το κανάλι της Βουλής να είναι στην δικαιοδοσία του εκάστοτε Προέδρου, οποιοσδήποτε και αν είναι αυτός, και τα κόμματα της Βουλής -γιατί λογικά είναι των κομμάτων της Βουλής- να μην έχουν κανέναν λόγο και να μην μπορούν, σε τελευταία ανάλυση, να εκφράσουν και κάποιες παρατηρήσεις, παρά μόνο αν κάτι συμβεί στραβό να βγαίνουν κάποιες επίσημες ανακοινώσεις.

Φυσικά, εμείς αντιλαμβανόμαστε ότι δεν θα αλλάξει εύκολα ο προσανατολισμός, αλλά τουλάχιστον να μπορεί να υπάρξει ένας στοιχειώδης έλεγχος, να έχουμε γνώμη δηλαδή και για το πρόγραμμα και φυσικά για το πώς εκτελείται. Γιατί, σε τελευταία ανάλυση, το πρόγραμμα -και ας αφήσουμε τώρα εδώ τα διάφορα δημοκρατικά τερτίπια- το αποφασίζει η εκάστοτε κυβερνητική πλειοψηφία μέσω του προέδρου ή άλλων επιτροπών. Για αυτό λέμε ότι πρέπει να γίνει μια η συζήτηση στην επιτροπή για το πώς αυτό μπορεί να υλοποιηθεί. Θα υπάρξουν και κάποιες προτάσεις.

Τώρα γι’ αυτό που δεν μιλάει κανένας, βέβαια, και είναι λογικό, είναι για το άρθρο 6, όπου γίνονται ορισμένες αλλαγές στην επιτροπή της Βουλής για τις Ευρωπαϊκές Υποθέσεις. Πρόκειται για το άκρον άωτον της υποκρισίας που αφορά τη γραμμή της Ευρωπαϊκής Ένωσης, την οποία έχει επεξεργαστεί εδώ και πάρα πολλά χρόνια, που λίγο ως πολύ τι λέει; Λέει ότι πρέπει να κάνουμε συμμέτοχα και τα Κοινοβούλια των χωρών-μελών, ώστε να υπάρχει μια συλλογική επεξεργασία και όλες αυτές τις ιστορίες που αποτελούν μια μεγάλη κοροϊδία απέναντι στον ελληνικό λαό. Αποτελούν μεγάλη κοροϊδία όχι μόνο γιατί ο συσχετισμός δυνάμεων είναι πολύ συγκεκριμένος σε όλα τα εθνικά Κοινοβούλια, αλλά και δεύτερον γιατί η Ευρωπαϊκή Ένωση έχει γράψει στα παλιά της τα παπούτσια δημοψηφίσματα λαών ολόκληρων. Είναι ικανοί να τους βάζει να ψηφίζουν κάθε χρόνο, μέχρι να φέρει το αποτέλεσμα που θέλει. Άρα, αυτό είναι πρόσχημα, και μάλιστα ορισμένοι εντυπωσιάζονται κιόλας, ότι θα συζητάμε, θα ενημερώνεται η Επιτροπή Ευρωπαϊκών Υποθέσεων –κατ’ αρχάς είναι υποχρέωση της κάθε κυβέρνησης να την ενημερώνει- και ότι θα διευρύνουμε και θα συζητάμε τα ετήσια προγράμματα, θα μπορεί να βάζουμε διαπραγματευτικές γραμμές. Καλά σε ποιον τα λέτε όλα αυτά; Τι διαπραγματευτικές γραμμές; Η κάθε κυβέρνηση θα διαπραγματεύεται όπως θέλει και δεύτερον, η Ευρωπαϊκή Επιτροπή θα κάνει ό,τι θέλει, όπως όλα αυτά τα χρόνια, και θα κάνει αυτό που είναι το συμφέρον του ευρωπαϊκού κεφαλαίου. Ξαναλέμε ότι είναι τέτοιες οι δομές, τέτοια η συγκρότηση της Ευρωπαϊκής Ένωσης, είναι δικτατορία των ευρωπαϊκών μονοπωλίων. Δεν αλλάζει ούτε γίνεται προοδευτική. Θα γίνεται χειρότερη και αυτό δεν το αποδεικνύει επειδή το λέμε εμείς σαν διακήρυξη, αλλά το αποδεικνύει η ίδια της πορεία όλα αυτά τα χρόνια. Έτσι ήταν στην αρχή και χειροτερεύει συνέχεια, γιατί έχει αποστολή από τη μια πλευρά να εξυπηρετήσει τα συμφέροντα των ευρωπαϊκών μονοπωλίων και από την άλλη, φυσικά, να παίρνει μέρος είτε σαν Ευρωπαϊκή Ένωση είτε σαν μεγάλες ιμπεριαλιστικές χώρες, στο μοίρασμα, στο ξαναμοίρασμα των αγορών, σε επεμβάσεις, σε πολέμους κ.λπ..

Και κάτι ακόμα. Θα καλούμε, λέει, τον υποψήφιο Ευρωπαϊκό Επίτροπο για να το συζητάμε. Και λοιπόν; Θα έρθει, θα πει ποιες είναι οι θέσεις του και η κυβέρνηση θα τον διορίσει. Είναι μια κοροϊδία απέναντι στον ελληνικό λαό. Και βέβαια το θέμα που τίθεται, επίσης, είναι για να προχωράει πιο γρήγορα η ενσωμάτωση των ευρωπαϊκών οδηγιών, που όλες είναι φιλολαϊκές. Έχουν τσακίσει όχι μόνο την Ελλάδα, αλλά και όλους τους ευρωπαϊκούς λαούς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, θα μου δώσετε δύο λεπτά ανοχή.

Επομένως, δεν συμφωνούμε και τα καταψηφίζουμε. Σε ορισμένα άρθρα δεν έχουμε πρόβλημα όπως είναι το άρθρο 2, με τις διευκρινίσεις που δόθηκαν, το άρθρο 3 και το άρθρο 4.

Τώρα σε ό,τι αφορά το Ίδρυμα της Βουλής, εμείς πρέπει να ξεκαθαρίσουμε -και δεν ξέρω αν διορθώθηκε στην έκθεση- ότι το Κομμουνιστικό Κόμμα Ελλάδας δεν συμφώνησε το 1996 και το 1999. Ήταν κατά της συγκρότησης.

**ΙΩΑΝΝΗΣ ΤΡΑΓΑΚΗΣ:** Σωστό είναι αυτό.

**ΑΘΑΝΑΣΙΟΣ ΠΑΦΙΛΗΣ:** Έτσι είναι, το ξέρει και ο κ. Τραγάκης που είναι και πιο παλιός.

Γιατί δεν συμφωνήσαμε; Διότι τα θέματα που χειρίζεται το Ίδρυμα της Βουλής για τον κοινοβουλευτισμό και τη δημοκρατία είναι ευρύτερα, είναι κοινωνικά, είναι πολιτικά, αφορούν θέματα διεθνών σχέσεων. Δραστηριότητες δηλαδή, που αναπτύσσονται συνολικά από το ίδρυμα αυτό, αφορούν πολλές πλευρές της πολιτικής, κοινωνικής, αλλά και των διεθνών σχέσεων της χώρας.

Εμείς θέλουμε να μιλήσουμε καθαρά και να το γνωρίζει ο ελληνικός λαός. Δεν μπορεί να υπάρξει συναίνεση ούτε κοινή συνισταμένη σε κόμματα που έχουν πολύ διαφορετική πολιτική ούτε μπορεί να υπάρξουν συμβιβασμοί σε ορισμένα πράγματα. Φυσικά αν είναι ένα δευτερεύον αντικείμενο, μπορεί να μην υπάρχει σύγκρουση και να υπάρχει μία ανοχή. Αλλά ως προς τη συνολική κατεύθυνση -και μπορώ να πω πάρα πολλά παραδείγματα, ακόμα και τώρα- έχουμε ριζικές διαφωνίες και δεν μπορεί να είναι της Βουλής, αλλά θα είναι της εκάστοτε κυβερνητικής πλειοψηφίας.

Και για να το πάω και παραπέρα, θα σας πω ένα παράδειγμα: Στα θέματα της Ευρωπαϊκής Ένωσης, στα θέματα του ΝΑΤΟ, στα θέματα των ιμπεριαλιστικών πολέμων, υπάρχει συναίνεση όλων των αστικών κομμάτων που είναι υπέρ της Ευρωπαϊκής Ένωσης, υπέρ του ΝΑΤΟ, όπως παραδοσιακά η Νέα Δημοκρατία και το ΚΙΝΑΛ, και τώρα προσπερνάει με μεγάλη ταχύτητα και ο ΣΥΡΙΖΑ με τις τελευταίες εξελίξεις. Άρα τι κοινή συναίνεση να έχουμε γι’ αυτό;

Δεύτερον, όσο και να λέει κανένας ότι προσπαθεί με αντικειμενικό τρόπο να προβάλει ορισμένα πράγματα, δεν γίνεται. Έχει σφραγίδα ιδεολογική. Δεν θέλω να σας πω παραδείγματα, πάμε έξω στην έκθεση να δούμε και σε πάρα πολλά άλλα πράγματα. Έχει και είναι λογικό αυτό. Αυτός που έχει την πλειοψηφία στη Βουλή, θα βάλει τη δική του ιδεολογική κατεύθυνση, η οποία δεν μπορεί να ταυτίζεται ούτε και να προσεγγίζει πολλές φορές την κατεύθυνση τουλάχιστον του Κομμουνιστικού Κόμματος της Ελλάδας. Έχει απλώσει πάρα πολύ αυτή η δουλειά.

Εμείς δεν συμφωνούμε ούτε με τη διεύρυνση. Φυσικά ισχύει ότι η κυβερνητική πλειοψηφία θα κάνει τα πάντα. Επίσης, το ότι συμμετέχουν όλοι οι πολιτικοί αρχηγοί, δεν ισχύει. Δεν συμμετέχουν, είναι αδύνατον να κάτσει να ασχοληθεί, δεν σημαίνει όμως και τίποτα. Οι αποφάσεις παίρνονται σε τελευταία ανάλυση, όταν είναι διαφορετικές, από αυτούς που έχουν την πλειοψηφία και αν καμμιά φορά δεν κάνουμε φασαρία, είναι γιατί είναι περιττό να κάνεις φασαρία σε τέτοιου είδους αποφάσεις.

Όπως επίσης, δεν συμφωνούμε και στα άρθρα που αφορούν τα εργασιακά συνολικά, δηλαδή άρθρο 9, 21, 23, 27 και το 29 για το δωδεκάωρο, όλες τις μέρες της εβδομάδας και το άρθρο 33 για το ότι μπορεί να καταργούνται οι άδειες και το άρθρο 40 που είναι τιμωρία των υπαλλήλων με κάποια κριτήρια, τα οποία είναι ασαφή και μπορεί να χρησιμοποιηθούν κάθε φορά διαφορετικά.

Δεν συμφωνούμε και από θέση αρχής. Η δική μας θέση είναι ότι όλοι οι εργαζόμενοι πρέπει να έχουν σταθερή και μόνιμη εργασία. Εδώ υπάρχουν όλων των ειδών οι εργασιακές σχέσεις. Θα πει κανένας ότι είναι αντικειμενικό. Αντικειμενικό είναι με βάση το τι έχετε ψηφίσει όλοι μαζί όλα αυτά τα χρόνια και δεν είναι αντικειμενικό, επειδή έτσι πρέπει να είναι. Επίσης, λέει εξωτερικές συνεργασίες και μία σειρά άλλα πράγματα. Ποιος τα καθορίζει όλα αυτά τα πράγματα;

Επομένως δεν συμφωνούμε με όλα αυτά τα άρθρα και γι’ αυτό ψηφίζουμε συνολικά «όχι».

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Γεωργιάδης από την Ένωση Κεντρώων.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ευχαριστώ πολύ, κυρία Πρόεδρε. Θα είμαι πολύ σύντομος σε αυτά που θα πω.

Κατ’ αρχάς, όσον αφορά τον Κανονισμό της Βουλής και τις διατάξεις που είναι προς αλλαγή, τα έχουμε συζητήσει και στις επιτροπές. Δεν θα αναλωθώ στο να εξηγήσω κάποια πράγματα παραπάνω, γιατί έτσι κι αλλιώς είμαστε στο «παρών» και επί της αρχής και επί του συνόλου και θα ψηφίσουμε κάποιες διατάξεις που κρίνουμε θετικά.

Θα ήθελα να ευχαριστήσω και εγώ με τη σειρά μου τους υπαλλήλους της Βουλής και όλο το προσωπικό για το έργο που προσφέρουν και σε μένα προσωπικά, με τη διπλή ιδιότητα που έχω -εκτός από Βουλευτής είμαι και Αντιπρόεδρος της Βουλής- και ευχαριστώ πάρα πολύ για όλη τη βοήθεια που μου παρέχετε, για να μπορώ να διατελώ και το έργο μου αξιοπρεπώς.

Όσον αφορά το Ίδρυμα της Βουλής, το μόνο που έχω να πω είναι ότι σαφέστατα υπάρχουν αλλαγές οι οποίες χρήζουν και έχουν τη θετική μας υποστήριξη. Σε γενικές γραμμές θα είμαστε στο «παρών» και εκεί και υπάρχουν πάρα πολλές διατάξεις που θα τις υπερψηφίσουμε. Σε δύο σημεία διαφωνούμε: Στα άρθρα τα οποία δίνουν υπερεξουσία –κατ’ εμάς τουλάχιστον- στον εκάστοτε Πρόεδρο της Βουλής και διαφωνούμε στις νέες προσλήψεις με βάση το άρθρο που λέει για πενήντα πέντε νέες θέσεις. Εμείς σαν Ένωση Κεντρώων έχουμε πει πάρα πολλές φορές ότι πρέπει να μικρύνουμε και να συρρικνώσουμε το δημόσιο και όχι να το διογκώνουμε. Θα μπορούσαμε να δούμε πώς μπορούν να γίνουν μετακινήσεις για να καλυφθούν αυτές οι θέσεις, ακόμη και από το ευρύτερο δημόσιο και να μην προχωρήσουμε σε νέους διορισμούς.

Θα κλείσω με το εξής: Άκουσα την απαράδεκτη δήλωση του συναδέλφου από την ακροδεξιά πτέρυγα, που κατηγόρησε τον Πρόεδρο της Βουλής για παιδομάζωμα. Ένα κοινωνικό έργο και εκπαιδευτικό πρόγραμμα που έχει η Βουλή και έρχονται τα σχολεία και οι μαθητές το χαρακτήρισε ως «παιδομάζωμα». Να μην ξεχάσω να υπενθυμίσω ότι Βουλευτής του εν λόγω κινήματος μοίραζε στυλό και διάφορα φυλλάδια σε μαθητές, προκειμένου να τους προσηλυτίσει. Αυτό το πράγμα δεν μπορώ να το δεχτώ και να ακούγεται από οποιαδήποτε φασιστική πτέρυγα. Λυπάμαι που άκουσα τη λέξη «παιδομάζωμα» για τους μαθητές των σχολείων που έρχονται στη Βουλή, παρακολουθούν ένα εκπαιδευτικό πρόγραμμα και βλέπουν ακριβώς πώς λειτουργεί η Βουλή και μπορούν να δουν τι προσφέρουμε ως Βουλευτές, ως κόμματα και γενικότερα ως υπηρεσίες στα κοινά και στο δημόσιο βίο. Χαρακτηρίστηκαν με λέξεις όπως «παιδομάζωμα». Λυπάμαι που ακούστηκαν αυτές οι λέξεις μέσα στην Ολομέλεια.

Ευχαριστώ πάρα πολύ κυρία Πρόεδρε για τον χρόνο σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Πρόεδρος της Βουλής.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κυρίες και κύριοι συνάδελφοι, επιτρέψτε μου να διευκρινίσουμε ορισμένα πράγματα. Λυπάμαι για την ένταση που υπήρξε προηγούμενα με τον κ. Λοβέρδο. Πιστεύω ότι από τις διευκρινήσεις που θα δοθούν θα αρθεί -σε μεγάλο βαθμό τουλάχιστον- το πεδίο της έντασης, διότι προφανώς υπάρχουν θέματα τα οποία, είτε λόγω έλλειψης ενημέρωσης, είτε αντίληψης που κατά τη γνώμη μου είναι ανακριβής, με οδήγησαν και εμένα να του πω –κακώς- ότι είναι ψεύτης κ.λπ.. Αλλά θα τα διευκρινίσουμε όλα και θα τα διευκρινίσουμε εδώ. Είναι πάρα πολύ καλύτερα από τις κλειστές πόρτες.

Πρώτον, για το ίδρυμα και το διοικητικό συμβούλιο, σε αυτές τις αλλαγές που έγιναν στον Κανονισμό, δηλαδή σε αυτά τα τρία τελευταία χρόνια, για πρώτη φορά ορίζεται στον Κανονισμό με πανομοιότυπη διατύπωση ότι το Ίδρυμα της Βουλής διοικείται από διοικητικό συμβούλιο, ενώ δεν υπήρχε. Δεν υπήρχε στον Κανονισμό. Ήταν στον κανονισμό του ιδρύματος. Άρα, δεν αφαιρείται καμμία αρμοδιότητα από το διοικητικό συμβούλιο. Μένουν οι ίδιες. Ίσα-ίσα ενισχύθηκε δια του κεντρικού Κανονισμού της Βουλής αυτό το ζήτημα και μπήκε για πρώτη φορά. Ένα θέμα, λοιπόν, είναι αυτό.

Δεύτερον, άκουσα και τον κύριο Γεωργιάδη -με συγχωρείτε, αλλά μιλάμε δημόσια εδώ πέρα- που κάτι είπε για πενήντα πέντε νέους διορισμούς. Το διάβασα από διάφορους δημοσιογράφους τις προηγούμενες μέρες. Τι να πω!

Δεν γνωρίζουμε ότι τα οργανογράμματα σε όλες τις υπηρεσίες, σε όλο το δημόσιο είναι συγκεκριμένα και γίνονται και ανανεώσεις των οργανογραμμάτων, διότι η ζωή προχωράει;

Το ίδιο και στη Βουλή -σημειώστε το νούμερο που θα σας πω- τα οργανογράμματα σε σχέση με τους υπαλλήλους που έχει η Βουλή δίνουν έναν αριθμό παραπάνω από 350 άτομα, τα οποία θεωρούνται απαραίτητα από τις υπηρεσίες κατά Διεύθυνση και κατά Γενική Διεύθυνση και τα οποία δεν έχουν πληρωθεί. Ποιος δεν το γνωρίζει αυτό;

Κύριε Γεωργιάδη, επιτρέψτε μου, το λέω και για εσάς, είναι άλλο το οργανόγραμμα το οποίο γίνεται και άλλο ο ρυθμός πλήρωσής του ή μη πλήρωσής του.

Στην παρούσα Βουλή, λοιπόν, τα οργανογράμματα που έχουν γίνει και στο παρελθόν και τώρα σας λέω ότι εν συνόλω φτάνουν ίσως και τα 400 άτομα ως θέσεις στα οργανογράμματα, τα οποία βεβαίως δεν πληρούνται.

Τώρα ερχόμαστε στο ίδρυμα. Δεν υπήρχε οργανόγραμμα, λοιπόν, επί της εξαιρετικής εποχής για την οποία ακούσαμε προηγούμενα μια ρητορική. Οργανόγραμμα, δηλαδή οροφή για υπαλλήλους της Βουλής δεν υπήρχε. Δεν υπήρχε. Και λέμε τώρα ότι είναι 32, 33, 34. Και για το ίδρυμα τα προσεχή χρόνια, επειδή θα είναι και τα διακόσια χρόνια το 2021, επειδή μπορεί να γίνει και μουσείο δημοκρατίας κ.λπ., με βάση τις διευθύνσεις και τα τμήματα ενός πολυσχιδούς πλέον οργανισμού, καλού, μεγάλου -για τον οποίο θα μιλήσω και τον οποίο θα υπερασπίσω- προβλέπονται ως οργανόγραμμα 55 θέσεις αντί του να μην υπάρχει οργανόγραμμα. Αντιλαμβάνεστε τι εννοώ και τι υπονοώ, ότι όσο δεν υπήρχε οργανόγραμμα ούτε πλήθος θέσεων μπορούσαν να γίνουν απλά όσες προσλήψεις εγίνοντο. Τώρα τίθεται αυτή η οροφή και ταυτόχρονα είπαμε και στην Επιτροπή Κανονισμού και θα το θυμάται ο Πρόεδρος, ο κ. Τραγάκης, ότι δεν προτιθέμαστε προφανώς, τουλάχιστον για τους μήνες αυτής της περιόδου της Βουλής, να υπάρχει υπερκάλυψη ή εν συνόλω κάλυψη ή οτιδήποτε πέραν ενδεχομένως πολύ λίγων προσθηκών σε αυτό το οργανόγραμμα.

Τι σχέση έχει αυτό το οποίο τώρα σας το εξηγώ και, νομίζω, είναι απολύτως κατανοητό και είναι εκσυγχρονιστικό, τακτοποιεί μια κατάσταση, με τον ορυμαγδό και με την αχλή που σηκώνεται περί νέων προσλήψεων και περί νέων καταστάσεων; Καμμία σχέση δεν έχει. Γίνεται μια τακτοποίηση την οποία θα έπρεπε να κάνει οποιοσδήποτε από εμάς είχε αυτήν την ευθύνη. Αυτά σε σχέση με το προσωπικό ως προς αυτό.

Αισθάνομαι την ανάγκη να υπερασπίσω το ίδρυμα, την ύπαρξη του ιδρύματος και να συγχαρώ και αυτούς οι οποίοι το ίδρυσαν ανεξάρτητα της χολής, η οποία από μια πλευρά τουλάχιστον εκπέμπεται και δημοσίως ή σε εκδηλώσεις που γίνονται στο ίδρυμα, κ.λπ.. Δεν με απασχολεί. Ουδέποτε θίξαμε κανέναν πρώην Πρόεδρο γυναίκα ή άντρα και γι’ αυτό δεν μπαίνω σε αυτήν τη συζήτηση. Λέω, όμως, ότι το ίδρυμα έπρεπε να υπάρξει και η συμβολή του είναι πάρα πολύ σημαντική.

Διαφωνώ απολύτως προφανώς με τη Χρυσή Αυγή που δεν την ενδιαφέρει η υπόθεση της δημοκρατίας είτε έτσι είτε αλλιώς και τα Ιδρύματα που την έχουν στην προμετωπίδα τους είναι πάρα πολύ σαφή και τα εξηγώ.

Διαφωνώ, όμως, απολύτως, από εντελώς άλλη άποψη, και με το ΚΚΕ. Η υπόθεση της δημοκρατίας, της κοινοβουλευτικής δημοκρατίας, της πολιτικής δημοκρατίας, της κοινωνικής δημοκρατίας, των κοινωνικών κινημάτων, του κοινοβουλευτισμού είναι μια υπόθεση μέσα στην οποία όλοι βρισκόμαστε και την οποία την εξελίσσουμε. Έχει πάρα πολύ μεγάλη σημασία να υπάρχει ένα Ίδρυμα, παραδείγματος χάριν, που οργανώνει όχι μόνο τη Βουλή των Εφήβων, αλλά τη ξενάγηση εβδομήντα με εβδομήντα πέντε χιλιάδων μαθητών από όλη την Ελλάδα εδώ με συγκεκριμένα αφηγήματα, τα οποία και αυτά εκσυγχρονίζονται. Και θα παρακαλούσα, αν υπάρχουν επ’ αυτών διαφορετικές απόψεις, επί της ουσίας να τοποθετηθούμε, για το τι λένε δηλαδή οι ξεναγοί που φέρνουν εδώ τα παιδιά. Έχει περάσει όλη η Ελλάδα από δω μέσα. Έρχεται σε επαφή και με την ιστορία του Κοινοβουλίου και με τις βασικές αρχές της λειτουργίας της κοινοβουλευτικής δημοκρατίας.

Γίνονται εκδόσεις και εκδηλώσεις σε όλο το φάσμα. Αυτό ίσως να ενοχλεί κάποιους. Και δεν αναφέρομαι στο Κομμουνιστικό Κόμμα τώρα. Αναφέρομαι σε όσους είχαν περιορίσει το πρίσμα, τον ορίζοντα του ιδρύματος μόνο σε αυτά τα οποία θεωρούνται, διότι ούτε αυτά είναι επί της ουσίας, ανώδυνα, δηλαδή να έχουν συμβεί προ αρκετών δεκαετιών και να είναι μόνο σύμφωνα με το λεγόμενο «εθνικό αφήγημα».

Προφανώς, αυτό δεν γίνεται μόνο τα τελευταία χρόνια, αλλά υπάρχει μία πλήρης αμεροληψία που διακτινώνεται σε όλο το εύρος των προσωπικοτήτων, των αναγκαίων εκδόσεων, των αναγκαίων εκδηλώσεων, της τιμής την οποία πρέπει να αποδίδουμε σε ανθρώπους, σε προσωπικότητες, άντρες και γυναίκες, που λάμπρυναν αυτή τη διαδρομή. Αυτό άνοιξε πολύ. Υπάρχει μεγάλη εξωστρέφεια, κοινές εκδηλώσεις, κοινές προετοιμασίες και για τα διακόσια χρόνια με το σύνολο των πνευματικών ιδρυμάτων και πάρα πολλές άλλες δουλειές.

Προφανώς, πρέπει να υπάρχει ένα τέτοιο ίδρυμα. Είναι πραγματικά κάτι το οποίο προσθέτει πάρα πολύ στη Βουλή, φέρνει τη Βουλή σε επαφή με την κοινωνία. Η Βουλή δεν είναι μόνο τα νομοσχέδια τα οποία ψηφίζουμε εδώ μέσα. Η καλλιέργεια, η μόρφωση, η διαπαιδαγώγηση, η κουλτούρα για τον κοινοβουλευτισμό είναι κάτι πολύ ευρύτερο και γι’ αυτό, έχουμε διεκδικήσει κιόλας από ορισμένες πλευρές και στα σχολειά να υπάρχει συζήτηση και για το πολίτευμα και για τη δημοκρατία και για τον Κοινοβουλευτισμό. Αλίμονο εάν αποκόψουμε από τη Βουλή αυτόν το βραχίονα αυτής της δουλειάς. Θα είναι μία αναπηρία.

Δεν είναι ότι καθένας βάζει τη σφραγίδα του και τελειώσαμε. Δεν πρόκειται περί αυτού. Διότι ένας απλός απολογισμός, τον οποίον έχετε στα χέρια σας οι πολιτικές δυνάμεις, του τι συνέβη το 2018, το 2017, το 2016, το 2015, δείχνει ότι δεν είναι μία η σφραγίδα. Είναι η σφραγίδα της συναίνεσης γι’ αυτούς τους πλατείς ορίζοντες, για την εξωστρέφεια, για την τιμή σε όλη την ιστορία του κοινοβουλευτισμού στη χώρα μας. Αυτή η σφραγίδα, πράγματι, υπάρχει.

Έρχομαι σε κάτι για το οποίο πραγματικά εξανέστην προηγούμενα, κύριοι συνάδελφοι, κύριε Λοβέρδο, και σας φώναξα. Αυτή η έκθεση αντιλαμβάνεστε ότι είναι το προστάδιο για τη μεγάλη έκθεση για το Ρήγα Φεραίο που είναι πάνω. Εκτός αν δεν έχει πάει κανείς και πάνω και νομίζει πως αυτή είναι η έκθεση για το Ρήγα Φεραίο.

Σε αυτή την έκθεση, λοιπόν, δεν υπάρχει καμμία αφίσα της ΕΚΟΝ «Ρήγας Φεραίος». Δεν υπάρχει καμμία αναφορά στη Μεταπολίτευση, όπως είναι απολύτως εύλογο, και στη δραστηριότητα της οργάνωσης ΕΚΟΝ «Ρήγας Φεραίος», στην οποία είχα την τύχη για τέσσερα χρόνια να είμαι και γραμματέας. Θα ήταν εξωφρενικό να υπήρχε. Όχι επειδή ήμουν εγώ γραμματέας, αλλά δεν θα είχε καμμία σχέση με τη διαδρομή του Ρήγα Φεραίου.

Σε αυτή την έκθεση, λοιπόν, -και αυτό το αναλύσαμε στα εγκαίνια, τα συζητήσαμε, ομόφωνα, από όλες τις πλευρές της επιστημονικής κοινότητας, και του ιδρύματος και όχι μόνο- είναι όλες οι στιγμές της ελληνικής ιστορίας. Είναι ο Ρήγας με το Θούριό του και όχι μόνο, και με τη Χάρτα του και με την επιρροή που άσκησε. Είναι όλες οι στιγμές από τότε, Μεσολόγγι, Μεσοπόλεμος, αγώνας αντικατοχικός και τα επώνυμα τότε τάγματα και λόχοι που υπήρχαν τότε με το όνομα Ρήγας Φεραίος. Είναι όλες οι στιγμές που ενέπνευσαν νεολαίους. Είναι όλες οι στιγμές μία προς μία. Ελάτε να παρακολουθείτε όταν γίνεται μία έκθεση και γίνεται η έναρξή της -προς θεού!- ή διαβάστε το στη συνέχεια.

Με αυτή την έννοια, όταν φτάνουν οι επιμελητές της έκθεσης στον αντιδικτατορικό αγώνα, περιλαμβάνεται επίσης ότι στον αντιδικτατορικό αγώνα μία προφανώς από τις οργανώσεις που υπήρχαν ενεπνεύσθησαν και τότε αγωνιστές νεολαίοι και την ονόμασαν «Ρήγας Φεραίος».

Και οι αφίσες που έχετε δει, έχουν κυκλοφορήσει στην παρανομία το 1969 όταν έγιναν οι Πανευρωπαϊκοί Αγώνες στην Ελλάδα. Έχουν συλληφθεί και καταδικαστεί άνθρωποι. Δεν έχουν καμμία σχέση –επαναλαμβάνω- με την ΕΚΟΝ «Ρήγας Φεραίος».

Γι’ αυτό με συγχωρείτε που προηγούμενα εξανέστην. Όμως –αν είναι δυνατόν!- όταν ερχόμαστε εδώ και μιλάμε και μας έχει μείνει ένα κατάλοιπο ότι κάτι έχει συμβεί και θα «του την πω», είναι εκτός τόπου και χρόνου αυτά τα πράγματα! Θα ήταν πραγματικά ολίσθημα εάν ουδείς το πρότεινε. Και ουδείς θα το εδέχετο από την επιστημονική κοινότητα, εάν προτεινόταν. Και βέβαια ουδέποτε έγινε κάτι τέτοιο.

Ξαναέρχομαι στο θέμα του προσωπικού. Το έχουμε πει επανειλημμένα εδώ. Εάν τα στοιχεία δεν συνηγορούν στην άποψή μας, τουλάχιστον μην αλλάζουμε και την άποψη και τα στοιχεία.

Πρέπει να γνωρίζετε ότι αυτά τα χρόνια δεν έφυγε κανείς υπάλληλος -εννοώ πέραν του τακτικού προσωπικού- από τη Βουλή απ’ όσους είχαν συμβάσεις. Επίσης, υπήρξε μία αύξηση του προσωπικού από πενήντα περίπου καθαρίστριες και καθαριστές, οι οποίοι επίσης ήταν στη μισθοδοσία της Βουλής μέσω εργολάβων. Και από εκεί και πέρα υπήρξαν σημειακές εν συνόλω ίσως σαράντα, πενήντα προσλήψεις πάντοτε –προσέξτε το αυτό- και μόνο με συμβάσεις και ουδείς μόνιμος, για τα έργα που γίνονται. Και επιτρέψτε μου να πω ότι τα έργα είναι με τον ίδιο προϋπολογισμό πολλαπλάσια εκ των πραγμάτων -και επειδή βγαίνουμε και από την κρίση σιγά, σιγά- από το πρόσφατο τουλάχιστον παρελθόν. Περί αυτού πρόκειται.

Επίσης, πετύχαμε κάτι. Δουλεύουν όλοι, εργάζονται όλοι, έχουν αντικείμενο να δουλέψουν, δεν είναι αργομισθίες, δεν είναι κρυμμένοι έξω από την Βουλή σε γραφεία πρώην ή νυν πολιτικών στελεχών. Και έχουμε μία άριστη σχέση με τον σύλλογο των υπάλληλων και με τους υπαλλήλους.

Και επιτρέψτε μου να πω και κάτι άλλο, κύριε Παφίλη, επ’ αφορμή αυτού που σας λέω. Αναφερθήκατε σε όλα τα άρθρα που καταψηφίζετε, διότι έχετε εσείς πολύ καθαρές θέσεις σε σχέση με τα εργασιακά.

Γνωρίζετε άριστα πως η Βουλή λειτουργεί από τις 7.00΄-08.00΄ το πρωί και ενδεχομένως μέχρι πάρα πολύ αργά το βράδυ και πως όλοι οι υπάλληλοι και όλο το προσωπικό εδώ μέσα –όχι καθ’ υπερβολή, αλλά εδώ γίνεται με σωστό τρόπο, αλλά καθ΄ υπερβολή δυστυχώς σε σχέση με τον ημιμεσαίωνα που είναι έξω από εδώ- έχει όλα τα εργασιακά δικαιώματα που αφορούν στην τήρηση του οκταώρου, στις επιπλέον υπερωρίες, στο να παίρνουν συγκεκριμένα επιδόματα για επιπλέον εργασία.

Δεν υπάρχει ίχνος διαφορετικής λειτουργίας και σε ό,τι αφορά τους εργαζομένους στο Ίδρυμα της Βουλής, που να παραπέμπει είτε σε μεσαίωνα είτε σε ημιμεσαίωνα. Και να αντιπαραβάλλετε ότι όμως εμείς στα εργασιακά έχουμε το άλλο; Ποιο άλλο; Το σκέτο οκτάωρο; Και από τι ώρα μέχρι ποια ώρα; Και ποιοι και πώς;

Και το γνωρίζετε αυτό. Και γνωρίζετε πάρα πολύ καλά ότι έχουμε κάνει προσπάθειες όλα αυτά να τα εξορθολογίσουμε, να τα βάλουμε σε μία τάξη σε συνεργασία και με τον σύλλογο και με τους εργαζομένους. Και εξ όσων γνωρίζω, δεν υπάρχουν παράπονα σε σχέση με αυτό το ζήτημα.

Θέλω, επίσης, να υπερασπίσω το ίδρυμα ως προς το ότι γίνονται τακτικότατες ξεναγήσεις επτά μέρες την εβδομάδα όχι μόνο των μαθητών, αλλά είναι πάρα πολύς κόσμος, άλλοι σαράντα χιλιάδες με σαράντα πέντε χιλιάδες. Χρειάζεται βάρδια και για Σάββατο πρωί και μεσημέρι και Κυριακή για να κάνουν ξεναγήσεις οι υπάλληλοι της Βουλής. Και είναι σωστό αυτό. Διότι τότε μπορούν οι εργαζόμενοι για τους οποίους κοπτόμαστε -όσο κόπτεται ο καθένας- να έρθουν να ξεναγηθούν στην Βουλή. Δεν μπορούν να έρθουν μέχρι τις 15.30΄το μεσημέρι, αυτές τις πέντε ώρες την εβδομάδα. Προς θεού!. Είναι αυτονόητο νομίζω. Γίνεται, λοιπόν, μία εξαιρετική δουλειά και σε αυτόν τον τομέα.

Έρχομαι στους μετακλητούς σε σχέση με τους πρώην κ.λπ.. Επίσης, μπήκε μία τάξη. Μειώθηκαν κατά έναν αυτά τα οποία προεβλέποντο στον Κανονισμό. Μειώθηκαν αμέσως, πριν από τρία χρόνια κατά έναν οι μετακλητοί υπάλληλοι που είχαν οι πρώην Πρόεδροι και οι πρώην Αρχηγοί Κοινοβουλευτικών Ομάδων κ.λπ..

Επίσης, μειώθηκαν και οι αποσπασμένοι από τη Βουλή -ων ουκ έστι αριθμός- οι οποίοι εχρησιμοποιούντο. Μπήκε συγκεκριμένο όριο και μειώθηκαν σαφώς. Ακόμη, μειώθηκαν οι ασχολούμενοι με την ασφάλεια αυτών των προσώπων. Έχει υπάρξει μία συνολική μείωση σε σχέση με αυτά τα ζητήματα η οποία τηρείται απαρεγκλίτως και η οποία ισχύει.

Από εκεί και πέρα, αυτό το οποίο λέμε «να δοθεί μια παράταση μιας περιόδου» είναι η περαιτέρω μείωση σε σχέση μόνο με τους πέντε μετακλητούς μετά από αιτήματα –τα οποία εγώ τα θεώρησα εύλογα- πρώην Προέδρων Βουλής, πρώην Αρχηγών κ.λπ., οι οποίοι έχουν ανάγκη και είναι ενεργοί, ανεξάρτητα αν είναι νυν Βουλευτές ή όχι, κάνουν εκδόσεις, κάνουν εκδηλώσεις, κάνουν συγγράμματα, είναι στην Ακαδημία και αλλού. Περί αυτού πρόκειται. Δηλαδή πήγε μία περίοδο πιο ύστερα η περαιτέρω μείωση όχι των αποσπασμένων της Βουλής, ούτε των αστυνομικών –επαναλαμβάνω- ούτε επανέρχεται ο ένας που κόπηκε από τους μετακλητούς. Αυτό είναι. Και επί αυτού διάβασα, δυστυχώς, του κόσμου τα δημοσιεύματα στο προηγούμενο διάστημα, τα οποία δεν έχουν καμμία ισχύ.

Δεν θα αναφερθώ καθόλου σε αυτά που ακούστηκαν περί παιδομαζώματος κ.λπ.. Δεν αξίζει τον κόπο.

Όσοι από τα κόμματά σας –και από το ΠΑΣΟΚ και από τη Νέα Δημοκρατία και από τον ΣΥΡΙΖΑ- ήρθαν στη Βουλή των Εφήβων στις συγκεκριμένες διαδικασίες που γίνονται, τις πολύωρες ή ήταν σε επαφή με τις ξεναγήσεις κ.λπ. είδαν ότι ο εκσυγχρονισμός ο οποίος έχει γίνει σε αυτόν τον τομέα είναι πάρα πολύ σημαντικός, είναι μία προσφορά προς τα παιδιά και οδηγεί τα παιδιά σε έναν προβληματισμό σε σχέση με όλα τα ασύγχρονα προβλήματα, με πλήρη ελευθερία στην προσέγγισή τους και με μία κατεύθυνση η οποία προφανώς δεν είναι ούτε προπαγάνδα, ούτε καθοδήγηση, ούτε οτιδήποτε άλλο.

Αποφύγαμε κάτι, δηλαδή το κανάλι σε ανοικτή εκπομπή –διότι στα web του καναλιού δίνονται όλες οι συνεδριάσεις και στη Βουλή των Εφήβων κ.λπ.- να χαϊδεύει έναν άρρωστο μικρομεγαλισμό, ο οποίος παρουσιαζόταν για εφ’ όλης της ύλης συζητήσεις και παρεμβάσεις από παιδιά τα οποία τα οδηγούσαμε σε μία κατάσταση που η κοινωνία έλεγε «ρε παιδί μου, εντάξει, τι μαζεύεστε εκεί να κάνετε;» Ενώ ήταν ένας εξαιρετικός θεσμός, σιγά-σιγά είχε αρχίσει και φθειρόταν.

Αυτό έχει αλλάξει με τους παιδαγωγούς –εμείς δεν έχουμε καμμία παρέμβαση- με ανθρώπους που είναι μέσα από τα σχολειά, με διευθυντές, με την ειδική επιστημονική επιτροπή και πλέον γίνεται μία εξαιρετικά ενδιαφέρουσα δουλειά και αναμεταξύ τους τα παιδιά έχουν κίνητρα για να μπορούν να δουλεύουν με έναν πολύ καλό, θελκτικό, σύγχρονο τρόπο.

Παρ’ ότι επροκλήθην, δεν θα θέσω στη σημερινή συνεδρίαση δημοσίως συγκριτικά στοιχεία, διότι ακριβώς δεν πιστεύω –παρά μόνο αν άνοιγε κανείς έναν πολιτικό πόλεμο με το παρελθόν εν όψει των μελλοντικών πολιτικών εξελίξεων- ότι αυτό θα βοήθαγε τη Βουλή και διότι –θα προσθέσω και κάτι άλλο και θέλω να είμαι ειλικρινής- σε κάθε φάση είναι σίγουρο ότι ανάλογα με τις ανάγκες δίνονται και λύσεις που σε μεγάλο βαθμό είναι αυθαίρετο οι μετέπειτα να κάνουν μία κριτική αφ’ υψηλού. Το πιστεύω αυτό, γι’ αυτό δεν το κάνω.

Όμως, θα μπορούσαμε, παραδείγματος χάριν, να πούμε θετικά, ότι δηλαδή αυτά τα χρόνια έχει γίνει ένα έργο εξαιρετικά σημαντικό και για τα κτήρια και για τη μείωση κατά μισό εκατομμύριο τον χρόνο των ενοικίων, τα οποία ήταν σε υπερβολικό υψηλό βαθμό και για να αποκτήσει υπόσταση η Βουλή.

Γιατί η Βουλή δεν είχε νομική υπόσταση, δεν είχε περιουσιολόγιο, δεν εντασσόταν στο κτηματολόγιο, δεν ήταν καταγεγραμμένη η περιουσία της, δεν είχε άδειες για τη λειτουργία του βρεφονηπιακού σταθμού, του γυμναστηρίου και μίας σειράς άλλων πολύ ευαίσθητων λειτουργιών και κτηρίων εντός της Βουλής κ.λπ..

Επίσης, υπήρχαν ζητήματα πάρα πολύ σοβαρά εκ του παρελθόντος, ακόμα και από το τέλος της δεκαετίας του 1980, στα οποία δεν θα αναφερθώ εδώ, αλλά αν ζητηθούν εξηγήσεις, μπορούν να δοθούν οι σχετικοί φάκελοι. Αυτά έχουν να κάνουν με εργασίες που ξεκίνησαν, χρηματοδοτήθηκαν με πολύ μεγάλα ποσά, δεν τελείωσαν και δεν παρελήφθησαν ποτέ ή με εργασίες οι οποίες έχουν παραληφθεί εντελώς εκτός της τεχνικής και της επαγγελματικής αρτιότητας από τη Βουλή.

Υπάρχει και μία σειρά από άλλα ζητήματα, παραδείγματος χάριν, την Μπενάκειο Βιβλιοθήκη, αυτό το κόσμημα, το έχετε δει, στο κέντρο της Αθήνας. Από ποτέ είναι κλειστή; Κοντά στα είκοσι πέντε με είκοσι επτά χρόνια. Και κάνανε ύστερα τη Λένορμαν και είναι επίσης κόσμημα.

Όλα αυτά –γι’ αυτό τα αναφέρω, δεν με ενδιαφέρει ποσώς αν κάποιος ψάχνει την υστεροφημία του ή αν κάποιος έχει και εχθρικές διαθέσεις, δεν εννοώ εκ των παρόντων, με την παρούσα διοίκηση της Βουλής ή οτιδήποτε άλλο- δεν μπαίνουν για να συμψηφιστούν, ούτε για να αποτιμηθούν, ούτε είναι εναντίον της εξαιρετικής δουλειάς που έγινε τα προηγούμενα χρόνια εδώ και στα οποία έγιναν προηγούμενα αναφορές, από το γκαράζ, μέχρι τα κτήρια, μέχρι τη λειτουργία τους, τα οποία είναι πλούτος και για το Κοινοβούλιο και για όλους μου αυτά που παραλάβαμε, αλλά ήταν εκκρεμότητες εξαιρετικά μεγάλες, στις οποίες προσπαθήσαμε όλο αυτό το διάστημα να κάνουμε τους σχετικούς φακέλους, να βρούμε τα στοιχεία, να ξεκινήσουμε τους διαγωνισμούς, να ξεκινήσουμε τις διαδικασίες.

Τελειώνω με αυτό και με συγχωρείτε που μακρηγόρησα. Είναι εξαιρετικά άδικο με την ευκαιρία κάθε φορά της συζήτησης για τον Κανονισμό να έρχονται εδώ αιτιάσεις οι οποίες δεν έχουν βάση και οι οποίες μαρτυρούν, κατά τη γνώμη μου, μία αντίληψη αμυντική, ότι τάχατές μου κάποιοι παρείσακτοι, κάποιοι βέβηλοι, κάποιοι υπεραστικοί μπήκαν για μερικά χρόνια εδώ και χάλασαν, ας πούμε, τα καλώς κείμενα. Και το λέω διότι υπήρξαν και δημόσιες τέτοιες παρεμβάσεις.

Αυτή η ιδιοκτησιακή αντίληψη, είτε έτσι είτε αλλιώς, έχει τερματιστεί από τον λαό και δεν νομίζω πως θα επανέλθει. Ευτυχώς δεν συνεπικουρούν σε αυτή και παλαιοί κοινοβουλευτικοί. Ακούσαμε προηγούμενα τον Πρόεδρο τον κ. Τραγάκη.

Και ευτυχώς, επίσης, η Βουλή –και θα έπρεπε όλοι να είμαστε περήφανοι γι’ αυτό αν το ξέραμε, αρκεί να το ξέρεις για να είσαι περήφανος- έχει πλέον κανονισμούς ψηφισμένους από τη Βουλή. Έχει ενιαίο κανονισμό, όχι το πλήθος των ειδικών κανονισμών, που υπήρχαν ανά υπηρεσία με τις ειδικές ρήτρες και οι οποίοι δεν ήτανε ψηφισμένοι από την Ολομέλεια και στους οποίους ήταν δύσκολο να έχουμε πρόσβαση. Εγώ ήμουνα γραμματέας της Κοινοβουλευτικής Ομάδας στην προηγούμενη περίοδο κι έπρεπε μόνο διά του κ. Δρίτσα να κάνω συγκεκριμένα ερωτήματα μήπως μάθω κάτι από συγκεκριμένα άρθρα. Δεν ήταν κακό, ήταν εκείνης της εποχής, όμως.

Τώρα εδώ έχουν έρθει όλα, εδώ είναι γνωστά όλα. Έχει γίνει κωδικοποίηση. Όλα μαζί είναι σε έναν ενιαίο κανονισμό και αυτό είναι κτήμα της Βουλής. Είναι περιουσία όλων μας.

Εντάξει, θα μπορούσαν να ήταν μικρότεροι ή μεγαλύτεροί αυτοί οι κανονισμοί και να μην ήταν τόσο περιπτωσιολογικοί. Αλλά το να υπάρχει η πολιτική κατηγορία –διότι περί αυτού πρόκειται- ότι όλα αυτά γίνονται επειδή διορίζουν μετακλητούς –πού είναι;-, επειδή λειτουργούν έξω από το πλαίσιο τα δημοκρατικά και τα θεσμικά μέσα στη Βουλή και έξω, απλώς για να δίνουμε τίτλους σε ιστοσελίδες και σε εφημερίδες, είναι εξαιρετικά άδικο. Είναι εξαιρετικά άδικο για όλους μας και δεν πρέπει το πολιτικό σύστημα να αφήνουμε να βάλλεται σε μία πολύ ευαίσθητη στιγμή των σχέσεών του με την κοινωνία.

Ό,τι πέρασε από το χέρι μας και ό,τι περνάει από το χέρι μας και ό,τι θα περνάει και στο μέλλον –για να απαντήσω και σ’ αυτό σας το ερώτημα ή τον υπαινιγμό- θα είναι στο πλαίσιο της θεσμικής κανονιστικής οργάνωσης, με διαφάνεια και με ευρείες συναινέσεις. Όλα όσα σας είπα είναι με ευρύτατες συναινέσεις διαμορφωμένα. Δεν είναι ούτε ενός ανδρός αρχή ούτε κάποιας πλειοψηφίας. Λυπάμαι πολύ αν δεν έχουν γίνει κατανοητά.

Και αύριο, επειδή είπατε και στο ΔΣ, αγαπητέ κύριε Λοβέρδο, τίποτα περισσότερο -και το εννοώ- από αυτά τα οποία έχω ακούσει από τη συγκεκριμένη πλευρά δημοσίως, με αφορμή εκδηλώσεις με εντελώς άλλο περιεχόμενο ή με την αρθρογραφία που έχει υπάρξει, δεν περιμένω να ακούσω. Απλώς, είναι άδικο. Εγώ αυτό λέω. Είναι άδικο και σε καμμία περίπτωση δεν πρόκειται να το αντιγυρίσω ή να πάμε σε μια τέτοια διένεξη.

Εσείς, όμως ως κόμμα το οποίο για τα περισσότερα χρόνια μετά τη Μεταπολίτευση είχατε και το τιμόνι της χώρας στα χέρια σας, πρέπει με έναν τρόπο -επιτρέψτε μου να πω, δεν είναι υπόδειξη- αυθεντικό, αμερόληπτο και με όλα τα στοιχεία να αποτιμάτε κάθε φορά το έργο όλων μας, διότι είμαστε με μια έννοια στο ίδιο καράβι που έχει σχέση με τον Κοινοβουλευτισμό και τη δημοκρατία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαέξι μέλη από τον Πολιτιστικό Φιλοπεριβαλλοντικό Σύνδεσμο Ρισιανών «Η ΑΣΤΕΡΙΣ».

 Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Κυρία Πρόεδρε, θα μπορούσα να έχω τον λόγο;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι θέλετε, κύριε Γεωργιάδη; Θέλετε να απαντήσετε στον κύριο Πρόεδρο;

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Μια διευκρίνιση θέλω να κάνω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ, έχετε τον λόγο, αλλά σύντομα, γιατί έχουμε βγει εντελώς εκτός προγράμματος. Δύο ώρες έχουμε χρειαστεί για τέτοιο ζήτημα!

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Τριάντα δευτερόλεπτα θα χρειαστώ, κυρία Πρόεδρε,.

Επειδή είναι δημόσια συνεδρίαση και δεν θα ήθελα να αφήνονται ούτε υπαινιγμοί ούτε το οτιδήποτε και επειδή αναφέρθηκε ο Πρόεδρος και σε μένα όσον αφορά τις προσλήψεις που είπαμε για τις πενήντα πέντε θέσεις, σαφέστατα συμφωνούμε με οποιοδήποτε οργανόγραμμα. Δεν το συζητάμε. Είναι καλό να μπαίνουν οργανογράμματα.

Εφόσον, όμως, αναφέρεστε μόνο σε οργανόγραμμα και όχι σε νέες προσλήψεις, εάν το διευκρινίσετε….

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Είναι τριάντα τέσσερις…

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Κύριε Πρόεδρε, αφήστε με να ολοκληρώσω και μπορείτε να πείτε ό,τι θέλετε.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Είναι διευκρινισμένα μέσα!

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Αν διευκρινιστεί ότι αυτές οι θέσεις δεν θα είναι νέοι διορισμοί και θα καλυφθούν εσωτερικά από το ήδη υπάρχον προσωπικό, εμείς αντί για «όχι», θα πούμε «ναι». Εμείς λέμε «όχι» σε νέους διορισμούς.

Αλλιώς, αν δεν διευκρινιστεί, αφορά νέους διορισμούς ή πιθανούς νέους διορισμούς και θα ήθελα να διευκρινιστεί ο λόγος που διαφωνούμε εμείς. Και όντως, εφόσον αναφέρεται σε συγκεκριμένο αριθμό, γι’ αυτό τον λόγο κάναμε και αναφορά ότι δεν θέλουμε νέες θέσεις.

Αυτό είπα, κύριε Πρόεδρε, και τίποτα άλλο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Πρόεδρε, θα απαντήσετε;

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Ναι, για μισό λεπτό να διευκρινιστεί.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ, έχετε τον λόγο.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Είναι προφανές ότι μιλάμε για τους ήδη εργαζομένους, των οποίων είναι και συγκεκριμένος ο αριθμός. Οι ίδιοι οι εργαζόμενοι θα είναι. Είναι ζήτημα ως προς το νούμερο του πενήντα πέντε, αν με τις ανάγκες του επόμενου καιρού χρειαστούν δύο ή τρεις προσθήκες. Τίποτα άλλο.

Ήμουν πάρα πολύ σαφής. Αφορά τους ήδη εργαζόμενους. Δεν πρόκειται για νέους διορισμούς και απορώ. Μα, εσείς είστε στην Επιτροπή Κανονισμού. Είναι μέσα γραμμένα αυτά. Ποιοι νέοι διορισμοί; Για ποιο πράγμα μιλάμε;

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, θα μπορούσα να έχω τον λόγο;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κυρία Πρόεδρε.

Έτσι όπως ομίλησε ο Πρόεδρος της Βουλής, προφανέστατα δεν υπάρχει θέμα προσωπικό. Υπήρχε όταν με το δάχτυλο μού έλεγε ότι είμαι ψεύτης. Έτσι όπως τα έβαλε τώρα, προσωπικό θέμα δεν έχω.

Όμως, μια διευκρίνιση οφείλω να δώσω, κυρία Πρόεδρε. Σε αυτήν την Αίθουσα τόσα χρόνια που είμαι με την επιλογή του ελληνικού λαού μπορεί να έχω κάνει λάθη, αλλά ψέματα δεν λέω.

Κύριε Πρόεδρε, θα σας πω τι με οδήγησε στην κριτική μου σε ό,τι αφορά την έκθεση αυτή. Εγώ, τον Γιάννη Μετζικώφ τον βλέπω όταν στήνει τις εκθέσεις. Δεν είναι ότι δεν παρακολουθώ τις εκθέσεις, όπως μου είπατε. Κι όταν στήνονται οι εκθέσεις, είμαι δίπλα στον Γιάννη και τον ρωτάω και ξέρω πριν στηθεί η έκθεση τι ακριβώς έχει στο μυαλό του.

Ωστόσο, εδώ απέξω –και συνάδελφοι από το κόμμα σας τα είδαν αυτά- υπάρχουν οι αφίσες. Εσείς, ιδρυθήκατε στις 17 Δεκεμβρίου του 1967. Αυτές οι αφίσες είναι από κινητοποιήσεις του 1969. Δεν κάνω τώρα το εφέ να καταθέτω τα πράγματα που είναι απ’ έξω, αλλά έτσι είναι.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Για τον αντιδικτατορικό αγώνα λέω!

**ΑΝΔΡΕΑΣ ΛΟΒΕΡΔΟΣ:** Είχα τη δυνατότητα…

Αφήστε με να ολοκληρώσω.

Εγώ δεν σας μίλησα για την ΕΚΟΝ, σας μίλησα για την Οργάνωση «Ρήγας Φεραίος».

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Τρεις φορές. Για την ΕΚΟΝ…

**ΑΝΔΡΕΑΣ ΛΟΒΕΡΔΟΣ:** Όχι, δεν ήσασταν ΕΚΟΝ από την αρχή. Δεν ήσασταν ΕΚΟΝ από την αρχή. Ο «Ρήγας Φεραίος», λοιπόν, υπήρχε και εκδηλώθηκε. Θα μπορούσατε να το έχετε κάνει κάπως αλλιώς.

Τώρα, σε ό,τι αφορά τους υπαλλήλους, κυρία Πρόεδρε…

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, κύριε Λοβέρδο. Δεν γίνεται, δεν υπάρχει δευτερολογία. Τι είναι αυτό το πράγμα τώρα;

**ΑΝΔΡΕΑΣ ΛΟΒΕΡΔΟΣ:** Ολοκληρώνω.

Όσον αφορά τους υπαλλήλους και εδώ θα μιλήσω στην κατεύθυνση της αλήθειας και θα πω ότι όσον αφορά τον κ. Κακλαμάνη, τον Πρόεδρο της Βουλής επί έντεκα χρόνια -ξέχασα να πω, ανέφερα μόνο δύο, ανέφερα τα γκαράζ και το κανάλι της Βουλής- για το ίδιο το ίδρυμα για το οποίο σήμερα έχουμε συγκρουστεί, τα θέματα των διεθνών σχέσεων, τον θεσμό της Βουλής των Εφήβων, τα νέα κτήρια, για όλα αυτά, κυρία Πρόεδρε, παρέλαβε, όταν ανέλαβε το 1993, επτακόσιους είκοσι έξι υπαλλήλους και παρέδωσε οκτακόσιους σαράντα.

Εσείς, μέσα σε τέσσερα χρόνια έχετε, κύριε Πρόεδρε, όπως και να το κάνουμε…

**ΝΙΚΟΛΑΟΣ ΞΥΔΑΚΗΣ:** Είναι όλα στα Πρακτικά! Τι πράγματα είναι αυτά; «Παπατζίδικα» είναι αυτά!

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Εκατόν πενήντα τρεις… Μην αναφέρεστε σε στοιχεία.

**ΑΝΔΡΕΑΣ ΛΟΒΕΡΔΟΣ:** Τέσσερα επί τέσσερα, περίπου σαράντα τον χρόνο.

Και κλείνω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Γεωργιάδη, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Η σύγκρουση, κυρία Πρόεδρε, θα είχε αποφευχθεί, εάν η πράξη την οποία ζήτησα να γίνει από την αρχή για μία αναβολή…

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Γιατί το λέτε αυτό; Ενώ είναι εκατόν δέκα, είπατε για τετρακόσιους!

**ΑΝΔΡΕΑΣ ΛΟΒΕΡΔΟΣ:** Από χίλιους διακόσιους πενήντα έξι στους χίλιους τετρακόσιους! Έχω δίκιο;

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Είπατε ότι βάλαμε τετρακόσιους!

**ΑΝΔΡΕΑΣ ΛΟΒΕΡΔΟΣ:** Έχω δίκιο ότι είναι χίλιοι τετρακόσιοι από χίλιους διακόσιους πενήντα έξι; Έχω δίκιο; Έχω δίκιο σε αυτό.

(Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. **ΜΑΡΙΟΣ ΓΕΩΡΓΙΑΔΗΣ**)

Άρα, λοιπόν, μπορεί όλο αυτό να είχε αποφευχθεί, εάν, κύριε Πρόεδρε, είχε αναβληθεί επ’ αυτού του θέματος, μέχρι να γίνει η συνεδρίαση του διοικητικού συμβουλίου του ιδρύματος αύριο. Αυτά σε σχέση με τους λόγους και τα επιχειρήματα τα οποία ανέπτυξα.

**ΝΙΚΟΛΑΟΣ ΞΥΔΑΚΗΣ:** Άγρα εντυπώσεων!

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Εντελώς!

**ΙΩΑΝΝΗΣ ΓΚΙΟΛΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Μάριος Γεωργιάδης):** Πείτε μου, κύριε Γκιόλα, τι θέλετε. Πάμε για ολοκλήρωση. Τι θέλετε;

**ΙΩΑΝΝΗΣ ΓΚΙΟΛΑΣ:** Ζήτησα τον λόγο σαν Κοινοβουλευτικός Εκπρόσωπος.

**ΠΡΟΕΔΡΕΥΩΝ (Μάριος Γεωργιάδης):** Αφού ολοκληρώθηκε η διαδικασία και μετά τον Πρόεδρο, ζητάτε να μιλήσετε;

**ΝΙΚΟΛΑΟΣ ΞΥΔΑΚΗΣ:** Δεν είναι Αρχηγός κόμματος ο Πρόεδρος, Πρόεδρος του Σώματος είναι!

**ΙΩΑΝΝΗΣ ΓΚΙΟΛΑΣ:** Δεν έχω μιλήσει. Για το παρεμπίπτον τοποθετήθηκα. Δώστε μου δύο, τρία λεπτά μόνο.

**ΠΡΟΕΔΡΕΥΩΝ (Μάριος Γεωργιάδης):** Θα μπορούσατε να είχατε προηγηθεί, αυτό εννοώ.

Ορίστε, έχετε τον λόγο.

**ΙΩΑΝΝΗΣ ΓΚΙΟΛΑΣ:** Το «όχι» από τη Χρυσή Αυγή για το Ίδρυμα της Βουλής με σκοπό τη διάδοση των αρχών του Κοινοβουλευτισμού και της Δημοκρατίας ασφαλώς δεν μας ξενίζει. Η συνεχής προσπάθεια, όμως, μερίδας της Αντιπολίτευσης να κατακρίνει με υπερβολές, με ανακρίβειες -έως και ψευδολογίες- ασφαλώς και δεν κοσμεί τα κοινοβουλευτικά ήθη και τη δημοκρατία σε αυτόν τον χώρο.

Ήθελα, λοιπόν, να πω ότι σε πρόσωπα υψηλού πολιτικού κύρους, όπως είναι οι προϋπάρξαντες Πρόεδροι της Βουλής, αποδίδουμε τον προσήκοντα σεβασμό. Δεν είναι, όμως, οι άνθρωποι αυτοί που θα στελεχώσουν ένα πολυπληθές όργανο, όπως άφησε να εννοηθεί ή όπως θέλησε ο εισηγητής της Νέας Δημοκρατίας, ένα δεκαεπταμελές όργανο, αυτό που μπορεί να έχει το πάνω χέρι.

Στην ουσία, η εκτελεστική επιτροπή είναι αυτά τα πρόσωπα, οι προϋπάρξαντες Πρόεδροι, αυτοί οι οποίοι κοσμούν, δίνουν το κύρος στο συγκεκριμένο ίδρυμα. Η εκτελεστική εξουσία είναι αυτή η οποία θα καθοδηγήσει, θα βρει τρόπους για να βελτιώσει και να επαυξήσει τον θεσμό και τη λειτουργία αυτού του ιδρύματος.

Και πάνω, λοιπόν, σε αυτό θέλω να σταθώ και να πω ότι αυτό το ίδρυμα δεν είναι μόνο τα παιδάκια του δημοτικού που βλέπουμε ή και του γυμνασίου και των άλλων σχολών που έρχονται καθημερινώς στη Βουλή -τα είπε και ο κύριος Πρόεδρος- είναι οι ημερίδες, είναι οι επισκέψεις όλων των υπολοίπων -και εργαζομένων ακόμη- είναι εκδόσεις που κάνει κατά καιρούς το ίδρυμα, είναι εκδηλώσεις και εκθέσεις.

**ΝΙΚΟΛΑΟΣ ΞΥΔΑΚΗΣ:** Συμπράξεις με άλλα ιδρύματα.

**ΙΩΑΝΝΗΣ ΓΚΙΟΛΑΣ:** Είναι συμπράξεις με άλλα ιδρύματα και με μουσεία.

Αυτά, λοιπόν, επειδή είναι η προβολή του ίδιου του θεσμού της Δημοκρατίας, δεν μπορούν να μένουν πίσω και είναι απαράδεκτο να μην επικουρούνται από τον απαιτούμενο αριθμό υπαλλήλων.

Κι εδώ, λοιπόν, φθάνουμε και λέμε ότι αυτός ο αριθμός, προκειμένου να μην μπορεί να διογκώνεται εις το άπειρο, καθορίζεται με τον κανονισμό της λειτουργίας του στον αριθμό των πενήντα πέντε που δεν είναι και απαραίτητο να υπερκαλυφθεί.

Τέλος, ήθελα να πω το εξής. Πού οφείλεται, λοιπόν, αυτή η σημερινή μεμψιμοιρία από μερίδα της Αντιπολίτευσης;

Κύριοι συνάδελφοι, πρέπει να λέμε τα πράγματα με το όνομά τους. Το ότι εμείς οι παρείσακτοι, εμείς που παρεισφρήσαμε εδώ, φαίνεται, με κάποιον άλλο τρόπο, δεν ήμασταν ανεκτοί από τους μόνιμους ιδιοκτήτες της Κοινοβουλευτικής Δημοκρατίας και της εξουσίας σε αυτό τον τόπο. Ακόμα και η μία ημέρα σας ξενίζει, σας ενοχλεί. Αυτό λοιπόν πρέπει να πάψει. Ή υπάρχουν ήθη και έθιμα και δημοκρατικοί κανόνες που πρέπει να τους ανεχθείτε ή δεν θα εφευρίσκετε συνεχώς παρατράγουδα, δεν θα ψάχνετε να βρείτε «παρανυχίδες» για να τολμήσετε να πείτε ότι εμείς που έχουμε την ουσιαστική και τυπική νομιμότητα από τον ελληνικό λαό δεν θα μπορέσουμε να συνεχίσουμε να ασκούμε τη διοίκηση και την κυβέρνηση όπως πρέπει.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Γκιόλα.

Κυρίες και κύριοι συνάδελφοι, κηρύσσεται περαιωμένη η συζήτηση, πρώτον, επί της πρότασης του Προέδρου της Βουλής: «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51 Α΄/10-4-1997) και Μέρος Κοινοβουλευτικό (ΦΕΚ 106 Α΄/24-6-1987), όπως ισχύουν», δεύτερον, επί της πρότασης του Προέδρου της Βουλής: «Οργανισμός του Ιδρύματος της Βουλής για τον Κοινοβουλευτισμό και τη Δημοκρατία» και, τρίτον, επί της έγκρισης του «Κανονισμού Λειτουργίας της Επιτροπής του άρθρου 3Α του ν.3213/2003 - Κανονισμός Λειτουργίας της Ειδικής Υπηρεσίας Επιτροπής Ελέγχου Δηλώσεων Περιουσιακής Κατάστασης».

Η ψήφισή τους θα γίνει χωριστά.

Ξεκινούμε με την ψήφιση επί της αρχής, των άρθρων και του συνόλου της πρώτης πρότασης: «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51 Α΄/10-4-1997) και Μέρος Κοινοβουλευτικό (ΦΕΚ 106 Α΄/24-6-1987), όπως ισχύουν».

Ερωτάται το Σώμα: Γίνεται δεκτή η πρόταση επί της αρχής;

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, είναι όλα μαζί;

**ΠΡΟΕΔΡΕΥΩΝ (Μάριος Γεωργιάδης):** Το πρώτο κομμάτι επί της αρχής. Υπάρχουν και τα άρθρα. Θα πάμε και επί των άρθρων.

**ΑΝΔΡΕΑΣ ΛΟΒΕΡΔΟΣ:** Το πρώτο κομμάτι ποιο είναι;

**ΠΡΟΕΔΡΕΥΩΝ (Μάριος Γεωργιάδης):** Το πρώτο κομμάτι αφορά την τροποποίηση των διατάξεων του Κανονισμού. Μετά είναι το ίδρυμα. Το ίδρυμα είναι ενιαίο.

**ΑΝΔΡΕΑΣ ΛΟΒΕΡΔΟΣ:** Βοηθήστε, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Σας τα διαβάζω ένα-ένα, επί της αρχής. Θα πάμε μετά στην ψήφιση επί των άρθρων…

**ΑΝΔΡΕΑΣ ΛΟΒΕΡΔΟΣ:** Ο οργανισμός είναι αυτοτελής.

**ΠΡΟΕΔΡΕΥΩΝ (Μάριος Γεωργιάδης):** Είναι τρεις ψηφοφορίες. Ο οργανισμός θα είναι χωριστά, αλλά θα είναι ενιαίο. Δεν θα συζητήσουμε ξεχωριστές διατάξεις του οργανισμού. Ενιαία επί της αρχής και επί του συνόλου.

**ΑΝΔΡΕΑΣ ΛΟΒΕΡΔΟΣ:** Τώρα ποιο θέλετε από τα τρία κομμάτια;

**ΠΡΟΕΔΡΕΥΩΝ (Μάριος Γεωργιάδης):** Το πρώτο κομμάτι. Και είπα οι διατάξεις της Βουλής το Μέρος Β΄, με βάση το ΦΕΚ τάδε. Τα είπα, κύριε Λοβέρδο. Τα ανέγνωσα.

**ΙΩΑΝΝΗΣ ΤΡΑΓΑΚΗΣ:** Τι θα φανεί στον οθόνη, κύριε Πρόεδρε;

**ΠΡΟΕΔΡΕΥΩΝ (Μάριος Γεωργιάδης):** Δεν είναι ηλεκτρονική η ψηφοφορία. Είναι δι’ εκφωνήσεως.

Ερωτάται το Σώμα: Γίνεται δεκτή η πρόταση επί της αρχής;

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ναι.

**ΙΩΑΝΝΗΣ ΤΡΑΓΑΚΗΣ:** Ναι.

**ΑΝΔΡΕΑΣ ΛΟΒΕΡΔΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΑΘΑΝΑΣΙΟΣ ΠΑΦΙΛΗΣ:** Όχι.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Παρών.

**ΠΡΟΕΔΡΕΥΩΝ (Μάριος Γεωργιάδης):** Συνεπώς η πρόταση: «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51 Α΄/10-4-1997) και Μέρος Κοινοβουλευτικό (ΦΕΚ 106 Α΄/24-6-1987), όπως ισχύουν» έγινε δεκτή επί της αρχής κατά πλειοψηφία.

Εισερχόμαστε στην ψήφιση των άρθρων.

Ερωτάται το Σώμα: Γίνεται δεκτό το άρθρο 1 ως έχει;

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ναι.

**ΙΩΑΝΝΗΣ ΤΡΑΓΑΚΗΣ:** Ναι.

**ΑΝΔΡΕΑΣ ΛΟΒΕΡΔΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΑΘΑΝΑΣΙΟΣ ΠΑΦΙΛΗΣ:** Όχι.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Παρών.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ναι.

**ΙΩΑΝΝΗΣ ΤΡΑΓΑΚΗΣ:** Ναι.

**ΑΝΔΡΕΑΣ ΛΟΒΕΡΔΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΑΘΑΝΑΣΙΟΣ ΠΑΦΙΛΗΣ:** Ναι.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 3 ως έχει;

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ναι.

**ΙΩΑΝΝΗΣ ΤΡΑΓΑΚΗΣ:** Ναι.

**ΑΝΔΡΕΑΣ ΛΟΒΕΡΔΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΑΘΑΝΑΣΙΟΣ ΠΑΦΙΛΗΣ:** Ναι.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Παρών.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 4 ως έχει;

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ναι.

**ΙΩΑΝΝΗΣ ΤΡΑΓΑΚΗΣ:** Ναι.

**ΑΝΔΡΕΑΣ ΛΟΒΕΡΔΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΑΘΑΝΑΣΙΟΣ ΠΑΦΙΛΗΣ:** Ναι.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Παρών.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 4 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 5 ως έχει;

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ναι.

**ΙΩΑΝΝΗΣ ΤΡΑΓΑΚΗΣ:** Παρών.

**ΑΝΔΡΕΑΣ ΛΟΒΕΡΔΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΑΘΑΝΑΣΙΟΣ ΠΑΦΙΛΗΣ:** Παρών.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6 ως έχει;

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ναι.

**ΙΩΑΝΝΗΣ ΤΡΑΓΑΚΗΣ:** Ναι.

**ΑΝΔΡΕΑΣ ΛΟΒΕΡΔΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΑΘΑΝΑΣΙΟΣ ΠΑΦΙΛΗΣ:** Όχι.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 6 έγινε δεκτό ως έχει κατά πλειοψηφία.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ναι.

**ΙΩΑΝΝΗΣ ΤΡΑΓΑΚΗΣ:** Ναι.

**ΑΝΔΡΕΑΣ ΛΟΒΕΡΔΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΑΘΑΝΑΣΙΟΣ ΠΑΦΙΛΗΣ:** Ναι.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Παρών.

**ΠΡΟΕΔΡΕΥΩΝ (Μάριος Γεωργιάδης):** Το ακροτελεύτιο άρθρο έγινε δεκτό κατά πλειοψηφία.

Συνεπώς η πρόταση: «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51 Α΄/10-4-1997) και Μέρος Κοινοβουλευτικό (ΦΕΚ 106 Α΄/24-6-1987), όπως ισχύουν», έγινε δεκτή επί της αρχής και επί των άρθρων.

Προχωρούμε στην ψήφιση της πρότασης και στο σύνολο.

Ερωτάται το Σώμα: Γίνεται δεκτή η πρόταση και στο σύνολο;

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ναι.

**ΙΩΑΝΝΗΣ ΤΡΑΓΑΚΗΣ:** Ναι.

**ΑΝΔΡΕΑΣ ΛΟΒΕΡΔΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΑΘΑΝΑΣΙΟΣ ΠΑΦΙΛΗΣ:** Όχι.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Παρών.

**ΠΡΟΕΔΡΕΥΩΝ (Μάριος Γεωργιάδης):** Η πρόταση έγινε δεκτή και στο σύνολο κατά πλειοψηφία.

Συνεπώς η πρόταση: «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51 Α΄/10-4-1997) και Μέρος Κοινοβουλευτικό (ΦΕΚ 106 Α΄/24-6-1987), όπως ισχύουν», έγινε δεκτή κατά πλειοψηφία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο της απόφασης σελ. 104 α)

**ΠΡΟΕΔΡΕΥΩΝ (Μάριος Γεωργιάδης):** Εισερχόμαστε στην ψήφιση της δεύτερης πρότασης του Προέδρου της Βουλής: «Οργανισμός του Ιδρύματος της Βουλής για τον Κοινοβουλευτισμό και τη Δημοκρατία».

Ερωτάται το Σώμα: Γίνεται δεκτή η πρόταση;

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ναι.

**ΙΩΑΝΝΗΣ ΤΡΑΓΑΚΗΣ:** Ναι.

**ΑΝΔΡΕΑΣ ΛΟΒΕΡΔΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΑΘΑΝΑΣΙΟΣ ΠΑΦΙΛΗΣ:** Όχι.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Παρών.

**ΠΡΟΕΔΡΕΥΩΝ (Μάριος Γεωργιάδης):** Συνεπώς η πρόταση: «Οργανισμός του Ιδρύματος της Βουλής για τον Κοινοβουλευτισμό και τη Δημοκρατία» έγινε δεκτή κατά πλειοψηφία και έχει ως εξής:

(Να καταχωριστεί το κείμενο της απόφασης σελ.105 α)

**ΠΡΟΕΔΡΕΥΩΝ (Μάριος Γεωργιάδης):** Εισερχόμαστε στην έγκριση του «Κανονισμού Λειτουργίας της Επιτροπής του άρθρου 3Α του ν.3213/2003 - Κανονισμός Λειτουργίας της Ειδικής Υπηρεσίας Επιτροπής Ελέγχου Δηλώσεων Περιουσιακής Κατάστασης».

Ερωτάται το Σώμα: Εγκρίνεται ο «Κανονισμός Λειτουργίας της Επιτροπής του άρθρου 3Α του ν.3213/2003 - Κανονισμός Λειτουργίας της Ειδικής Υπηρεσίας Επιτροπής Ελέγχου Δηλώσεων Περιουσιακής Κατάστασης»;

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ναι.

**ΙΩΑΝΝΗΣ ΤΡΑΓΑΚΗΣ:** Ναι, με τη διευκρίνιση ότι είχαμε καταψηφίσει τον νόμο σε ό,τι αφορά στη σύνθεση της Επιτροπής Ελέγχου του πόθεν έσχες.

**ΑΝΔΡΕΑΣ ΛΟΒΕΡΔΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΑΘΑΝΑΣΙΟΣ ΠΑΦΙΛΗΣ:** Όχι.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Παρών.

**ΠΡΟΕΔΡΕΥΩΝ (Μάριος Γεωργιάδης):** Συνεπώς ο «Κανονισμός Λειτουργίας της Επιτροπής του άρθρου 3Α του ν.3213/2003 - Κανονισμός Λειτουργίας της Ειδικής Υπηρεσίας Επιτροπής Ελέγχου Δηλώσεων Περιουσιακής Κατάστασης» ενεκρίθη κατά πλειοψηφία και έχει ως εξής:

(Να καταχωριστεί το κείμενο της απόφασης σελ.106 α)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση των παραπάνω προτάσεων και ως προς την έγκριση του «Κανονισμού Λειτουργίας της Επιτροπής του άρθρου 3Α του ν.3213/2003 - Κανονισμός Λειτουργίας της Ειδικής Υπηρεσίας Επιτροπής Ελέγχου Δηλώσεων Περιουσιακής Κατάστασης».

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το Σώμα παρέσχε τη ζητηθείσα εξουσιοδότηση.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθούν τρεις επίκαιρες ερωτήσεις. Θα απαντήσει η Υπουργός κ. Πανανάτσιου, η οποία, από ό,τι βλέπω, είναι ήδη εδώ. Ας ξεκινήσουμε αμέσως με την πρώτη και κατά τη διάρκεια της συζήτησης θα αναγνώσω και τα κωλύματα.

Αρχίζουμε με την πρώτη με αριθμό 374/19-2-2019 επίκαιρη ερώτηση πρώτου κύκλου του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Οικονομικών, με θέμα: «Φημολογούμενη κατάργηση της ΔΟΥ Αχαρνών».

Κύριε συνάδελφε, έχετε δύο λεπτά για την πρωτολογία σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Κυρία Υπουργέ, τους τελευταίους μήνες στην περιοχή των Αχαρνών επικρατεί έντονη ανησυχία στους κατοίκους από τη φημολογούμενη απόφαση για την κατάργηση-συγχώνευση της τοπικής εφορίας της ΔΟΥ Αχαρνών.

Αφετηρία αυτής της ανησυχίας είναι η απόφαση της Ανεξάρτητης Αρχής Δημοσίων Εσόδων για κατάργηση-συγχώνευση τριανταπέντε καταστημάτων στην περιοχή της Αττικής τον Φεβρουάριο του 2018. Επίσης, το 2013 από το κατάστημα της ΔΟΥ Αχαρνών έχουν αποχωρήσει δύο τμήματα, το δικαστικό και το επιχειρηματικό, ενώ παράλληλα εντείνονται οι φήμες πως η ΔΟΥ Αχαρνών είτε θα μεταφερθεί στο κατάστημα της ΔΟΥ Ελευσίνας είτε στο κατάστημα της ΔΟΥ Παλλήνης. Αυτό δημιουργεί έντονα λειτουργικά και κοινωνικά προβλήματα, διότι, εάν εφαρμοστεί η συγκεκριμένη απόφαση, ο τρίτος μεγαλύτερος δήμος της Αττικής και ο μεγαλύτερος δήμος της ανατολικής Αττικής μένει χωρίς εφορία.

Παράλληλα, θέλουμε να τονίσουμε πως ο Δήμος Αχαρνών τα τελευταία χρόνια αντιμετωπίζει έντονα κοινωνικά προβλήματα και ειδικότερα προβλήματα παραβατικότητας. Τονίζουμε πως ο Δήμος Αχαρνών έχει πληθυσμό άνω των εκατόν ογδόντα χιλιάδων κατοίκων, που στην πλειοψηφία τους είναι άτομα μεγάλης ηλικίας, οι οποίοι εξυπηρετούνται αποκλειστικά από το κατάστημα της ΔΟΥ και όχι από το πληροφοριακό σύστημα.

Επίσης, θέλουμε να επισημάνουμε πως τα τελευταία χρόνια από την περιοχή του εν λόγω δήμου έχουν αποχωρήσει πολλά καταστήματα δημοσίων υπηρεσιών και ΔΕΚΟ. Άρα, εάν επαληθευτούν οι φήμες κατάργησης, συγχώνευσης της ΔΟΥ Αχαρνών, θα ενταθούν τα ήδη υφιστάμενα κοινωνικά προβλήματα και θα υποβαθμιστεί περαιτέρω μια ήδη υποβαθμισμένη περιοχή.

Με βάση τα παραπάνω, λοιπόν, ερωτάσθε τι προτίθεται το αρμόδιο Υπουργείο να κάνει, ώστε να παραμείνει σε λειτουργία το κατάστημα της ΔΟΥ Αχαρνών και να αναβαθμιστεί το επίπεδο των υπηρεσιών του, ώστε να ανακουφιστεί η καθημερινότητα των κατοίκων του δήμου.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Σκουρολιάκο.

Ορίστε, κυρία Υπουργέ, έχετε τον λόγο για τρία λεπτά.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Κύριε Σκουρολιάκο, μου δίνετε την ευκαιρία να αναφερθώ σε κάποια γεγονότα, τα οποία πρέπει να γνωρίζουν όλοι. Θα ξεκινήσω, όπως είπατε κι εσείς, από τα ιστορικά δεδομένα, από την 1η Ιουλίου 2013, που καταργήθηκαν τα τμήματα ελέγχου ορισμένων ΔΟΥ Α΄ τάξεως, τα γραφεία ελέγχου ΔΟΥ Β΄ τάξεως και ανεστάλη η λειτουργία των δικαστικών τμημάτων των παραπάνω ΔΟΥ Α΄ τάξεως.

Υπήρξε, μάλιστα, ανακαθορισμός της καθ’ ύλην αρμοδιότητας τμημάτων και γραφείων, με απόφαση του τότε Γενικού Γραμματέα της Γενικής Γραμματείας Δημοσίων Εσόδων του Υπουργείου Οικονομικών, του κ. Θεοχάρη, η οποία δημοσιεύτηκε στο ΦΕΚ 1404/2013. Τι έγινε τώρα μ’ αυτόν τον τρόπο; Δημιουργήθηκαν δύο μορφές ΔΟΥ, οι Α΄ τάξης με πλήρη φοροελεγκτικό και φοροεισπρακτικό μηχανισμό, και οι ΔΟΥ ΑΒ΄ τάξης, οι οποίες λειτουργούν χωρίς τα τμήματα ελέγχου και δικαστικού. Πραγματικά, σ’ αυτές τις ΔΟΥ, επειδή δεν υπάρχει ο έλεγχος και το δικαστικό, ειδικά για το δικαστικό, πολλές φορές αναγκάζονται οι πολίτες να φύγουν από τη μία ΔΟΥ και να πάνε στη ΔΟΥ Α΄ τάξης, η οποία μπορεί να απέχει και αρκετά, όπως αναφερθήκατε. Επίσης, θα πρέπει να ξαναφέρνουν τα αποτελέσματα πάλι πίσω, με αποτέλεσμα να έχουμε μία πολύ μεγάλη ταλαιπωρία των πολιτών.

Από την 1η Ιανουαρίου 2017 έχουμε τη σύσταση της Ανεξάρτητης Αρχής Δημοσίων Εσόδων. Με τις διατάξεις τις οποίες ψηφίσαμε στον ν.4389/2016, ο Διοικητής της ΑΑΔΕ είναι εκείνος που με απόφασή του ορίζει τη διάρθρωση, τα όργανα διοίκησης καθώς και τη δομή και λειτουργία των υπηρεσιών της ΑΑΔΕ, μεταξύ των οποίων και των ΔΟΥ. Εκείνο που έχει μείνει στο Υπουργείο Οικονομικών είναι η νομοθέτηση.

Ουσιαστικά, αυτή η νέα διάρθρωση αποσκοπεί στην εύρυθμη και αποτελεσματική λειτουργία των υπηρεσιών της ΑΑΔΕ, ένα ζήτημα νευραλγικής σημασίας για την ορθή εκπλήρωση του σκοπού και της αποστολής της. Τι γίνεται σήμερα; Η δομή και η λειτουργία των υπηρεσιών των ΔΟΥ τελεί υπό διαρκή μελέτη και παρακολούθηση, ώστε να γίνονται οι κατάλληλες οργανωτικές παρεμβάσεις και να ενισχύεται το πολύ σημαντικό έργο αυτών.

Ποιος είναι ο στόχος της κυβερνητικής πολιτικής; Πρώτος στόχος είναι η αναβάθμιση της καθημερινότητας του πολίτη, με τη συνεχόμενη ανάπτυξη των ηλεκτρονικών εφαρμογών. Δεύτερος στόχος είναι η αποτελεσματική αντιμετώπιση και διαχείριση της εξυπηρέτησης των πολιτών. Σε κάποιες ΔΟΥ, με πρωτοβουλία και των προϊσταμένων των ΔΟΥ δημιουργούνται ειδικά γραφεία, όταν υπάρχει ανάγκη, για την εξυπηρέτηση των πολιτών. Τέλος, είναι και η δημιουργία σχέσεων εμπιστοσύνης με τους φορολογούμενους, η οποία επιτυγχάνεται κατά έναν τρόπο με την αποφυγή της υποχρεωτικής προσέλευσης των πολιτών στις ΔΟΥ, χωρίς δηλαδή να υπάρχει αναγκαιότητα της φυσικής παρουσίας.

Άκουσα όλα αυτά που μου είπατε, αλλά επειδή δεν έχω πολύ χρόνο, τα λαμβάνω υπ’ όψιν μου και θα συμπληρώσω στη δευτερολογία μου.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Υπουργό.

Ορίστε, κύριε συνάδελφε, έχετε τρία λεπτά στη διάθεσή σας για τη δευτερολογία σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Κυρία Υπουργέ, σας ευχαριστώ για την απάντηση. Θεωρώ πολύ σημαντικό να αναβαθμιστούν πραγματικά οι υπηρεσίες μέσα από το πληροφοριακό σύστημα. Όμως, μέχρι να γίνει αυτό και μέχρι ο μεγάλος όγκος των συμπολιτών μας να μπορεί να χρησιμοποιήσει αυτό το σύστημα, κάτι θα πρέπει να γίνει.

Ξέρετε, οι Αχαρνές, όπως είπα, είναι μια πόλη εκατόν ογδόντα χιλιάδων κατοίκων και εξυπηρετεί κι άλλες γειτονικές περιοχές, τους Θρακομακεδόνες, τη Βαρυμπόμπη κ.λπ.. Μπορεί κάποιες υπηρεσίες της εφορίας στην Παλλήνη, στην Ελευσίνα, στην Κηφισιά να λειτουργούν πάρα πολύ σωστά, αλλά δεν θα μπορούν να πηγαίνουν οι πολίτες να εξυπηρετηθούν από εκεί. Ξέρετε, για να πάει κάποιος στην Ελευσίνα από τις Αχαρνές, πρέπει να πάρει λεωφορείο, να πάει στον Ασπρόπυργο και από τον Ασπρόπυργο να πάρει άλλο λεωφορείο για να πάει στην Ελευσίνα ή να πάει με τον προαστιακό, που υπάρχει δρομολόγιο κάθε μία ώρα. Για να πάει στην Παλλήνη, που είναι επίσης μια άλλη μεγάλη πόλη της ανατολικής Αττικής, πάλι πρέπει να πάρει τον προαστιακό κάθε μία ώρα, όταν φτάσει στη στάση, να πάρει λεωφορείο, να μπει μέσα στην Παλλήνη για να πάει στη ΔΟΥ. Για την Κηφισιά είναι ακόμα χειρότερα. Υπάρχει ένα αστικό λεωφορείο στις βόρειες Αχαρνές, στην Καραμανλή, κάθε μία ή μιάμιση ώρα, για να πάει στην Κηφισιά. Είναι εντελώς αδύνατο να εξυπηρετηθούν οι πολίτες σε άλλη πόλη από την πόλη των Αχαρνών, τη μεγαλύτερη πόλη στην ανατολική Αττική.

Όντως, και δεν ξέρω με ποια κριτήρια -φαντάζομαι ήταν πολύ εύκολα τα κριτήρια αυτά και χωρίς πολλή σκέψη- μεταφέρθηκε το 2013 επί του κ. Θεοχάρη η μισή ΔΟΥ, το δικαστικό και το επιχειρηματικό, στην Κηφισιά. Και σας είπα τις δυσκολίες τού να πάει κάποιος στην Κηφισιά. Εκτός εάν πιστεύουμε ότι πρέπει ο καθένας να έχει το αυτοκίνητό του, να βάζει τη βενζίνη, να πληρώνει τα διόδια και να πηγαίνει ή ακόμα περισσότερο, αν έχει χρήματα, να πάρει ταξί. Ξέρετε, η πλειοψηφία των ανθρώπων που κατοικούν στις Αχαρνές δεν έχουν πάρα πολύ μεγάλη πολυτέλεια.

Η πόλη πρέπει να λειτουργεί. Και ειδικά μια πόλη σαν και αυτή, που έχει προβλήματα παραβατικότητας, θα πρέπει να λειτουργεί. Θα πρέπει ο κόσμος να κυκλοφορεί, θα πρέπει ο κόσμος να εξυπηρετείται στην πόλη του, θα πρέπει ο κόσμος να έχει εξωστρέφεια και να μην τον αναγκάζουμε να ξενιτευτεί για να διεκπεραιώσει κάποιες υποχρεώσεις του. Η ζωή στην πόλη στέκεται απέναντι στην παραβατικότητα.

Και, πραγματικά, έως ότου καταρτιστούμε όλοι στο πληροφοριακό σύστημα και να μην είμαστε αναλφάβητοι ψηφιακά, πιστεύω ότι πρέπει να το ξανασκεφτεί η υπηρεσία. Έχω την εντύπωση, έχω την πληροφορία ότι αυτές είναι εισηγήσεις υπηρεσιακών παραγόντων για τη μετακόμιση της συγκεκριμένης ΔΟΥ. Ωραία, υπάρχει ένα σχέδιο, αλλά δεν είναι όλες οι περιπτώσεις οι ίδιες.

Πραγματικά, κοιτάξτε με προσοχή τις εισηγήσεις αυτών των παραγόντων και μετρήστε τα πράγματα, γιατί η ΔΟΥ αυτή χρειάζεται στις Αχαρνές. Και όχι μόνο χρειάζεται, αλλά χρειάζεται και αναβάθμιση, ώστε να μπορούν όλοι οι κάτοικοι αυτής της μεγάλης πόλης και των γύρω περιοχών που εξυπηρετούνται να έχουν αυτές τις υπηρεσίες που οφείλουμε να δώσουμε στους πολίτες.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Σκουρολιάκο.

Κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Σε συνέχεια των όσων ανέφερα στην πρωτολογία μου, επισημαίνω τα εξής: Δεν κλείνουμε τα μάτια. Κατανοούμε τα προβλήματα που δημιουργούνται σε έναν μεγάλο δήμο, όπως είναι ο Δήμος Αχαρνών, και τη συγχώνευση της ΔΟΥ Αχαρνών σε ΑΒ΄ τάξης. Είμαστε σε επαφή με την κοινωνία και τους πολίτες, αντιλαμβανόμενοι τη δυσκολία που θα επιφέρει στους φορολογούμενους η αλλαγή αυτή, μέσω της αναγκαστικής μετακίνησής τους σε άλλες ΔΟΥ, καθώς και το όποιο οικονομικό κόστος επιφέρει αυτή.

Η Κυβέρνησή μας έχει αποδείξει εμπράκτως την πρόθεση αντιμετώπισης προβλημάτων, αυτά που ανακύπτουν και αγγίζουν την καθημερινότητα των απλών πολιτών. Στο πλαίσιο αυτό, λοιπόν, θα αναφέρω τους προβληματισμούς που μας θέσατε στον Διοικητή της Ανεξάρτητης Αρχής Δημοσίων Εσόδων, αναφορικά με το αν στο πλαίσιο εξέτασης σχεδίου αναδιοργάνωσης των ΔΟΥ προτίθεται να συγχωνεύσει κάποιες από τις υπηρεσίες, αλλά και αναφορικά με το αν έχουν εξεταστεί οι επιπτώσεις που θα επιφέρουν αυτές στις κατά τόπους κοινωνίες.

Ενισχύοντας τη σταθερή πρόθεσή μας για βελτίωση των συνθηκών της καθημερινότητας των πολιτών, έχουμε θέσει το εν λόγω ζήτημα, καθώς και τα άλλα παρόμοιας φύσεως, στον Διοικητή της Ανεξάρτητης Αρχής Δημοσίων Εσόδων, ο οποίος είναι αρμόδιος για την οργανωτική υλοποίηση της ψηφιακής ανάπτυξης των υπηρεσιών της ΑΑΔΕ.

Θα επαναθέσουμε στον ίδιο, καθώς και στο Συμβούλιο Διοίκησης της Ανεξάρτητης Αρχής Δημοσίων Εσόδων, την αναστολή των όποιων πιθανών προτάσεων υπάρχουν επί ενός τέτοιου σχεδίου, έως ότου οι φορολογούμενοι θα μπορούν να εξυπηρετούνται άμεσα και με ευκολία από τις ηλεκτρονικές εφαρμογές.

Κλείνοντας, θα πρέπει να τονίσω ότι έχω επαναλάβει πάρα πολλές φορές την αναγκαιότητα για άμεση ψηφιοποίηση των υπηρεσιών της Ανεξάρτητης Αρχής Δημοσίων Εσόδων. Οι εν λόγω υπηρεσίες, όπως παραδείγματος χάριν το τμήμα μητρώου, αντιμετωπίζουν προβλήματα αναφορικά με τον όγκο αδιαχείριστων υποθέσεων και κατ’ επέκταση δημιουργείται ταλαιπωρία στους πολίτες που επιθυμούν να εξυπηρετηθούν. Ως εκ τούτου, θα επαναλάβω για μία ακόμη φορά ότι η αναγκαιότητα ψηφιοποίησης κρίνεται άμεση και επιτακτική, προκειμένου να διευκολύνουμε όλους τους συμπολίτες μας.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Υπουργό.

Κυρίες και κύριοι συνάδελφοι, στο σημείο αυτό θα ήθελα να σας ανακοινώσω την αίτηση άδειας απουσίας ενός συναδέλφου.

Ο Βουλευτής Β΄ Αθήνας της Νέας Δημοκρατίας κ. Κουμουτσάκος ζητεί άδεια ολιγοήμερης απουσίας στο εξωτερικό από 27 Φεβρουαρίου έως και 28 Φεβρουαρίου 2019. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς η Βουλή ενέκρινε τη ζητηθείσα άδεια.

Και τώρα θα αναγνώσω κάποιες από τις επίκαιρες ερωτήσεις που δεν θα συζητηθούν.

Η τρίτη με αριθμό 349/11-2-2019 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδηπρος τον Υπουργό Υγείας,αναφορικά με το ραδιοφάρμακο, δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη. Αιτία: φόρτος εργασίας.

Η ενδέκατη με αριθμό 316/29-1-2019 επίκαιρη ερώτηση δεύτερου κύκλου του Βουλευτή Λακωνίας της Δημοκρατικής Συμπαράταξης κ. Λεωνίδα Γρηγοράκου προς τον Υπουργό Υγείας, με θέμα: «Καθυστερήσεις στη διακομιδή ασθενών από το ΕΚΑΒ σε μονάδες εντατικής θεραπείας λόγω έλλειψης ιατρικού προσωπικού», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη. Αιτία: φόρτος εργασίας.

Η δωδέκατη με αριθμό 332/5-2-2019 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Υγείας, σχετικά με «τα χρόνια προβλήματα της Ψυχιατρικής Κλινικής του Πανεπιστημιακού Γενικού Νοσοκομείου Ηρακλείου (ΠΑΓΝΗ)», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη. Αιτία: φόρτος εργασίας.

Η δέκατη τρίτη με αριθμό 329/4-2-2019 επίκαιρη ερώτηση δεύτερου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδηπρος τον Υπουργό Υγείας, με θέμα: «Δημιουργία Τμήματος Βραχείας Νοσηλείας / Ογκολογικής Κλινικής στο Γενικό Νοσοκομείο Δράμας», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη. Αιτία: φόρτος εργασίας.

Η δέκατη τέταρτη με αριθμό 322/4-2-2019 επίκαιρη ερώτηση δεύτερου κύκλου του Βουλευτή Λάρισας της Δημοκρατικής Συμπαράταξης κ. Κωνσταντίνου Μπαργιώταπρος τον Υπουργό Υγείας, με θέμα: «Υπερκοστολογήσεις με τα χημικοθεραπευτικά σκευάσματα», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη. Αιτία: φόρτος εργασίας.

Η πέμπτη με αριθμό 355/12-2-2019 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτηπρος τον Υπουργό Οικονομικών, σχετικά με την «εκχώρηση της ακίνητης δημόσιας περιουσίας σε Εταιρεία Ακινήτων του Δημοσίου (ΕΤΑΔ) - Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ)», δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου. Αιτία: φόρτος εργασίας.

Η έκτη με αριθμό 350/11-2-2019 επίκαιρη ερώτηση δεύτερου κύκλου του Βουλευτή Αττικής της Νέας Δημοκρατίας κ. Γεωργίου Βλάχουπρος τον Υπουργό Οικονομικών, με θέμα: «Λογαριασμός Επικούρησης της Εθνικής Τράπεζας της Ελλάδος (ΛΕΠΕΤΕ)», δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου. Αιτία: φόρτος εργασίας.

Η όγδοη με αριθμό 351/11-2-2019 επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης κ. Ιωάννη Κουτσούκου προς τον Υπουργό Οικονομικών, με θέμα: «Η σκοπιμότητα και η μεθόδευση της μεταφοράς στο υπερταμείο κατ' απαίτηση των δανειστών πενήντα ενός (51) ακινήτων του δημοσίου στον Δήμο Πύργου», δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου. Αιτία: φόρτος εργασίας.

Η τρίτη με αριθμό 2932/31-10-2018 ερώτηση του κύκλου των αναφορών και ερωτήσεων του Βουλευτή Β΄ Αθηνών της Δημοκρατικής Συμπαράταξης κ. Γεωργίου - Δημητρίου Καρρά προς τον Υπουργό Οικονομικών, με θέμα: «Αποδέσμευση του Δημοτικού Κλειστού Γυμναστηρίου “Νίκης 2ου Λυκείου” Αγίας Βαρβάρας από το υπερταμείο», δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου. Αιτία: φόρτος εργασίας.

Ακόμα, η δέκατη με αριθμό 328/4-2-2019 επίκαιρη ερώτηση δεύτερου κύκλου του Βουλευτή Α΄ Αθηνών της Νέας Δημοκρατίας κ. Βασιλείου Κικίλια προς τον Υπουργό Εθνικής Άμυνας, με θέμα: «Κρίσεις της Ανώτατης Ηγεσίας στις Ένοπλες Δυνάμεις (ΕΔ)», δεν θα συζητηθεί, δεδομένου ότι ο Υπουργός έχει απαντήσει εμπρόθεσμα γραπτώς από τις 12 Φεβρουαρίου 2019 με την υπ’ αριθμόν 5111/29-1-2019 όμοια ως προς τα ζητούμενα ερώτηση του ίδιου Βουλευτή.

Θα συνεχίσω μετά με τα υπόλοιπα κωλύματα. Να προχωρήσουμε στην επόμενη ερώτηση.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, γιατί δεν λέτε και τα υπόλοιπα κωλύματα;

**ΠΡΟΕΔΡΕΥΩΝ (Μάριος Γεωργιάδης):** Σας είπα ότι θα ακολουθήσουν μετά, κύριε Παναγούλη.

**ΕΥΣΤΑΘΙΟΣ ΠΑΝΑΓΟΥΛΗΣ:** Γιατί;

**ΠΡΟΕΔΡΕΥΩΝ (Μάριος Γεωργιάδης):** Να προχωρήσουμε πρώτα με τη διαδικασία, γιατί περιμένουν ήδη συνάδελφοι. Ο κ. Γρηγοράκος, του θα συζητηθεί τώρα η ερώτηση, περιμένει και θα τοποθετηθείτε μετά. Δεν χάνουμε χρόνο.

Προχωρούμε στην έβδομη με αριθμό 339/7-2-2019 επίκαιρη ερώτηση δεύτερου κύκλου του Βουλευτή Λακωνίας της Δημοκρατικής Συμπαράταξης κ. Λεωνίδα Γρηγοράκου προς τον Υπουργό Υγείας, με θέμα: «Οριακή η κατάσταση στο Εθνικό Σύστημα Υγείας».

Κύριε συνάδελφε, έχετε δύο λεπτά για την πρωτολογία σας.

**ΛΕΩΝΙΔΑΣ ΓΡΗΓΟΡΑΚΟΣ:** Ευχαριστώ πολύ, κύριε Πρόεδρε.

Ανακοινώσατε προηγουμένως την αναβολή της επίκαιρης ερώτησής μου για το ΕΚΑΒ, οπότε έχουμε την ευκαιρία –νομίζω- να τα συζητήσουμε μαζί, κύριε Υπουργέ, σήμερα όλα αυτά.

**ΑΝΔΡΕΑΣ ΞΑΝΘΟΣ (Υπουργός Υγείας):** Άμα προλάβουμε.

**ΛΕΩΝΙΔΑΣ ΓΡΗΓΟΡΑΚΟΣ:** Το λέω επειδή έχει αναβληθεί πάρα πολλές φορές από τον κ. Πολάκη η απάντηση στην ερώτησή μου. Εδώ και πέντε μήνες δεν έρχεται να απαντήσει στην ερώτηση. Δεν πειράζει. Πάντως εγώ σας ευχαριστώ πολύ που είστε σήμερα εδώ να συζητήσουμε το θέμα της υγείας, το οποίο είναι πολύ επίκαιρο και πραγματικά έχει ανησυχήσει ο κόσμος και με τη γρίπη που υπάρχει αυτές τις μέρες.

Το σύστημα είναι ανοιχτό σε πληγές. Υπάρχει πλήρης αποδιοργάνωση, κύριε Υπουργέ, στην επείγουσα ιατρική. Υπάρχουν πάρα πολλές ελλείψεις στις μονάδες εντατικής θεραπείας. Κάθε μέρα περίπου υπάρχουν πενήντα κρεβάτια στο ΕΚΑΒ για αναμονή. Τα ασθενοφόρα του ΕΚΑΒ είναι ανά βάρδια πενήντα με εξήντα, όταν κάποτε, τις προηγούμενες εποχές, ήταν ογδόντα, ενενήντα και εκατό. Η αργοπορία του ΕΚΑΒ να φτάσει στον τόπο του ατυχήματος είναι πάρα πολύ μεγάλη.

Βέβαια, υπάρχουν και όλα αυτά που βλέπει κανείς κάθε μέρα στον ημερήσιο Τύπο. Πριν από λίγο είδαμε ότι πέθανε μια δεκαπεντάχρονη σε μια προνοιακή μονάδα της Βούλας λόγω έλλειψης γιατρών. Βλέπουμε ότι στα δημόσια νοσοκομεία οι ελλείψεις αγγίζουν τις εξίμισι χιλιάδες. Οι κενές θέσεις στο σύνολο του Εθνικού Συστήματος Υγείας είναι είκοσι χιλιάδες.

Ο άσχημος χειμώνας που έπληξε φέτος την Ελλάδα μάς έφερε την έξαρση της γρίπης. Διαβάζουμε ότι μέχρι χθες είχαμε εβδομήντα τέσσερις συνανθρώπους μας νεκρούς. Η πρωτοβάθμια φροντίδα υγείας είναι πιο αδύναμη από ποτέ. Υπάρχουν χίλιοι διακόσιοι συμβεβλημένοι οικογενειακοί γιατροί για έντεκα εκατομμύρια πολίτες. Η Ελλάδα κατέχει τη δεύτερη θέση στη μαύρη λίστα της Ευρώπης όσον αφορά τις λοιμώξεις. Από τις λειτουργούσες κλίνες στις ΜΕΘ εκατόν είκοσι περίπου έχουν νοικιαστεί από τον ιδιωτικό τομέα, ενώ παραμένουν εκατόν πενήντα κλίνες κλειστές. Η επείγουσα ιατρική περνάει δύσκολες στιγμές, διότι δεν υπάρχουν γιατροί στα νοσοκομεία τα βράδια ή την ημέρα να μεταφέρουν τους ασθενείς στις μονάδες εντατικής θεραπείας.

Έτσι, λοιπόν, βλέπουμε ότι ένα σύστημα πραγματικά είναι σε μια πολύ δύσκολη κατάσταση. Καταλαβαίνω τα οικονομικά της χώρας, αλλά η υγεία είναι ένα αγαθό το οποίο οφείλουμε πάρα πολύ να το προστατεύουμε όλοι μας.

Τέλος, στα δημόσια νοσοκομεία βλέπει κανείς ότι υπάρχουν αξιοσημείωτα ληξιπρόθεσμα χρέη, ενώ βλέπουμε ότι υπάρχει μια υπερφορολόγηση των Ελλήνων πολιτών και υπάρχει υπερπλεόνασμα. Τα νοσοκομεία έχουν πάρα πολλά ληξιπρόθεσμα.

Ποιος είναι ο προγραμματισμός του Υπουργείου για την άμεση αντιμετώπιση των προβλημάτων που πλήττουν το Εθνικό Σύστημα Υγείας και τους πολίτες της χώρας; Σε ποιες ενέργειες προτίθεστε να προβείτε εσείς για την επείγουσα κάλυψη των αναγκών σε προσωπικό, προκειμένου να λειτουργούν αξιοπρεπώς και με ασφάλεια οι υγειονομικές δομές; Σε ποιες ενέργειες προτίθεστε να προχωρήσετε για την άμεση αντιμετώπιση των καθυστερήσεων στη διακομιδή από το ΕΚΑΒ των βαρέως πασχόντων στις διαθέσιμες κλίνες των ΜΕΘ λόγω έλλειψης ιατρικού προσωπικού, αλλά και στα επείγοντα των νοσοκομείων; Γιατί πριν από μια εβδομάδα έτυχε ένας συνάνθρωπός μας να με πάρει τηλέφωνο, φίλος, και είχε πέσει στον δρόμο η πεθερά του. Πήρα μάλιστα στο ΕΚΑΒ εγώ ο ίδιος τηλέφωνο. Το ασθενοφόρο έκανε να πάει τρεις ώρες, γιατί είχε –λέει- πάρα πολλή κίνηση και είχε έλλειψη ασθενοφόρων.

Όπως καταλαβαίνετε, είναι μια ζοφερή εικόνα του Εθνικού Συστήματος Υγείας. Θέλω κάποιες απαντήσεις. Πιστεύω ότι δεν μπορέσατε να τα λύσετε εσείς τα προβλήματα, ούτε κανείς μπορεί να λύσει το πρόβλημα της Ελλάδος. Υπήρχαν και τα προηγούμενα χρόνια, βέβαια, πολλές ελλείψεις, αλλά τώρα, που λέτε ότι βγήκαμε από το μνημόνιο και ότι είστε πιο ελεύθεροι να κάνετε προσλήψεις, αλλά και να δώσετε περισσότερες επιχορηγήσεις στο Εθνικό Σύστημα Υγείας, θα ήθελα να μου πείτε ή να με ενημερώσετε για όλα αυτά που σας ρώτησα.

Σας ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Γρηγοράκο.

Κύριε Υπουργέ, έχετε τον λόγο για τρία λεπτά.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, όπως καταλαβαίνετε, τώρα στην ουσία αυτό είναι αντικείμενο μιας επίκαιρης επερώτησης, δηλαδή η συνολική συζήτηση για τα προβλήματα υγείας στη χώρα, για τις ανεπάρκειες του συστήματος και για τη δυσκολία που υπάρχει όσον αφορά την κάλυψη των αναγκών σε ανθρώπινο δυναμικό. Θέλει πολύ εκτεταμένη συζήτηση, όχι μόνο να συζητήσουμε τα προβλήματα -γιατί προφανώς προβλήματα υπάρχουν-, αλλά και για να παρουσιάσουμε ένα σχέδιο σταδιακής –προφανώς- κάλυψης αυτών των αναγκών και αντιμετώπισης των προβλημάτων.

Αυτό που ισχυρίζομαι, αγαπητοί συνάδελφοι, είναι ότι ήδη μέσα στην κρίση, ήδη μέσα στο μνημόνιο νομίζω ότι έχουμε δώσει ένα πολύ σαφές στίγμα και ένα δείγμα γραφής για το πώς προσεγγίζουμε τα θέματα της υγείας.

Θεωρώ ότι με τις παρεμβάσεις που κάναμε καταφέραμε, πρώτον, να διασφαλίσουμε την καθολική πρόσβαση των πολιτών χωρίς διακρίσεις στο σύστημα υγείας, στην ιατροφαρμακευτική περίθαλψη και δεύτερον, να κινητοποιήσουμε τους διαθέσιμους πόρους, ανθρώπινους και υλικούς, αυτή την περίοδο. Και οφείλω να σας πω ότι δεν ήταν λίγοι. Αθροιστικά οι προκηρύξεις μόνιμων εργαζομένων, γιατρών και υπόλοιπου προσωπικού, που έχουν δρομολογηθεί αυτή την περίοδο είναι περίπου οκτώμισι με εννέα χιλιάδες. Είναι μια σημαντική ενίσχυση αυτή και μία αιμοδότηση του συστήματος πολύ κρίσιμη σε μία περίοδο περιορισμών. Βεβαίως αποχώρησαν και άνθρωποι αυτά τα χρόνια, αλλά από το 2016 και μετά το ισοζύγιο είναι σαφέστατα θετικό.

Επίσης, όσον αφορά τη χρηματοδότηση των νοσοκομείων, αν δείτε την ενίσχυση των λειτουργικών δαπανών στο πρώτο μεσοπρόθεσμο που διαχειριστήκαμε το 2015 - 2018 και στο δεύτερο μεσοπρόθεσμο, δηλαδή 2019-2022, αθροιστικά η προσαύξηση στους κλειστούς προϋπολογισμούς είναι περίπου 1,1 δισ. Είναι πολύ σημαντική ενίσχυση σε περίοδο λιτότητας.

Όσον αφορά τώρα τα πολύ έτσι χοντρά και κραυγαλέα θέματα τα οποία θέσατε, τα οποία βεβαίως θέλουν πολύ πιο αναλυτικές απαντήσεις, θα αναφερθώ συγκεκριμένα στο θέμα της επείγουσας ιατρικής. Νομίζω πως το γνωρίζετε ότι σε αυτόν τον τομέα έχει δοθεί ιδιαίτερη έμφαση αυτή την περίοδο. Έχουμε προκηρύξει πάνω από πεντακόσιες θέσεις μονίμων ειδικευμένων γιατρών του ΕΣΥ στοχευμένα για τα ΤΕΠ όλης της χώρας. Είναι σε διαδικασία αξιολόγησης. Ήδη ορισμένες υγειονομικές περιφέρειες έχουν ολοκληρώσει τις κρίσεις και έρχονται στο Υπουργείο σιγά-σιγά προς υπογραφή οι διορισμοί των συναδέλφων. Νομίζω ότι μέσα στους επόμενους μήνες θα έχουμε ενισχύσει πολύ αποτελεσματικά την πρώτη γραμμή άμυνας του συστήματος και δεν θα είναι υπόθεση μόνο των ειδικευόμενων ή της επικουρικής συμβολής των ειδικευμένων γιατρών των κλινικών η διαχείριση του μεγάλου όγκου περιστατικών που προσέρχονται στα ΤΕΠ ειδικά στις μέρες εφημερίας εδώ στο Λεκανοπέδιο.

Όσον αφορά τις κλειστές κλίνες εντατικής, αυτό είναι ένα διαχρονικό πρόβλημα, το ξέρετε πάρα πολύ καλά. Τα νούμερα τα οποία έχετε στην ερώτηση δεν είναι ακριβή, πρέπει να δείτε λίγο καλύτερα τις πηγές σας. Δεν είναι τετρακόσια είκοσι τα ενεργά κρεβάτια εντατικής στη χώρα, είναι πεντακόσια πενήντα δύο. Είναι πολύ λιγότερα τα κλειστά κρεβάτια από κάθε φορά, είναι μόνο εξήντα τρία αυτή τη στιγμή. Βεβαίως και με τη συνδρομή κλινών και από ιδιωτικές κλινικές, αν χρειαστεί, -τώρα συζητάμε αυτή την περίοδο να αξιοποιήσουμε και τις κλίνες εντατικής των στρατιωτικών νοσοκομείων- προσπαθούμε να έχουμε την πληρέστερη δυνατή κάλυψη των αναγκών των ανθρώπων.

Επίσης, πρέπει να ξέρετε ότι έχουμε προκηρύξει διακόσιες δώδεκα, όλες τις κενές οργανικές θέσεις σε μονάδες εντατικής θεραπείας και σε μονάδες εντατικής νοσηλείας νεογνών. Από αυτούς οι εκατόν πενήντα τέσσερις έχουν ήδη διοριστεί. Και γι’ αυτό η διαχείριση των αναγκών που έχουν προκύψει και λόγω της γρίπης που είναι σε επιδημική έξαρση αυτή την περίοδο και στη χώρα μας, όπως και σε όλη την Ευρώπη, νομίζω ότι σε γενικές γραμμές είναι ικανοποιητική και οι άνθρωποι που πραγματικά έχουν ανάγκη εντατικής νοσηλείας σε γενικές γραμμές γρήγορα και αποτελεσματικά αντιμετωπίζονται.

Βεβαίως, υπάρχει το μεγάλο θέμα των δημόσιων δαπανών υγείας. Η αλήθεια είναι ότι είναι πολύ χαμηλές, το έχουμε πει πάρα πολλές φορές. Το στοίχημα της νέας περιόδου, που σωστά είπατε ότι δίνει περισσότερες δυνατότητες, αλλά βεβαίως υπάρχουν και περιορισμοί, είναι πρώτον, να αμβλύνουμε ανισότητες που υπάρχουν ακόμα και βεβαίως να έχουμε και μια σταδιακή υποχώρηση της λιτότητας. Ή μάλλον να το πω αλλιώς: πρέπει να πάμε σταδιακά σε μία προσπάθεια σύγκλισης με τους μέσους ευρωπαϊκούς όρους, από τους οποίους απέχουμε πάρα πολύ.

Φέτος καταφέραμε να ενισχύσουμε τον προϋπολογισμό του Υπουργείου Υγείας κατά 162 εκατομμύρια ευρώ σε σχέση με το 2018. Δηλαδή, συγκεκριμένα, από 8,956 δισεκατομμύρια ευρώ αυξήθηκαν σε 9,118 δισεκατομμύρια ευρώ οι συνολικές δημόσιες δαπάνες υγείας του κρατικού προϋπολογισμού και του προϋπολογισμού του ΕΟΠΥΥ. Δεν είναι επαρκείς για να καλύψουμε με πληρότητα τις ανάγκες της χώρας μας. Νομίζω ότι χρειάζεται μία σοβαρή προσπάθεια κι ένας σοβαρός σχεδιασμός, ειδικά όσον αφορά το ανθρώπινο δυναμικό. Θα είμαστε σε θέση τις επόμενες μέρες να παρουσιάσουμε ένα πλάνο, σε βάθος τετραετίας, για την προκήρυξη μόνιμων θέσεων και γιατρών και υπόλοιπου προσωπικού.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κύριε Γρηγοράκο, έχετε τον λόγο.

**ΛΕΩΝΙΔΑΣ ΓΡΗΓΟΡΑΚΟΣ:** Κύριε Υπουργέ, σας άκουσα καλοπροαίρετα. Ξέρω ότι δεν μπορούν να λυθούν τα προβλήματα, αλλά για άλλη μια φορά μπήκατε κι εσείς στον πειρασμό να μας πείτε πάλι για προκηρύξεις. Μας είπατε για οκτώμισι χιλιάδες προσλήψεις. Εάν θυμάμαι από τα προηγούμενα χρόνια, έχετε προκηρύξει περίπου είκοσι χιλιάδες. Δεν έχει γίνει καμμία πρόσληψη, κύριε Υπουργέ.

**ΑΝΔΡΕΑΣ ΞΑΝΘΟΣ (Υπουργός Υγείας):** Καμμία πρόσληψη;

**ΛΕΩΝΙΔΑΣ ΓΡΗΓΟΡΑΚΟΣ:** Θα μου απαντήσετε.

Και οι οκτώμισι χιλιάδες προκηρύξεις θα γίνουν το προσεχές χρονικό διάστημα, όντας, σε προεκλογική περίοδο. Ξέρετε ότι αυτές οι προκηρύξεις δεν πρόκειται να τελειώσουν, τουλάχιστον με τις διαδικασίες που υπάρχουν μέσω των διαφόρων επιτροπών, μετά από έξι-οκτώ μήνες.

Εγώ θέλω να σας πω το εξής. Σας είχα κάνει μία ερώτηση, την οποία βέβαια είχα κάνει πριν καιρό. Είχαμε τριακόσιους πενήντα-τετρακόσιους γιατρούς οι οποίοι συνταξιοδοτήθηκαν τον Δεκέμβρη του 2018. Είχαμε αυτούς τους γιατρούς οι οποίοι έπρεπε να αποφασίσουν στο τέλος τι θα κάνουν με την πρωτοβάθμια φροντίδα υγείας, περίπου οκτακόσιοι, οι οποίοι και αυτοί έφυγαν, γιατί και αυτοί στήριζαν τις δομές υγείας, ειδικά στην Αθήνα και στα μεγάλα νοσοκομεία αλλά και στην επαρχία.

Ξέρετε καλά, γιατί είστε γιατρός. Πηγαίνετε στα νοσοκομεία, πηγαίνετε στον «Ευαγγελισμό», να δείτε τι γίνεται σε μία κλινική. Θα δείτε έναν συντονιστή διευθυντή, αν υπάρχει, θα υπάρχουν πέντε-έξι διευθυντές και κάνα δυο-τρεις επιμελητές Α΄. Υπάρχουν μόνο στρατηγοί, κύριε Υπουργέ, και υπήρχαν και τα προηγούμενα χρόνια. Εμείς θέλουμε επιμελητές Α΄ και επιμελητές Β΄ για να μπορέσει το σύστημα να ξαναβρεί τον ρυθμό του. Με αυτά που κάνετε δεν μπορεί να βρει τον ρυθμό του. Φεύγουν, μεγάλωσαν οι γιατροί.

Και ξέρετε τι έχει γίνει τώρα; Αυτό το επιστημονικό κενό θα το δούμε σε πολύ σύντομο χρονικό διάστημα. Είναι όλοι οι γιατροί εξήντα-εξήντα πέντε χρόνων, είναι κουρασμένοι. Είναι γερασμένο το σύστημα και από γιατρούς και από νοσηλευτικό προσωπικό και διοικητικό προσωπικό. Δεν έχουμε και ειδικευόμενους. Δεν μπορούν κι αυτοί να κάνουν την εκπαίδευσή τους, και θα υπάρξει ένα μεγάλο επιστημονικό κενό.

Σας λέω μόνο ότι είχα δουλέψει σε ένα ειδικό τμήμα της «Σωτηρίας» για δεκαεπτά χρόνια, στο Κέντρο Αναπνευστικής Ανεπάρκειας και Ανάνηψης και η μονάδα εντατικής θεραπείας ήταν η πρώτη και η μόνη μονάδα εντατικής θεραπείας στην Ελλάδα, από την αείμνηστη κ. Μακριώτη, από το 1953, όταν αντιμετωπίσαμε την πολιομυελίτιδα τότε και μετά τους τέτανους κι όλα αυτά τα νοσήματα εκείνης της εποχής. Σήμερα αυτό το κέντρο στο Νοσοκομείο «Σωτηρία», το οποίο είναι πρότυπο ανά τον κόσμο, κινδυνεύει να κλείσει λόγω του ότι δεν υπάρχουν γιατροί. Δεν υπάρχουν γιατροί εντατικολόγοι, δεν υπάρχουν γιατροί να στηρίξουν αυτή τη δομή, τη σπουδαία και ιστορική δομή της Ελλάδος.

Θέλω να σας πω λοιπόν ότι είναι το πιο κακοραμμένο «μπάλωμα» στο ΕΣΥ, έτσι όπως γίνεται η πρόσληψη των επικουρικών γιατρών. Αυτόν τον καιρό προσπαθείτε να κάνετε κάτι. Εγώ, λοιπόν, να σας πω μία πρόταση. Δεν αντιπροσωπεύω, βέβαια, όλη την Αντιπολίτευση, αλλά μπορούμε να συνεννοηθούμε σε αυτό. Όσοι γιατροί επικουρικοί υπάρχουν στο σύστημα και το υπηρετούν την τελευταία τριετία, να αναλάβουν μόνιμες θέσεις στο Εθνικό Σύστημα Υγείας μετά από κρίση, για να μπορέσει το σύστημα να προχωρήσει. Ας τους εντάξουμε απευθείας, λοιπόν, αυτούς τους ανθρώπους οι οποίοι είναι στο σύστημα, θέλουν να είναι στο σύστημα, να τους αξιολογήσουμε -με κρίση είπα, δεν θα πάρουν τις θέσεις έτσι-, για να μπορέσουμε να ξεπεράσουμε τις μεγάλες ανεπάρκειες του Εθνικού Συστήματος Υγείας.

Και να μη φοβόμαστε τον ιδιωτικό τομέα, κύριε Υπουργέ. Είδα ότι προτίθεστε να αυξήσετε τα κρεβάτια των μονάδων εντατικής θεραπείας μέσω του ιδιωτικού τομέα. Κάντε το. Ο ιδιωτικός τομέας πρέπει να συνεπικουρεί το Εθνικό Σύστημα Υγείας, όπως και το Εθνικό Σύστημα Υγείας πρέπει να δίνει τα καλά που έχει στον ιδιωτικό τομέα. Θέλουμε συνεργασία Εθνικού Συστήματος Υγείας και ιδιωτικού τομέα. Αυτό δεν είναι κακό, όταν ασχολούμαστε με την υγεία του Έλληνα πολίτη.

Και νομίζω ότι πρέπει να προχωρήσουμε και σε αυτό, για να μπορέσουμε να δούμε τα ράντσα του «Αττικόν» να μειώνονται, του «Σωτηρία» να μειώνονται, να μη βλέπουμε κρεβάτια στους διαδρόμους με διασωληνωμένους ασθενείς, να μην υπάρχουν δέκα, δεκαπέντε, πενήντα ασθενείς την ημέρα διασωληνωμένοι σε δωμάτια νοσοκομείων και να μην μπορούμε να δώσουμε λύση. Δεν είναι σωστό για κανέναν μας. Είναι ντροπή για το εθνικό σύστημα υγείας. Είναι ντροπή για την Ελλάδα.

Πρέπει να βρούμε μαζί τις λύσεις. Εμείς σας δίνουμε το καλό χέρι της βοήθειας. Προχωρήστε και θα μας βρείτε συμπαραστάτες.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Γρηγοράκο.

Τον λόγο έχει ο κύριος Υπουργός.

**ΑΝΔΡΕΑΣ ΞΑΝΘΟΣ (Υπουργός Υγείας):** Εκτιμώ ότι πραγματικά υπάρχει πρόθεση θετικής -ας πούμε- συμβολής και δημιουργικής κριτικής.

Εγώ ποτέ αυτή την περίοδο δεν προσπάθησα να ωραιοποιήσω τα πράγματα. Εξακολουθούν να είναι δύσκολα. Αυτό, όμως, το αφήγημα ότι τα πράγματα πάνε από το κακό στο χειρότερο δεν ισχύει και το ξέρετε πάρα πολύ καλά.

Τα νοσοκομεία, αυτή την περίοδο με περισσότερες δυσκολίες, και τα κέντρα υγείας και συνολικά η δημόσια περίθαλψη έχουν στηριχθεί και μάλιστα εν μέσω κρίσης. Και παρακαλώ μην αμφισβητείτε τα νούμερα. Έχουμε προκηρύξει δύο χιλιάδες επτακόσιες εξήντα θέσεις μόνιμων γιατρών του ΕΣΥ, επιμελητών Β΄ -σωστά λέτε ότι χρειάζεται αιμοδότηση το σύστημα με νέους γιατρούς- και ενεργοποιήσαμε και εξακόσιες εξήντα θέσεις από παλιές προκηρύξεις από τα τέλη της δεκαετίας του 2000, που είχαν «παγώσει» στα πρώτα μνημονιακά χρόνια. Το άθροισμα είναι τρεις χιλιάδες τετρακόσιες. Απ’ αυτές, δυστυχώς, μόνο οι μισές έχουν ολοκληρωθεί και έχουν αναλάβει υπηρεσία. Έχουν αναλάβει υπηρεσία χίλιοι επτακόσιοι μόνιμοι γιατροί ΕΣΥ αυτά τα χρόνια.

Και υπηρετούν βεβαίως αυτή την περίοδο πάνω από δυόμισι χιλιάδες επικουρικοί γιατροί, οι οποίοι κατ’ αρχάς προσφέρουν εξαιρετική εργασία, καλύπτουν τεράστιες ανάγκες σίγουρα και σίγουρα είναι μία εμβαλωματική λύση.

Επιτρέψτε μου, όμως, να πω ότι μετά από μία περίοδο πολύ μεγάλης εγκατάλειψης και περικοπής και αποδιοργάνωσης του συστήματος υγείας, και τα «μπαλώματα» έχουν μεγάλη αξία, όταν είχε προηγηθεί ένα συστηματικό ξήλωμα του συστήματος υγείας για πολλά χρόνια, με μηδενικές προσλήψεις και με δραματική περικοπή των πόρων. Από το 2015 και μετά σταμάτησαν οι περικοπές στις λειτουργικές δαπάνες και έχουμε μία οριακή ενίσχυση κάθε χρόνο, όπως σας είπα προηγουμένως.

Το θέμα των επικουρικών γιατρών ξέρετε πάρα πολύ καλά ότι δεν μπορεί να λυθεί με αυτόματη μονιμοποίησή τους.

**ΛΕΩΝΙΔΑΣ ΓΡΗΓΟΡΑΚΟΣ:** Με κρίση.

**ΑΝΔΡΕΑΣ ΞΑΝΘΟΣ (Υπουργός Υγείας):** Προσέξτε. Δεν μπορεί να υπάρχει ατομική κρίση. Η πρόσληψη των γιατρών στο δημόσιο σύστημα υγείας, κύριε Γρηγοράκο -το ξέρετε πάρα πολύ καλά, έχετε χρηματίσει Αναπληρωτής Υπουργός Υγείας- ξέρετε ότι γίνεται με ανοικτή προκήρυξη, που μπορεί να βάλει χαρτιά ο καθένας. Αυτό θα κάνουμε. Και είναι ανάγκη σήμερα, καθώς οι θέσεις μακροχρονίως καλύπτονται -άρα καλύπτουν πάγιες και διαρκείς ανάγκες- από επικουρικούς γιατρούς. Ένα μεγάλο κομμάτι από τις προσλήψεις στα αμέσως επόμενα χρόνια -όχι μαζικά, γιατί δεν έχουμε αυτή τη δυνατότητα, γιατί έχουμε όριο στο πόσες προσλήψεις θα γίνουν με βάση το 1 προς 1, στη δημόσια διοίκηση συνολικά, αλλά το 1 προς 1 μάς βοηθάει, γιατί φέτος θα έχουμε ένα περιθώριο περίπου εννέα χιλιάδων προσλήψεων στο δημόσιο- θα πάει και στον χώρο της υγείας. Αυτές τις μέρες ολοκληρώνουμε τις συνεννοήσεις με το Υπουργείο Διοικητικής Μεταρρύθμισης.

Η αγωνία μας, λοιπόν, είναι να διασφαλίσουμε ότι οι θέσεις που καλύπτουν αυτοί οι συνάδελφοί μας, θα μπορούν να προκηρυχθούν στα επόμενα χρόνια και να τις διεκδικήσουν με βάση την προϋπηρεσία τους και με βάση τα προσόντα τους, όπως το κάναμε και για το υπόλοιπο επικουρικό προσωπικό, το οποίο ήταν σε επανειλημμένες παρατάσεις. Και αυτές τις μέρες βγαίνει μία προκήρυξη χιλίων εκατόν δεκαέξι μονίμων εργαζομένων που αντιστοιχούν στις θέσεις που καλύπτουν οι εργαζόμενοι αυτοί, που είναι σε συνεχή παράταση, στο λοιπό επικουρικό προσωπικό. Και αυτή, όμως, είναι μία ανοικτή προκήρυξη. Και πιστεύουμε ότι επειδή ακριβώς οι άνθρωποι αυτοί έχουν πολλαπλά χρόνια εμπειρίας και προϋπηρεσίας στο σύστημα, θα μπορέσουν να καταλάβουν αυτές τις θέσεις.

Εξακολουθώ να λέω το εξής: Το σύστημα υγείας, παρά τα προβλήματά του και παρά τις ανοικτές πληγές του λόγω της κρίσης, προσφέρει αξιόπιστες υπηρεσίες. Και νομίζω ότι δεν περιποιεί τιμή κυρίως στο προσωπικό του συστήματος υγείας να υπάρχει μία τάση -ας πούμε- κινδυνολογίας και καταστροφολογίας. Δεν λέω ότι κάνετε εσείς αυτό το πράγμα σήμερα

Αλλά πραγματικά νομίζω ότι αυτό που χρειάζεται είναι να εμπιστευτεί ο κόσμος τη δημόσια περίθαλψη και να ξέρει -και νομίζω ότι το ξέρουν πολύ καλά αυτοί που έχουν σοβαρό πρόβλημα υγείας- ότι μπορεί να ταλαιπωρηθεί, μπορεί να υπάρχουν αναμονές και ιδιαίτερα στα ΤΕΠ των μεγάλων νοσοκομείων στην ώρα της εφημερίας, αλλά ότι η φροντίδα που θα του παρασχεθεί είναι υψηλής ποιότητας. Έχουμε εξαιρετικό ανθρώπινο δυναμικό στο σύστημα υγείας.

Προσπαθούμε τώρα να καλύψουμε κενά και διαρθρωτικά του ελλείμματα, όπως είναι στην πρωτοβάθμια φροντίδα και όπως είναι στη φροντίδα μετά το νοσοκομείο. Εννοώ την αποκατάσταση-αποθεραπεία, όπου αυτή την περίοδο στοχεύουμε να ενισχύσουμε τα υπάρχοντα ΚΕΦΙΑΠ και να αυξήσουμε κατά εκατόν πενήντα τις δημόσιες κλίνες αποκατάστασης, οι οποίες πραγματικά είναι πάρα πολύ ανεπαρκείς σήμερα.

Στην πρωτοβάθμια φροντίδα έχουμε έναν νέο θεσμό ο οποίος είναι σε εξέλιξη. Δεν είχαμε θεσμό οικογενειακού ιατρού, κύριε Γρηγοράκο. Είχαμε ένα μοντέλο χρεοκοπημένο το οποίο έκλεισε τον κύκλο του από τα πολυϊατρεία του ΙΚΑ και είχαμε και ένα μοντέλο συμβάσεων το οποίο επίσης δεν εξυπηρετούσε τον κόσμο, το μοντέλο των διακοσίων επισκέψεων που τέλειωναν τις πρώτες ημέρες του μήνα και ο κόσμος πλήρωνε από την τσέπη του.

Έχουμε, λοιπόν, ένα νέο μοντέλο τώρα, μια νέα φιλοσοφία, μια πιο ολιστική φροντίδα των αναγκών του ανθρώπου με έμφαση στην πρόληψη, στην αγωγή υγείας, στη φροντίδα σε επίπεδο οικογένειας και κοινότητας. Είναι μια νέα κουλτούρα αυτή. Είναι ένα μεγάλο στοίχημα από το οποίο, επιτρέψτε μου να πω, κρίνεται και η μακροοικονομική βιωσιμότητα του συστήματος, αλλά και η ποιότητα των υπηρεσιών που παρέχει.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κυρίες και κύριοι συνάδελφοι, σε αυτό το σημείο επιτρέψτε μου να σας ανακοινώσω τις επίκαιρες ερωτήσεις, για τις οποίες υπάρχει η σχετική επιστολή από τον Γραμματέα της Κυβέρνησης, κ. Καϊδατζή, που δεν θα συζητηθούν.

Η δεύτερη με αριθμό 366/18-2-2019 επίκαιρη ερώτηση πρώτου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς την Υπουργό Προστασίας του Πολίτη, με θέμα: «Απογοητευτική η κατάσταση στην ομάδα “ΔΙΑΣ” Πειραιά», δεν θα συζητηθεί λόγω κωλύματος της Υπουργού Προστασίας του Πολίτη κ. Όλγας Γεροβασίλη, εξαιτίας του ότι θα βρίσκεται σε κυβερνητική αποστολή εκτός Αθηνών.

Η πρώτη με αριθμό 365/18-2-2019 επίκαιρη ερώτηση δευτέρου κύκλου του Βουλευτή Αττικής της Νέας Δημοκρατίας κ. Γεωργίου Βλάχουπρος την ΥπουργόΠροστασίας του Πολίτη,με θέμα: «Αποσπάσεις αστυνομικών από τα τμήματα της νοτιοανατολικής Αττικής για την ενίσχυση της Διεύθυνσης Αστυνομικών Επιχειρήσεων Αττικής (ΜΑΤ)», δεν θα συζητηθεί λόγω κωλύματος της Υπουργού Προστασίας του Πολίτη κ. Όλγας Γεροβασίλη, εξαιτίας του ότι θα βρίσκεται σε κυβερνητική αποστολή εκτός Αθηνών.

Η δεύτερη με αριθμό 367/18-2-2019 επίκαιρη ερώτηση δευτέρου κύκλου του Ανεξάρτητου Βουλευτή Μεσσηνίας κ. Δημητρίου Κουκούτσηπρος την Υπουργό Προστασίας του Πολίτη,με θέμα: «Η αύξηση της εγκληματικότητας των Ρομά στην περιοχή της Μεσσηνίας έχει ξεπεράσει κάθε όριο», δεν θα συζητηθεί λόγω κωλύματος της Υπουργού Προστασίας του Πολίτη κ. Όλγας Γεροβασίλη, εξαιτίας του ότι θα βρίσκεται σε κυβερνητική αποστολή εκτός Αθηνών.

Η τέταρτη με αριθμό 338/7-2-2019 επίκαιρη ερώτηση δευτέρου κύκλου του Βουλευτή Β΄ Αθηνών της Δημοκρατικής Συμπαράταξης κ. Γεωργίου -Δημητρίου Καρρά προς την Υπουργό Προστασίας του Πολίτη, με θέμα: «Ανεπαρκής αστυνόμευση – Υψηλή εγκληματικότητα στους δήμους της δυτικής Αθήνας», δεν θα συζητηθεί λόγω κωλύματος της Υπουργού Προστασίας του Πολίτη κ. Όλγας Γεροβασίλη, εξαιτίας του ότι θα βρίσκεται σε κυβερνητική αποστολή εκτός Αθηνών.

Η ένατη με αριθμό 344/11-2-2019 επίκαιρη ερώτηση δευτέρου κύκλου του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούληπρος την Υπουργό Προστασίας του Πολίτη,με θέμα: «Με χημικά και τραμπουκισμούς προσπάθησαν να διαλύσουν το ειρηνικό παλλαϊκό συλλαλητήριο για τη Μακεδονία στο Σύνταγμα», δεν θα συζητηθεί λόγω κωλύματος της Υπουργού Προστασίας του Πολίτη κ. Όλγας Γεροβασίλη, εξαιτίας του ότι θα βρίσκεται σε κυβερνητική αποστολή εκτός Αθηνών.

Η δέκατη πέμπτη με αριθμό 299/28-1-2019 επίκαιρη ερώτηση δευτέρου κύκλου του Βουλευτή Σερρών της Δημοκρατικής Συμπαράταξης κ. Μιχαήλ Τζελέπηπρος την Υπουργό Προστασίας του Πολίτη, με θέμα: «Αυξημένη η παραβατικότητα στον Νομό Σερρών και υποστελεχωμένη η Διεύθυνση Αστυνομίας Σερρών», δεν θα συζητηθεί λόγω κωλύματος της Υπουργού Προστασίας του Πολίτη κ. Όλγας Γεροβασίλη, εξαιτίας του ότι θα βρίσκεται σε κυβερνητική αποστολή εκτός Αθηνών.

Η πρώτη με αριθμό 1867/25-9-2018 ερώτηση του κύκλου των αναφορών και ερωτήσεων του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδηπρος τον Υπουργό Οικονομικών,με θέμα: «Προστασία του παραδοσιακού οικισμού-ιστορικού τόπου Κάμπου Χίου και των περιβολιών του από την υπέρμετρη φορολόγηση και την οικοπεδοποίηση», δεν θα συζητηθεί σε συνεννόηση της αρμόδιας Υφυπουργού με τον Βουλευτή.

Τέλος, η δέκατη έκτη με αριθμό 262/9-1-2019 επίκαιρη ερώτηση δευτέρου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική ανάγκη αυξήσεως της στρατιωτικής θητείας», δεν θα συζητηθεί.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τέσσερις εκπαιδευτικοί συνοδοί τους από το 6ο Γυμνάσιο Κέρκυρας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα ήθελα να ενημερώσω τους μαθητές ότι παρακολουθούν τη σχετική συνεδρίαση που αφορά την συζήτηση των επίκαιρων ερωτήσεων. Γι’ αυτό τον λόγο και βλέπετε λίγους Βουλευτές μέσα στην Αίθουσα της Ολομέλειας, οι οποίοι ρωτούν τον εκάστοτε Υπουργό για κάποιο θέμα που είναι της επικαιρότητας.

Στη φάση στην οποία βρισκόμαστε, ο Υπουργός Υγείας είναι εδώ για να απαντήσει για θέματα υγείας.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Παναγούλη, έχετε τον λόγο.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, δεν θα ερχόμουν στη Βουλή, αν πράγματι η κ. Γεροβασίλη είχε κυβερνητική αποστολή. Μία παροιμία, όπως όλοι ξέρουμε, λέει: «Αγαπάει ο Θεός τον κλέφτη, αλλά αγαπάει και τον νοικοκύρη». Η κ. Γεροβασίλη προτίμησε σήμερα να μην έρθει να απαντήσει σε έξι συναδέλφους προφασιζόμενη ότι βρίσκεται σε κυβερνητική αποστολή. Αγαπάει ο Θεός, όμως, τον κλέφτη, αγαπάει και τον νοικοκύρη. Και θα αποδείξω τώρα που βρίσκεται αυτή τη στιγμή η κ. Γεροβασίλη, ενώ θα έπρεπε να βρίσκεται εδώ σε αυτή την Αίθουσα, για να απαντήσει.

Από το Τμήμα των Επικαίρων Ερωτήσεων της Διεύθυνσης Κοινοβουλευτικού Ελέγχου με πληροφόρησαν ότι είναι σε κυβερνητική αποστολή. Από το Υπουργείο Προστασίας του Πολίτη με πληροφόρησαν ότι η κ. Γεροβασίλη δεν θα έρθει, γιατί είναι σε κυβερνητική αποστολή.

Θέλω να μου πείτε, κύριε Πρόεδρε, εάν είναι αυτή η εκδήλωση είναι κυβερνητική αποστολή. Θα το καταθέσω στα Πρακτικά. «Η «Δημοτική Αναγέννηση» παρουσιάζει τον Κλεισθένη». Η κ. Γεροβασίλη μαζί με τον κ. Δανέλλη και τον κ. Τσίρκα βρίσκονται αυτή τη στιγμή στην Άρτα, για να στηρίξουν την υποψηφιότητα κάποιου ατόμου του ΣΥΡΙΖΑ.

(Στο σημείο αυτό ο Ανεξάρτητος Βουλευτής κ. Ευστάθιος Παναγούλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι ντροπή, κύριε Πρόεδρε. Είναι ντροπή να μας λένε ότι είναι σε κυβερνητική αποστολή και το μεσημέρι η κ. Γεροβασίλη ήτανε στο Κομπότι και έτρωγε σουβλάκια και τώρα είναι στη συγκεκριμένη συγκέντρωση.

**ΠΡΟΕΔΡΕΥΩΝ (Μάριος Γεωργιάδης):** Κύριε Παναγούλη, καταγράφεται. Αυτή η απάντηση δόθηκε.

**ΕΥΣΤΑΘΙΟΣ ΠΑΝΑΓΟΥΛΗΣ:** Να τελειώσω, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Να μη συνεχίσουμε με το πού βρίσκεται η κ. Γεροβασίλη. Το καταθέσατε στα Πρακτικά. Ακούστηκε και καταγράφτηκε. Επί της ουσίας, αν έχετε κάτι άλλο…

**ΕΥΣΤΑΘΙΟΣ ΠΑΝΑΓΟΥΛΗΣ:** Τελειώνω με μία φράση.

Πρέπει να γνωρίζει η κ. Γεροβασίλη ότι, για να ξαναλειτουργήσει αυτή εδώ η Αίθουσα, θυσιάστηκαν χιλιάδες άτομα, βασανίστηκαν, εξορίστηκαν, φυλακίστηκαν κατά τη διάρκεια της χούντας. Δεν μπορεί, λοιπόν, η κ. Γεροβασίλη να υποτιμάει τον κοινοβουλευτισμό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Παναγούλη.

Συνεχίζουμε με την συζήτηση της δεύτερης με αριθμό 4065/5-12-2018 ερώτησης του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, σχετικά «με τη στήριξη του Πολυδύναμου Ιατρείου Δοξάτου στον Δήμο Δοξάτου στον Νομό Δράμας από την πολιτεία».

Κύριε συνάδελφε, έχετε δύο λεπτά για την πρωτολογία σας.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε.

Χαίρομαι, κύριε Υπουργέ, που είστε εσείς εδώ και όχι ο Αναπληρωτής Υπουργός σας ο κ. Πολάκης, γιατί επί τρία χρόνια προσπαθώ για ζητήματα που αφορούν την υγεία των συμπολιτών μου και, δυστυχώς, δεν έχω πάρει μία απάντηση, δεν έχω δει ένα θετικό βήμα.

Έρχομαι, όμως, στο προκείμενο και αφορά την ερώτηση που κατέθεσα και απαντάτε σήμερα εσείς. Θέλω να πιστεύω ότι θα έχω μία θετική από πλευράς σας απάντηση και έκβαση του όλου ζητήματος, γιατί το καλοκαίρι πέρυσι εγκαινιάστηκε το Πολυδύναμο Ιατρείο Δοξάτου στο Δήμο Δοξάτου Δράμας, το οποίο και λειτουργούσε ως αγροτικό ιατρείο προς παροχή ιατρικής συνδρομής στους κατοίκους της περιοχής.

Πρόκειται για μία δομή πρωτοβάθμιας φροντίδας υγείας, η οποία και πρέπει να στηριχθεί άμεσα από την πολιτεία, καθώς καλείται να εξυπηρετήσει μία τεράστια εδαφική έκταση και έναν ιδιαιτέρως μεγάλο αριθμό ασθενών. Δυστυχώς, όμως, το κατ’ ευφημισμό πολυδύναμο ιατρείο στελεχώνεται, όπως και ως πρότινος λειτουργούσε ως αγροτικό ιατρείο, από έναν μόνο ιατρό και μία βοηθό νοσοκόμο, ενώ η λειτουργία του δυσχεραίνεται έτσι και αλλιώς ένεκα βασικών ελλείψεων από υλικοτεχνικές υποδομές. Όπως πληροφορούμαι, δεν υπάρχει τηλεφωνικό κέντρο, δεν υπάρχει σύνδεση με διαδίκτυο, δεν υπάρχουν ηλεκτρονικοί υπολογιστές, δεν υπάρχει το παραμικρό.

Το τι ακριβώς προέβλεπε η συνθήκη, η σύμβαση, θα σας το πω και στη συνέχεια. Το γνωρίζετε ενδεχομένως.

Το όλο πρόβλημα επιτείνεται εν όψει και της εφαρμογής του θεσμού του οικογενειακού ιατρού, καθώς ο περιορισμός σε δυόμισι χιλιάδες ασθενείς αναμένεται να δημιουργήσει σοβαρά προβλήματα στην ομαλή εξυπηρέτηση τόσο των υφισταμένων από ετών ασθενών όσο και από τους νέους που δυστυχώς προκύπτουν.

Ερωτάσθε, κύριε Υπουργέ, σε ποιες ενέργειες θα προβείτε, έτσι ώστε οι εμπλεκόμενοι φορείς να επιλύσουν το συγκεκριμένο πρόβλημα που σας ανέφερα, και δεύτερον, σε ό,τι αφορά τον αριθμητικό περιορισμό που τίθεται ως προς τα ανώτερα όρια και αριθμό των εξυπηρετουμένων ασθενών, σύμφωνα με το νέο χρονοδιάγραμμά σας και οργανόγραμμά σας, καθότι είναι μια μεγάλη εδαφική περιοχή που θα πρέπει να καλυφθεί από πλευράς του πολυδύναμου ιατρείου, αλλά, βεβαίως, και μ’ έναν αριθμό κατοίκων που φθάνει στις δέκα χιλιάδες.

Θα ήθελα μια απάντηση, κύριε Υπουργέ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κυριαζίδη.

Κύριε Υπουργέ, έχετε τον λόγο για τρία λεπτά.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, όντως δρομολογήθηκε μια αναβάθμιση στο παλιό απλό περιφερειακό ιατρείο του Δοξάτου. Από το 2012 εντάχθηκε στο ΕΣΠΑ το έργο της κτηριακής αναβάθμισης του ιατρείου και του εξοπλισμού του. Νομίζω αθροιστικά υπερέβαινε τις 800.000 ευρώ αυτή η παρέμβαση.

Εμείς αυτό που κάναμε στις αρχές του 2017, πριν από δύο χρόνια περίπου, είναι να συγκροτήσουμε και να θεσπίσουμε τον οργανισμό και δημοσιεύθηκε σε ΦΕΚ ο Οργανισμός του Πολυδύναμου Περιφερειακού Ιατρείου, το οποίο προβλέπει δύο θέσεις ειδικευμένων γιατρών και δύο θέσεις νοσηλευτών. Από αυτές, δυστυχώς, είναι καλυμμένο το 50%. Δηλαδή έχουμε ένα γιατρό και μια νοσηλεύτρια. Όμως έχουμε έναν γενικό γιατρό ειδικευμένο γιατρό και όχι έναν απλό ανειδίκευτο αγροτικό γιατρό.

Είναι πλήρης η κάλυψη; Προφανώς, δεν είναι. Έγινε η προσπάθεια. Η νοσηλεύτρια έχει μετακινηθεί από το κέντρο υγείας της πόλης της Δράμας εκεί και προσπαθεί η νομική περιφέρεια, όσο είναι να υπάρχει και μια νοσηλευτική, ας πούμε, υποστήριξη στο έργο του γιατρού.

Τα τεχνικά διαδικαστικά λειτουργικά προβλήματα ενημερώθηκα από την υπηρεσία ότι έχουν επιλυθεί. Δηλαδή σαφώς υπάρχει σήμερα ασύρματη γραμμή ίντερνετ, υπάρχουν δύο laptop, ένα για τον γιατρό και ένα για τη νοσηλεύτρια και γίνεται μια προσπάθεια τώρα, να υπάρχει μια σταθερή γραμμή από τον ΟΤΕ για να έχουν σύνδεση με το Internet.

Αυτά είναι τα σχετικά εύκολα. Τα δύσκολα είναι σε κάποια τέτοια σχετικά απομακρυσμένα μέρη της χώρας, να έχουμε κυρίως διαθεσιμότητα από άποψη ιατρικού δυναμικού.

Ξέρετε πάρα πολύ καλά ότι παρά του ότι έχουμε κάνει κατ’ επανάληψη προκηρύξεις, πάρα πολλές θέσεις ειδικευμένων γιατρών βγαίνουν άγονες σε αυτές τις περιοχές. Κατά την άποψή μου πρέπει με ωριμότητα το πολιτικό σύστημα να συζητήσει ένα πιο συνεκτικό και ελκυστικό πλάνο κινήτρων για προσέλκυση ιατρών αυτή την περίοδο.

Δυστυχώς οι νέοι μας γιατροί έχουν μεταναστεύσει στο εξωτερικό. Υπάρχει ένα σοβαρό έλλειμμα πλέον στη χώρα. Είναι μειωμένη η διαθέσιμη δεξαμενή, και είναι γνωστό ότι οι γιατροί επιλέγουν κατά προτεραιότητα, να καλύπτουν κενά και ανάγκες και θέσεις που προκηρύσσονται στα μεγάλα αστικά κέντρα.

Όσον αφορά το θέμα με τον οικογενειακό γιατρό και τον αριθμό του πληθυσμού και λοιπά, να ξεκαθαρίσουμε το εξής, αγαπητέ συνάδελφε. Κυρίως ο νέος αυτός θεσμός ο οποίος σιγά-σιγά θα υλοποιηθεί στη χώρα μας όπως σε όλες τις άλλες χώρες της Ευρώπης, ξεκινάει από τις νέες τοπικές μονάδες υγείας, όπου έχουμε μια επαρκέστερη στελέχωση, και σταδιακά και χωρίς να επηρεαστεί η λειτουργία των κέντρων υγείας και των περιφερειακών ιατρείων, θα αρχίσει να υλοποιείται και στην υπόλοιπη περιοχή.

Άρα ο συγκεκριμένος γιατρός, θα συνεχίσει να εξυπηρετεί τους ανθρώπους της περιοχής με τον ίδιο τρόπο όπως και τώρα. Δεν πρόκειται ούτε να του βάλουμε όριο στους πόσους θα εξετάσει ούτε, φυσικά, να του πούμε ότι μόνο αυτούς που θα είναι εγγεγραμμένοι σε αυτόν θα εξετάζει και τους υπόλοιπους θα τους αγνοεί. Αλίμονο! Σε αυτές τις περιπτώσεις θα υπάρχει μια ευελιξία και μια σταδιακή μετάβαση προς ένα νέο σύστημα, ένα νέο μοντέλο, το οποίο θέλουμε, πραγματικά, να κερδίσει την εμπιστοσύνη των πολιτών.

Θέλουμε οι πολίτες να ξέρουν ότι θα υπάρχει ένας οικογενειακός γιατρός στον οποίο θα αναφέρονται και ο οποίος θα είναι η πρώτη επαφή τους με το σύστημα υγείας. Θα είναι ο άνθρωπος, που δεν θα τους βάλει εμπόδια και θα τους ταλαιπωρήσει αλλά θα τους καθοδηγήσει, θα τους συμβουλεύσει για το πότε να εμβολιαστούν, ποτέ να κάνουν τα προληπτικά τσεκάπ, πότε να παραπεμφθούν σε άλλες πιο εξειδικευμένες υπηρεσίες του συστήματος και λοιπά.

Νομίζω, λοιπόν, ότι με μια προσπάθεια που μου εγγυήθηκε η Δ΄ Υγειονομική Περιφέρεια ότι θα καταβάλει στο επόμενο διάστημα, θα προσπαθήσουμε να καλύψουμε όσο γίνεται με μεγαλύτερη πληρότητα τις ανάγκες αυτού του πολυδύναμου ιατρείου. Στην ουσία είναι ένα αναβαθμισμένο με την παρουσία της νοσηλεύτριας περιφερειακό ιατρείο. Μακάρι να μπορέσουμε να καλύψουμε και τις δύο θέσεις.

Ξέρετε ότι σε κάθε προκήρυξη που βγαίνει -ανά δυο, τρεις μήνες περίπου, προκηρύσσουμε θέσεις αγροτικών γιατρών- οι γενικοί γιατροί μπορούν να καλύψουν κατά προτεραιότητα κενά που υπάρχουν σε αυτά τα περιφερειακά ιατρεία.

Προφανώς σας είπα ότι η τάση είναι να πηγαίνουν όσο γίνεται πιο κοντά είτε στα κέντρα υγείας είτε στα αστικά κέντρα.

Είναι σημαντικό το ότι υπάρχει ο σταθμός του ΕΚΑΒ εκεί και υπάρχει -από ό,τι έχω ενημερωθεί- γρήγορη ανταπόκριση, σε περίπτωση που χρειαστεί διακομιδή. Καταλαβαίνουμε ότι ο πληθυσμός της περιοχής έχει ανάγκη και έχει απαιτήσει να έχει την πληρέστερη δυνατή φροντίδα.

Νομίζω ότι σε σχετικά ισορροπημένη απόσταση υπάρχει και το Κέντρο Υγείας της Προσοτσάνης, στο οποίο ανήκει οργανικά το συγκεκριμένο περιφερειακό ιατρείο αλλά και το Νοσοκομείο της Δράμας. Προσπαθούμε αναπτύσσοντας λίγο καλύτερα και το δίκτυο του ΕΚΑΒ και των ασθενοφόρων, όποτε χρειάζεται μια πιο εξειδικευμένη φροντίδα, να διακομίζονται τα περιστατικά και να παρέχεται με ασφάλεια η κατάλληλη περίθαλψη.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Ορίστε, κύριε Κυριαζίδη, έχετε τον λόγο για τρία λεπτά για τη δευτερολογία σας.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Υπουργέ, γνωριζόμαστε περίπου τριάντα χρόνια και η ευθύτητα με την οποία τοποθετηθήκατε, με βοηθάει και εμένα αλλά και την κοινωνία που μας παρακολουθεί.

Ειλικρινά και σήμερα το πρωί επικοινώνησα με το συγκεκριμένο ιατρείο. Δεν υπάρχει κανένας εξοπλισμός, ειλικρινά σας το λέω. Ενδεχομένως σας πληροφόρησαν κακώς. Δεν ξέρω για ποιον λόγο. Μπορείτε να το διαπιστώσετε.

Θέλω να πιστεύω ότι ύστερα από τη δική σας εδώ παρουσία και παρέμβαση θα υπάρξει λύση στο όλο ζήτημα, γιατί πάνω από 200.000 ευρώ «διατέθηκαν» -σε εισαγωγικά- για αυτόν τον εξοπλισμό. Άρα κάτι γίνεται. Θα πρέπει να το δούμε. Ούτε ένα τηλέφωνο δεν έχει γίνει. Είναι ζήτημα.

Θα ήθελα να πω ότι είναι ασύνδετο αυτό το σχήμα -ας το πω- της πρωτοβάθμιας περίθαλψης με αυτό στο οποίο αναφερθήκατε, με την Δ΄ ΔΥΠΕ με έδρα στη Θεσσαλονίκη. Δεν είναι δυνατόν εκεί, ο συγκεκριμένος υπεύθυνος να γνωρίζει σε ανατολική Μακεδονία και Θράκη τι συμβαίνει στα πολυιατρεία ή σε ένα πολυδύναμο. Στο συγκεκριμένο δεν μπορεί να έχει μία εποπτεία.

Δεν μπορώ να καταλάβω, γιατί δεν θα μπορούσε να συνδέεται με το γενικό νοσοκομείο, το κεντρικό -θα έλεγα- σημείο περίθαλψης του νομού.

Και επειδή, βεβαίως, δεν μπορεί να γνωρίζει κανείς σε όλη την Ελλάδα, πώς είναι γεωγραφικά τοποθετημένα αυτά τα ιατρεία, θα ήθελα να σας πω ότι το Κέντρο Υγείας Προσοτσάνης, είναι στην απέναντι πλευρά της Δράμας, δηλαδή για να φθάσει κανείς στο Δοξάτο, όπου είναι το πολυιατρείο, θα πρέπει να περάσει την πόλη της Δράμας για να έρθει στο Δοξάτο, δεκατρία χιλιόμετρα Προσοτσάνη - Δράμα και άλλα τόσα και λοιπά από Δράμα για το Δοξάτο. Άρα καταλαβαίνετε ότι κάπου πάσχουμε. Θα πρέπει να το δούμε το ζήτημα αυτό.

Κύριε Υπουργέ, -επειδή εσείς είστε ο Υπουργός Υγείας- επειδή αναφερθήκατε σε έναν προηγούμενο συνάδελφό μου αναφορικά με κινδυνολογία, καταστροφολογία και λοιπά, να πω τα εξής: Υπάρχουν τρεις ειδικοί γιατροί για την καθημερινή εφημέρευση μιας κλινικής των πενήντα δύο κλινών. Μιλάω για την Παθολογική Κλινική Δράμας. Είναι είκοσι τέσσερις ώρες το εικοσιτετράωρο σε πλήρη πληρότητα, γιατί είναι αναγκασμένη η παθολογική να καλύψει και άλλες ειδικότητες. Δεν υπάρχει πνευμονολόγος, δεν υπάρχει γαστρεντερολόγος, δεν υπάρχει νευρολόγος, δεν υπάρχει αναισθησιολόγος. Καθημερινά είκοσι τέσσερις ώρες το εικοσιτετράωρο είναι η πλήρης λειτουργία της συγκεκριμένης παθολογικής κλινικής. Με τις υπάρχουσες συνθήκες δεν μπορούν να εγγυηθούν την παροχή ασφαλών και ποιοτικών υπηρεσιών υγείας. Ομοίως δεν μπορούν να εγγυηθούν για τη δική τους ασφάλεια, ψυχική και σωματική.

Δεν το λέω εγώ. Θα πείτε ότι εκφέρω αντιπολιτευτικό λόγο. Αυτή είναι απλά η σκληρή πραγματικότητα, και μας το λένε εδώ οι τρεις ειδικοί παθολόγοι που υπάρχουν στη συγκεκριμένη κλινική. Λείπουν άλλοι πέντε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι τεράστιο το πρόβλημα. Τους συνάντησα, πήγα να δω τη δουλειά τους και ειλικρινά αισθάνθηκα πολύ άσχημα. Φθάνουν σε σημείο υστερίας. Ειλικρινά σας το λέω. Το γεγονός ότι θα έρθει κάποιος επικουρικά για είκοσι με τριάντα ημέρες, καταλαβαίνετε ότι δεν σώζει την κατάσταση.

Θα σας παρακαλούσα, λοιπόν, να δείτε το συγκεκριμένο. Αφορά ολόκληρο νομό. Το καταλαβαίνετε. Δεν είναι δυνατόν τρεις ειδικοί παθολόγοι, να μπορέσουν να αντιμετωπίσουν αυτή την κατάσταση. Ειδικευόμενοι δεν έρχονται, κύριε Υπουργέ. Και αυτοί που είναι, φεύγουν κάτω από αυτές τις συνθήκες.

Θα παρακαλούσα να δείτε προσωπικά το όλο ζήτημα. Έκανα αίτηση πάμπολλες φορές στον κ. Πολάκη και δεν έτυχα ανταπόκρισης. Θα σας δώσω και το υπόμνημα και των γιατρών της παθολογικής. Και θα παρακαλούσα γι’ αυτό που έχετε δεσμευτεί.

Δυστυχώς ο νομός μου έχει μια μεγάλη «βαρύτητα». Πέραν ότι είναι ο φτωχότερος νομός της χώρας, έχουμε τεράστιο πρόβλημα με το θέμα του καρκίνου. Τεσσερισήμισι χιλιάδες καρκινοπαθείς αναγκάστηκαν πέρυσι να μεταβούν στη Θεσσαλονίκη και άλλοι επτακόσιοι στην Αλεξανδρούπολη, προκειμένου να αντιμετωπίζουν ζητήματα και οι οικείοι τους ταλαιπωρούνται.

Είχατε δεσμευτεί ότι, τουλάχιστον, μέχρι τις αρχές του 2018, θα υπήρχε ένα τμήμα χημειοθεραπείας στο νοσοκομείο, για να μην ταλαιπωρούνται αυτοί οι ασθενείς. Δυστυχώς δεν υπήρξε η παραμικρή κίνηση. Σας μεταφέρω, αν θέλετε, αυτή την απογοήτευση.

**ΠΡΟΕΔΡΕΥΩΝ (Μάριος Γεωργιάδης):** Ελάτε, κύριε συνάδελφε, σας παρακαλώ. Είναι πολύ σημαντικό και γι’ αυτό έχω δείξει ανοχή, αλλά έχετε φτάσει στα πέντε λεπτά. Ολοκληρώστε με αυτό σας παρακαλώ.

**ΔΗΜΗΤΡΙΟΣ ΚΥΡΙΑΖΙΔΗΣ:** Σας ευχαριστώ. Είναι ένα τεράστιο ζήτημα των καρκινοπαθών, των οικείων τους, αλλά και όλης της κοινωνίας που τους βαρύνει το όλο γεγονός με τη δική τους παρουσία και τις διαμαρτυρίες τους, καθότι δεν υπάρχει ανταπόκριση από την άλλη πλευρά.

Πιστεύω, κύριε Υπουργέ -θα σας καταθέσω και τα σχετικά κείμενα και του ιατρικού συλλόγου για να τα έχετε-, ότι θα έχετε ευήκοον ους τουλάχιστον για το ζήτημα του τμήματος χημειοθεραπείας και την ενίσχυση της παθολογικής σε ένα σημείο, να το δείτε προσωπικά, ώστε να ενισχυθεί και να υπάρχει, αν θέλετε, έστω ένα στοιχειώδες βήμα της αντιμετώπισης της υγείας των συμπατριωτών μου.

(Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Κυριαζίδη.

Τον λόγο έχει ο κύριος Υπουργός, για τρία λεπτά.

**ΑΝΔΡΕΑΣ ΞΑΝΘΟΣ (Υπουργός Υγείας):** Κατ’ αρχάς να κλείσω λίγο το θέμα των δομών πρωτοβάθμιας φροντίδας.

Προφανώς η χωροταξία των υγειονομικών περιφερειών είναι ιδιαίτερα προβληματική. Υπάρχουν μόνο επτά υγειονομικές περιφέρειες, για να καλύψουν όλη τη χώρα.

Όντως υπάρχει μια δυσκολία εποπτείας και γι’ αυτό και στο πλάνο έχουμε να σπάσει η Δ΄ Υγειονομική Περιφέρεια και να υπάρξει χωριστή ΥΠΕ Ανατολικής Μακεδονίας Θράκης. Το έχουμε συζητήσει αυτό. Νομίζω ότι θα μπορέσουμε στο αμέσως επόμενο διάστημα, σε ένα επόμενο νομοσχέδιο θεσμικής αναδιοργάνωσης που έχουμε δρομολογήσει να το νομοθετήσουμε και να υπάρχει μια καλύτερη εποπτεία.

Συμφωνώ ότι από τη Θεσσαλονίκη είναι δύσκολο να εποπτεύσει κανείς όλα τα κέντρα υγείας και όλες τις δομές πρωτοβάθμιας φροντίδας, πέραν από τα νοσοκομεία μιας τόσο μεγάλης περιφέρειας. Αυτό είναι το ένα.

Το δεύτερο αφορά το νοσοκομείο. Εκεί πραγματικά τώρα με πιάνετε λίγο απροετοίμαστο από την άποψη ότι δεν έχω την ακριβή εικόνα. Ξέρω ότι το Νοσοκομείο της Δράμας είναι από τα νοσοκομεία που έχουν μεγαλύτερη δυσκολία από άλλα νοσοκομεία της ευρύτερης περιοχής. Θα ενημερωθώ και θα ζητήσω να έχω ακριβή εικόνα για τις θέσεις που έχουν προκηρυχθεί και για την ανταπόκριση που υπήρξε σε αυτές τις προκηρύξεις.

Προφανώς, αν είναι μόνο τρεις οι παθολόγοι στην Παθολογική Κλινική και δεν υπάρχει ούτε επικουρικός γιατρός, είναι προβληματική η στελέχωση, προφανώς δημιουργεί ιδιαίτερη δυσκολία και επιβαρύνει τους ανθρώπους για να μπορέσουν να ανταποκριθούν στον ρόλο τους.

Έχουμε το έλλειμμα των ειδικευομένων και αυτό, δυστυχώς, αφορά όλη τη χώρα. Πλέον αρχίζει να αφορά και μεγάλα νοσοκομεία του κέντρου, όπου έχουμε κενές θέσεις ειδικευομένων. Θεωρώ ότι αυτή είναι η πραγματικά σοβαρή απειλή για το σύστημα υγείας μας. Δεν είναι τα υπαρκτά προβλήματα και οι δυσκολίες που υπάρχουν στις υποδομές, τα κτήρια, τα μηχανήματα και τον εξοπλισμό κ.λπ.. Το μεγάλο έλλειμμα σήμερα είναι το έλλειμμα ειδικευόμενων γιατρών.

Αν δεν καταφέρουμε να πείσουμε τους νέους γιατρούς της χώρας ότι μπορεί σιγά-σιγά να αναβαθμιστεί η εκπαίδευση στη διάρκεια της ειδικότητας -και κάνουμε μια πολύ σημαντική δουλειά αυτή την περίοδο στο ΚΕΣΥ, για να έχουμε ένα ενιαίο πρόγραμμα εκπαίδευσης που να εφαρμόζεται παντού, να υπάρχει logbook όπου θα καταγράφονται οι δεξιότητες που πρέπει να αποκτήσει ο ειδικευόμενος- να υπάρχει μια σοβαρή μέριμνα για την εκπαίδευσή τους, αν δεν γίνει αυτό και αν δεν δοθεί το σήμα ότι υπάρχουν προοπτικές αξιοπρεπούς απασχόλησης στη χώρα και επιστημονικής εξέλιξης, νομίζω ότι αυτή η δυσκολία θα παρατείνεται και θα ταλαιπωρεί τους μόνιμους γιατρούς, οι οποίοι όντως είναι πλέον κουρασμένοι, γερασμένοι κ.λπ., κ.λπ..

Ευτυχώς που έχουμε και τους επικουρικούς γιατρούς, αυτή την κρίσιμη μάζα, που έφτασαν κάποια στιγμή να είναι περίπου τρεις χιλιάδες άνθρωποι στο δημόσιο σύστημα υγείας, οι οποίοι έχουν καλύψει με πολύ καταλυτικό τρόπο, κενά τα οποία υπήρχαν όλα αυτά τα χρόνια της κρίσης και λόγω της συνεχούς αποχώρησης λόγω συνταξιοδότησης χωρίς αντικατάσταση.

Αυτό θεωρώ ότι είναι η απάντηση. Νομίζω ότι η προτεραιότητα για το Νοσοκομείο της Δράμας είναι η καλή λειτουργία της παθολογικής κλινικής, η οποία είναι μια κλινική που είναι κομβικός πυλώνας για ένα επαρχιακό νοσοκομείο.

Το θέμα της αντιμετώπισης των καρκινοπαθών και της λειτουργίας μιας μονάδας χημειοθεραπείας είναι ένα εύλογο αίτημα, αλλά ξέρετε ότι δεν είναι πολύ εύκολο πάντα να υλοποιηθεί, να βρεθούν ογκολόγοι, να βρεθεί η κατάλληλη υποστήριξη.

Νομίζω, δηλαδή, ότι από άποψη βηματισμού, ας πάμε να καλύψουμε την πρώτη επείγουσα ανάγκη…

**ΔΗΜΗΤΡΙΟΣ ΚΥΡΙΑΖΙΔΗΣ:** Υπάρχει ογκολόγος-παθολόγος που θέλει να πάει.

**ΑΝΔΡΕΑΣ ΞΑΝΘΟΣ (Υπουργός Υγείας):** Δεν το ήξερα αυτό. Εντάξει.

Να δούμε, κατ’ αρχάς, τις οργανικές θέσεις. Για εμάς θέλω, κατ’ αρχάς, να ξέρετε το εξής και αυτό είναι δέσμευσή μου. Θα έχουμε πολύ σύντομα μια νέα δέσμη προκηρύξεων μόνιμων γιατρών στο σύστημα υγείας. Τις επόμενες μέρες ολοκληρώνουμε τη συνεννόηση με το Υπουργείο Διοικητικής Μεταρρύθμισης και θα τις προκηρύξουμε. Θα δώσουμε μια προτεραιότητα -σε αυτό είμαι απόλυτος- σε νοσοκομεία που σήμερα έχουμε καταγράψει και δεν είναι μόνο το Νοσοκομείο της Δράμας αλλά είναι και άλλα νοσοκομεία, κυρίως, σε περιοχές δυσπρόσιτες, άγονες, νησιωτικές κ.λπ., έτσι ώστε σε κρίσιμες ειδικότητες και σε κρίσιμα τμήματα, όπως είναι οι παθολογικές κλινικές, οι παιδιατρικές κλινικές, τα αναισθησιολογικά τμήματα, τα εργαστήρια, να δώσουμε μια δυνατότητα, να προκηρυχθούν θέσεις τέτοιες που να προσελκύσουν γιατρούς.

Να αυξήσουμε τους μισθούς των γιατρών, αγαπητέ μου συνάδελφε, με έναν τέτοιο τρόπο που να αυξήσει δραματικά την προσέλευση, δεν έχουμε τη δυνατότητα να το κάνουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, ολοκληρώστε, αν θέλετε, σας παρακαλώ.

**ΑΝΔΡΕΑΣ ΞΑΝΘΟΣ (Υπουργός Υγείας):** Μπορούμε, όμως, ενισχύοντας τη στελέχωση του συστήματος και άρα μειώνοντας την επιβάρυνση που δέχονται οι σημερινοί γιατροί, βελτιώνοντας τις συνθήκες συνεχιζόμενης εκπαίδευσης, τηρώντας -και τονίζω ότι το έχουμε εφαρμόσει αυτό- και έχοντας διασφαλίσει μια κανονικότητα στις πληρωμές των γιατρών και του υπόλοιπου προσωπικού, δίνοντας όποτε έχουμε τη δυνατότητα, όπως τώρα, τα αναδρομικά στους νοσοκομειακούς γιατρούς, που νομίζω ότι ήταν μια πολύ σημαντική χρηματοδοτική ενίσχυση που δέχθηκαν αυτές τις μέρες, αυτή την περίοδο, στις αρχές του 2019…

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ..

**ΑΝΔΡΕΑΣ ΞΑΝΘΟΣ (Υπουργός Υγείας):** Δίνουμε ένα σήμα ότι, πραγματικά, θέλουμε να επενδύσουμε στη δημόσια περίθαλψη, έτσι ώστε και το προσωπικό και οι γιατροί να αισθάνονται ότι η πολιτεία τούς στηρίζει αλλά και οι πολίτες να αισθάνονται ασφαλείς ότι δεν χρειάζεται την ώρα της αρρώστιας, να μετακινούνται μακριά από τον τόπο τους για να έχουν καλές υπηρεσίες.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 20.24΄ λύεται η συνεδρίαση για αύριο, ημέρα Τρίτη 26 Φεβρουαρίου 2019 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**